ބުނެދޭށޭ ރުހެމޭ 67 – Esfiya – Dhivehi Vaahaka Site\n- by dhiraa wish - 161- August 10, 2019\n“ސިސް…” ނައިނާއަށް ޝަލީންއަށް ގޮވާލެވުުނެވެ. ޝަލީން އޭނަ ގާތުގައި މިއީ ދުވާލޭ ބުނިނަމަވެސް އޭނައަށް ގަބޫލުކުރަން ތަންކޮޅެއް ފަސޭހަވީހެވެ. އޭނައަށް ޝައްކުކުރެވުނުގޮތަށް މަޔާންއާއި ޝަލީންއާއި ދެމެދު ގުޅުމެއް އޮތީއެވެ. އޭނަ ޝަލީންއާއިމެދު ދެކެމުންއައި ނަޒަރިއްޔާތު އެންމެ ބަހަކުން ޝަލީން ބަދަލުކޮށްލައިފިއެވެ\n“ހައިއާއި އަަހަރެންގެ މެރީކުރުމުގެ ކުރިންވެސް މަޔާންއާއި އަހަރެން ކައިވެނިވަނީ ކުރެވިފައި… ބައްޕަގެ ގޮތްދޫނުކުރެއްވުމާއިއެކު އަހަންނަށް ހައިޒަލްއާއިމެރީކުރަން ޖެހުނީ… ބޭބީއަކީ މަޔާންގެ…” ޝަލީން ނައިނާއަށް އޭނަގެ މާޒީ ކިޔައިދިނެވެ. ނައިނާއަކީ އޭނަގެ ކޮއްކޮއެއްފަދަ ކުއްޖަކަށްވެފައި ހައިޒަލްގެ ލޯބިވެރިޔާއަށްވާތީ ނައިނާއަކީ އެކަން އިނގުމުގެ ހައްޤު އެންމެ ބޮޑަށް ލިބިފައިވާ ފަރާތެވެ.\nޝަލީންގެ ވާހަކަތައް އަޑުއަހަންއިންއިރު ނައިނާ އިނީ ވަރަށް ބޮޑަށް ހައިރާންވެފައެވެ. މިއަދާއި ހަމައެއްވެސް އޭނައަށް ޝަލީން ސިފަކުރެވުނީ އެއްވެސް ހިތާމައެއް ނެތި އުޅެމުންދިޔަ މިނިވަން ކޮކާލެއްގެ ގޮތުގައެވެ. އެ މޫނުމަތިން މިހާތަނަށްވެސް ނައިނާއަށް ފެނުނީ ކާއިނާތްވެސް ދިއްލިގެންދާހާ އަލިގަދަ ހިނިތުންވުންތަކެވެ. ނަމަވެސް އެ ހިނިތުންވުންތަކުން ޝަލީން ފަރުދާކުރި ވޭންތައް ދުލުން ބުނުމަކާއިނުލާ ދެވަނަ އިންސާނަކަށް މެހެސޫސްވެސް ނުވާނެއެވެ.\n“ސިސްގެ ސިޗުއޭޝަން އަހަންނަށް ވިސްނޭ… އެކަމަކު އަހަރެންނަށް ހައިއަށް ޓްރަސްޓްކުރެވޭނީ ކިހިނެތް؟ އަދިވެސް ކަންތައްތަކެއް ސިއްރުކުރަނީހެން ހީވަނީ ކީއްވެތަ؟” ހަޤީގަތް އިނގުނުވަރަކަށް އޭނައަށް މާބޮޑަށް އޮޅޭގޮތްވީއެވެ.\n“ނޫން… ހައި ވަރަށް ލޯބިވޭ ނައިނާދެކެ… އަންހެންކުއްޖެއްގެ ނަމަކަށް އެދުލުން އިވޭ ހަމައެކަނި ނަމަކީ ތިއީ… ތި ނަން ކިޔާލައި ކޮންމެ ވަގުތަކު އެ މޫނުމަތިން ފެންނަ ހިނިތުންވުން… ތާއަބަދު އެ މޫނުން ފެންނަ މާޔޫސްކަމުގެ ސަބަބަކީ ތިއީ.. ހީ ލަވްްްޑް ޔޫ އެލޮޓް… ހައި ނައިނާ ދޫކޮށްލީ މަޖުބޫރުވެގެން… ނައި ވިސްނާލިޔަސް އިނގޭނެ.. ލޯބިނުވާނަމަ އަމިއްލަ ހަލާކަށް ހުށަހެޅިގެން ހައި ކޮންމެފަހަރަކު ނައިނާ ސަލާމަތްކުރާނެތަ؟” ޝަލީން ދެންކިޔައިދިން ވާހަކަތައް ނައިނާގެ ސިކުުނޑީގައި ޖެހިގަތްގޮތަށް އޭނަގެ ލޯމައްޗަށް ހުރަސްއަޅާފައިވާ ވިލާގަނޑު ލޯމަތިން ނަގާ އެއްލާލިއެވެ. މާހިލްގެ ބަސްތައް ފަހުމްކޮށްދިނެވެ. އެއީ ނައިނާއަށް އަޑުއަހަން އުނދަގޫވި ވާހަކަތައް އިނގުނީ އެ މޫނުމައްޗަށް ވަމުންދިޔަގޮތުންނެވެ. އެ ބޮޑުދެލޯ ކަރުނުން ފުރެމުންދިޔައިރު ތުންފަތުގައި ދަތްއަޅާ ބާރުކޮށްލައިގެން އިނދެ ކަރުނަ ނުއޮހުރުވަން ނައިނާ މަސައްކަތްކުރިއެވެ. އެންމެފަހުން ދެއަތުން މޫނު ފޮރުވާލިގޮތަށް ބާރުބާރަށް ރޯންފެށުނީ ކަރުނަ ހިފަހައްޓާލަން ނުކުޅާދަނަވެގެންނެވެ.\nކަރުނައާއި ވޭނަކީ އޭނަގެ ބައިވެރިއަކަށް ހަދައިގެން އުޅުނުއިރު އޭނަގެ ލޮލުން އޮހުރާލި އެންމެ ކަރުނަތިއްކެއްވެސް ހައިޒަލްގެ ހިތަށް ލިބުނު ވޭނާއި އެއްހަމައެއް ނުކުރެވޭނެއެވެ. މިއަދާއި ހަމަޔަށްވެސް އޭނަ ހީކުރީ ހިތާމައާއި ވޭނުގައި އުޅެމުންދާ ހަމައެކަނި ފަރާތަކީ އޭނަކަމަށެވެ. ލޮލުން ކަރުނަ ނުފެނުމުގެ މާނައަކީ އުފާވެރިކަން ނޫނެވެ. ހިތާމައިގައި ކޮންމެފަހަރަކު ކަރުނަ މަދަދުވެރިއަކަށްވުން މަޖުބޫރެއްނޫނެވެ.\n“ކޮބާ ހައި؟” ނައިނާގެ ހިތްއެދުނީ ދާގޮތަށް ހައިޒަލްގެ އަތުތެރޭ ފޮރުވިގަތުމަށެވެ. ހަގީގަތް އިނގުމަށްފަހު ދެން ހައިޒަލްއާއި ދުރުން އުޅެން އޭނައަށް އެންމެ މިނެޓަކަށްވެސް ކެތެއްނުވާނެއެވެ.\n“ރޫމްގައިވީ… ކަންތައްވީގޮތުން ވަރަށް ބޮޑަށް ރިގްރެޓްވެފައި ހުރީ…” ޝަލީން ވާހަކަދައްކަމުންދަނިކޮށް ނައިނާ ގޮނޑިން ތެދުވެ ރޫމްގެ ދޮރާއިދިމާލަށް ދިޔައެވެ. ލިވިން ރޫމްއަށް ނިކުތުމާއިއެކު އެންމެންގެ ނަޒަރު ނައިނާއަށް ހުއްޓުނެވެ. މިކްޔާލްއާއި ވާހަކަދައްކަން އިނދެފައި މަޔާން ތެދުވެ ނައިނާއާއި ގާތްވެލަން އުޅުމާއިއެކު ޝަލީން އެކަން މަނާކޮށްލިއެވެ. ނައިނާއަށް ވަގުތުން ދޭން މަޔާންއަށް އެންގިއެވެ.\nހުޅުވާލެވިފައިވާ ފުޅާ ކުޑަދޮރުތަކުން ވަންނަމުންދިޔަ ރަންއަލިން މުޅި ކޮޓަރިތެރެ ވަނީ ހުޅުދާންކޮއްލައިފައެވެ. މަޑުމަޑު ވައިރޯޅިތަށް ވަންނަމުންދިޔައިރު ރީތި ރާގަކަށް ކާރޓެއިންތަށް ހެއްލެމުންދިޔައެވެ. ވައިގެ ހަމަލާތަކަށް ކެތްނުވެގެން އެއްފަރާތެއްގައިވާ ވިންޑްޗައިމް ތެޅިގަންނައިރު ބިއްލޫރިކޮޅުތަށް އެކަތި އަނެތިކޮޅާއި ޖެހިލާ އަޑު އިވިލަނީ ހިމޭން މިޔުޒިކެއްފަދައިންނެވެ. ދޭތެރެއަކުން ކޮޓަރިއަށް ވެރިވެފައިވާ ހިމޭންކަން އެ ލުއި އަޑުން ކަނޑުވާލައެވެ.\nހައިޒަލް އެނދުގެ ހެޑްބޯރޑަށް ލެގިލައިގެން އިންއިރު އެ ތޫނު ނަޒަރު ހުސްކޮށްލެވިފައިވަނީ އެނދުމަތީ އުއްޑުންވާހެން ބާއްވާލެވިފައި އޮތް ފޮޓޯފްރޭމްއަށެވެ. އެއީ އޭނަ ރައްކާކޮށްގެން ގެންގުޅޭ ނައިނާގެ ފޮޓޯގަނޑެވެ. ހައިޒަލްގެ ކެބިންގެ ބެލްކަނީގައި ދެޒުވާނުން ވާހަކަދައްކަން ތިބި ދުވަހަކު މިކްޔާލް ނަގައިފައިވާ ފޮޓޯގަނޑުގައި ނައިނާ ރަކިވެފައިހުރިއިރު ނުހަނު ލޯތްބެވެ. ހައިިޒަލް ކޮންމެވެސް ލާނެތް އެއްޗެކޭ ބުނެލުމުން މޫނު ރަތްކޮށްލައިގެން ހުރިއިރު ތުންފަތްމަތީ އޭނަގެ ހިތާ އަބަދުހެން ކުޅެލާ ހިނިތުންވުމެވެ. ހައިޒަލްގެ އިނގިލިން ނައިނާގެ މޫނުގައި ފިރުމާލީ އެ މޫނުގައިވެސް ފިރުމާލާނެހާ ލޯބިންނެވެ.\nދޮރުހުޅުވިގެންދިޔައަޑާއިއެކު ދޮރުމަތިން ފެނުނު ސޫރައާއިއެކު ހައިޒަލްއަށް ވަގުތުން އެނދުން ތެދުވެވުނެވެ. ކުރިއަށް ފިޔަވަޅެއް އަޅާލެވުމުގެ ކުރިން ނައިނާ އައިސް ހުރީ އެއަތުގެ ތެރޭގައެވެ. އެ ކަރުނަތަކުން ހައިޒަލްގެ ގަމީސް ތެމިފޯވިއިރު ހައިޒަލް އެއަތުގެ ތެރޭ ނައިނާ ބޮޑިކޮށްލަމުން ނައިނާއަށް ގޮވާލިއެވެ. އޭރު އެއަޑުގައިވީ ކަންބޮޑުވުމާއި ހާސްކަމެވެ.\n“ހައި… ކީއްވެ ނުބުނީ… ސިއްރުކުރީ ކީއްވެ؟” ހާސް ހިތާމައާއި ޝަކުވާ އެކުވެގެން ނައިނާގެ އަސަރުގަދަ ލޮލުގެ ހިތްހަލާކުކޮށްލާފަދަ އަސަރުތައް ދެގުނަކޮށްލައިފައިވެއެއެވެ. ހައިޒަލް ސިއްރުކުރުމުގެ ސަބަބުން ދެހިތަށް އެތަށް ވޭންތަކެއް ލިބިގެން ގޮސްފިއެވެ. މާޒީވި ދުވަސްތަކުގައި އެތަށް ކަރުނަތަކެއް އޮހޮރުވަން ޖައްސައިފިއެވެ. ހައިޒަލް ސިއްރުނުކުރިނަމަ އެދެލޯބިވެރިން އެގޮތަށް ވަކިވާކަށް ނުޖެހުނީހެވެ. ހައިޒަލް އަމިއްލައަށް ހިތާމަތައް ބަރުދާސްތުކުރާކަށް ނުޖެހުނީހެވެ.\n“ނެއިންއަށް ކުޑަ އަނިޔާއެއްވެސް ލިބެން ހިތްނޭދޭތީ… އެއަށްވުރެ އަހަންނަށް ނައިނާ މުހިންމުވީތީ…” ހައިޒަލް ނައިނާގެ އެ ފަށުވި އިސްތަށިގަނޑުގެ ތެރޭ މޫނުފޮރުވާލިއެވެ.\n“ދެން މިހުރިހާ ދުވަހަކު އަހަންނަށް ތިދިނީ އަނިޔާ ނޫން ކޯއްޗެއް… ހައިއަށް ހީވަނީތަ ބޭރުފުށުން ލައްވާލައި ޒަހަމް އެކަންޏޭ އަނިޔާއަކީ… އައި ހޭޓް ޔޫ.. އައި ހޭޓް ޔޫ…” ” ނައިނާ ހައިޒަލްއާއި ދުރުވެލިގޮތަށް ހައިޒަލްގެ މެއަށް ގޮށްމުށުގެ އެތިފަހަރުތައް އަމާޒުކުރަންފެށިއެވެ. ހައިޒަލް އިރުކޮޅެއް ވާންދެން ނައިނާ ހުއްޓުންވަން ނޫޅެ ހުރެފައިވާ ނައިނާ ގެނެސް އެމޭގެ ތެރޭ ބޮޑިކޮށްލިއެވެ.\n“އައިމް ސޮރީ… ބުނެގެން ނެއިންއަށް ހޭންޑަލްކުރެވޭނެތަ… އެހެންވެ އަހަރެން ނުބުނެ ދުރަށްދިޔައީ… އަހަރެންގެ ހުރި ހަމައެކަނި ފަރާތަކީ ތިއީ… މިހާރުވެސް އަހަރެންގެ ސަބަބުން ކިހާ އަނިޔާއެއް ލިބިއްޖެ.. ކިހާ ކަންތަކެއް ގޯތްރޫކުރަންޖެހިއްޖެ… ދުވަސްތައް ފާއިތުވަމުންދާވަރަކަށް ކަންކަން ގޯސްވަމުންދާނީ… އެވަރުންވެސް ނައިނާ ބޭނުންވޭތަ އަހަންނާއިއެކު ހުންނަން…” ނައިނާގެ ފަށުވި ކޮޅެއްފަދަ އިސްތަށިކޮޅާއި ކުޅެކުޅެލައި ހުރެފައި ނައިނާ ދުރުކޮށްލިގޮތަށް ހައިޒަލް އެދެލޮލާއި ކަޅި ހަމަކުރިއެވެ.\n“ކީއްވެތަ އަބަދުވެސް ހައި ބޭނުންވާގޮތަށް ހުރިހާ ކަމެއް ނިންމަނީ… އަހަރެން ބޭނުންވާގޮތް ހައިއަށް މުހިންމުނުވަނީތަ؟ އެންމެފަހަރަކުވެސް އަހަރެން ބޭނުންވާގޮތް ހައި އަހާބަލަ… ދެން ނުދާނަން ދުރަކަށް… ތިހުރިހާ ކަމަކާއި ކުރިމަތިލެވޭނޭ ހިތްވަރު އަަހަރެންގެ އެބަހުއްޓޭ… އަހަރެން ހައިދެކެ ލޯބިވީ ބޭނުންވާވަގުތު ދޫކޮށްލާފައިދާކަށް ނޫނޭ… ޕްލީޒް އިތުރަށް އަހަރެން ދުރަށްލާން ނޫޅެބަލަ… ހައި ދުރަށް ލިޔަސް ދެން ދުވަހަކު ދުރަކަށް ނުދާނަން…” ނައިނާ ހައިޒަލްގެ ޓީޝާޓުގައި ހިފެހެއްޓިގޮތަށް މެއާއި ދިމާލުން ބާރުކުރިއެވެ. އޭރު އެދެލޮލުގައިވީ ހިތްހަމަނުޖެހުމެވެ. ޝަކުވާއެވެ.\n“ޕްލީޒް… އިތުރަށް އަހަންނަށް އެއްވެސްކަމެއް ސިއްރުކުރަންނޫޅޭ… މިކަމުގެ ނިމުން އަންނާނެގޮތެއް ނޭނގުނަސް އެންމެ ފަހުވަގުތާއި ޖެހެންދެން ހައިއާއިއެކީ ހުންނަން އަހަރެން ބޭނުން… އަހަރެންނަކީ އެހީއަކަށްނުވިޔަސް ހައި އެކަނިވިޔަކަ ނުދޭނަން… ހައިގެ މަންމައާއި ބައްޕައަށް އިންސާފުހޯދައިދޭން އަހަރެން ބޭނުން… ހައި ޕްލީޒް…” ނައިނާ އިސްއުފުލާ ހައިޒަލްގެ މޫނަށް ބަލާލިއިރު އެލޮލުގައިވީ ކަރުނަތަށް ދެކެވިފައި ދެކޮޅުހަދަން ބޭނުންވިޔަސް ހައިޒަލްގެ ދުލުން އެންމެ ލަފްޒެއްވެސް ބޭރެއްނުވިއެވެ.\n“ޝަލީތަ ހުރިހާ ވާހަކައެއް ކިޔައިދިނީ…” ހައިޒަލް އިސްތަށިގަނޑަށް އަތްމަހާލިއެވެ. އޭނަ ނައިނާއަށް އެއްވެސް ކަމެއް ނާންގަން އުޅުނު ސަބަބަކީ އެއީއެވެ. ނައިނާގެ ޖެހިލުންކުޑަކަމާއިއެކު ހުރިހާކަމެއްގައި ބައިވެރިވާން އުޅޭނެއަތީއެވެ.\n“ސިސް ނުބުނިނަމަ ހައި އަދިވެސް އަހަންނަށް ސިއްރުކުރާނަންދޯ…” ނައިނާ ހައިޒަލްގެ އަތުތެރޭ ބޮޑިވެގެން ހުރެފައިވެސް ދުރުވިގޮތަށް ހައިޒަލްއާއި ދިމާލަށް ކަޅިއަޅާލައިފިއެވެ.\n“ވަރަށް ތަދުވޭތަ؟ ވީކްއެއް ވަންދެން ނައިނާ ހުންނާނީ މިކޮޅުގައި.. މިހާރުވެސް ނޭނގެ އައްމާރު މީހުން ނުހޯދާކަމެއް.. ދައްތަގާތުވެސް ބުނެފިން….” ނައިނާގެ ނިއްކުރިމަތީ އަޅާފައިވާ ބޭސްގަނޑުގައި ހައިޒަލް އިނގިލި ޖައްސާލިއެވެ. ނިއްކުރިމަތިން ފެށިގެން އިނގިލި ހިންގަމުން އައިސްފައި ނައިނާގެ ތުންފަތާއި ހަމައިން ހައިޒަލްގެ ހަރަކާތް މަޑުޖެހުނެވެ. އަތްތިލަ އުފުލާލުމަށްފަހު ނައިނާގެ ކޯތާފަތުގައި ޖައްސާލިއެވެ. ކަރުދޮށުގައި ބޮސްދިންވަގުތުކޮޅު ނައިނާގެ ދެލޯމެރިގެންދިޔައެވެ.\n“ސޮރީ… ކޮންމެފަހަރަކުވެސް އަހަރެންގެ ސަބަބުން ނައިނާ ނުރައްކަލަށް ވައްޓާލެވޭތީ… އަހަރެން އައިފަހުން ނައިގެ ހަޔާތަށް އެންމެ ހިމޭންދުވަހެއްވެސް ނާނދެދޯ…” ނައިނާ ލޯމަރާލައިގެން ހުރެފައި ލޯހުޅުވާލިއިރު ހައިޒަލްގެ ކަޅުކަންގަދަ ދެލޯ ފެނިލީ އޭނަގެ ސޫރަވާހާ ގާތުންނެވެ. އެލޮލުގައިވީ ކުށްވެރިކަމެވެ. ނައިނާއާއިއެކީ ހަމަޖެހޭ ހަޔާތެއް ވޭތުކުރަން ބޭނުމެވެ. ނަމަވެސް އޭނަ ތޫފާނެއްފަދައެވެ. ނައިނާގެ އޮމާން އަމާން ހަޔާތް ހަފުސްވީ އޭނަގެ ސަބަބުންކަމަށް ހިތްވެސް ގަބޫލުކުރެއެވެ.\n“ޑޯންޓް… މައާފަށް އެދޭވަރުގެކަމެއް ހައި ނުކުރެ… އެހެންމީހުންގެ ނުބައިކަން އަހަރެމެންގެ މައްޗަށް ފޯރުމަކީ ހައިގެ ކުށެއްނޫން… ދެން ދުވަހަކުވެސް އަހަރެންގެ ފަރާތުން ހައި މައާފަށް ނޭދެއްޗޭ… ތިއީ ކުށްވެެރިއެއްނޫން… ދުނިޔޭގެ ކޮންމެ ބާރެއް އަހަރެމެން ދުރުކުރުވަން އުޅުނަސް އަހަރެން ހައިއާއިއެކު ވާނަން… އެއްވެސް މީހަކަށް އަހަރެމެން ދެން ދުރެއްނުކުރެވޭނެ… މަރުނޫނިއްޔާ… ތިއީ މުޅި އުމުރަށްވެސް އަހަރެން ލޯބިވާނޭ ހަމައެކަނި ފަރާތަކީ….” ނައިނާ ހައިޒަލްގެ މޫނުގައި ހިފަހައްޓާލިގޮތަށް އޭނަގެ ލޮލާއި ހަަތަރުކަޅި ހަމަކުރުވިއެވެ.\n“ޕްރޮމިސްކުރޭ ދެން އަހަންނަށް އެއްވެސްކަމެއް ސިއްރުނުކުރާނޭކަމަށް… ނޯ މެޓަރ ވަޓް… ހުރިހާކަމަކާއިވެސް ކުރިމަތިލާނީ ދެމީހުން އެކީގައި….” ނައިނާ އަތްއުފުލާލަމުން ހައިޒަލް އަތް ގެނެސް އެއަތާއި މަހާލިއެވެ. ހައިޒަލްއާއި ދިމާލަށް ބަލާލަމުން ތުންފަތްމައްޗަށް ހިނިތުންވުމެއް ވެެރިކުރުވިއެވެ.\n“މިއަތުން ދުވަހަކު ދޫނުކޮށްލައްޗޭ..” ގުޅިފައިވާ އަތަށް ހުއްޓިފައިވާ ނަޒަރު ހައިޒަލްގެ މޫނަށް ބަދަލުކޮށްލަމުން ނައިނާ ބުނެލިއެވެ. ހައިޒަލްގެ އެދުމަކީވެސް އެއީއެވެ. ދުވަހަކު ނައިނާ ދިޔަދޭކަށް އޭނަ ބޭނުމެއްނޫނެވެ. އޭނަގެ ހިތުގެ ކޮންމެ ވިންދެއް އެދި ގޮވާ ލޯތްބަކީ ނައިނާއެވެ.\nނައިނާގެ އަތްތިލައިގައި ހިފާލައިގެން ހުރެފައި ހައިޒަލް އަނެއްއަތުން ނައިނާގެ އަތުގައި ހިފާ އޭނާގެ ގަޔާއި ދިމާލަށް ދަމައިގަތެވެ. ނައިނާ ހައިޒަލްގެ މޭގައި ޖެހުނުވަގުތު ނައިނާގެ ނަޒަރު ދަތުރުކުރީ އެނދު މަތީގައި އޮތް ފޮޓޯ ފްރޭމްއަށެވެ. ނައިނާ އެ ފޮޓޯފްރޭމް އަތަށް ނެގިއެވެ.\nނައިނާގެ ތުންފަތްމަތީ ހިނިތުންވުމެއް ދުވެލީ އެދުވަސް ހަނދާންވެފައިހެން ހީވިއެވެ. ނައިނާއަށް އެންމެ ރީތީ ކަޅުކުލައިގެ ކޯޓާއި ފަޓްލޫންގައި ހުރި ހައިޒަލް ފެނިފައި ނައިނާއަށް ހިތާހިތުން އެ ރީތިކަމަށް ތައުރީފުކޮށްލެވުނެވެ. އޭނައަށް ފެންނަ އެހެން ޒުވާނުންނާއި ހިލާފަށް ހައިޒަލް ފެންނަކޮންމެފަހަރަކު އެ ރީތިކަން އިތުރުވާފަދައެވެ. އެ މޫނު ފެންނަކޮންމެފަހަރަކު އޭނަގެ ހިތް އިތުރަށް ލެނބިގެންދަނީއެވެ.\nނައިނާ އެގޮތަށް ހުއްޓާ ހައިޒަލް ނައިނާގެ ހަށިގަނޑުގައި ބައްދާލިއެވެ. ހައިޒަލްގެ ފަންއިސްތަށިގަނޑު ނައިނާގެ މޫނުގައި ބީހިލިވަގުތު ނައިނާއަށް ލޯމަރާލެވުނެވެ. އެ ބާރުގަދަ އަތުގެ ހިމާޔަތަށްޓަކައި ހިތް ތެޅިފޮޅިގަތެވެ. އެއަތުތެރެ މުޅި އުމުރަށް އެގޮތަށް ހުރެލުމަށް އެދުނެވެ. މިއީ ހަމައެކަނި އޭނަގެ ހައްޤެކެވެ. އޭނަގެ ލޯތްބެވެ. އެހެންމީހެއްގެ ހައްޤެއްކަމުގެ ކުށްހީކުރެވި ލައްކަދުވަހު އޭނައަށް ދުރުން އުޅެވިއްޖެއެވެ. ދެންއޮތީ އެދެލޯބިވެރިންގެ ދުވަސްތަކެެވެ.\n“ދަރިފުޅު ކުޑަވީމަ މާރަނގަޅަށް ހަނދާން ހުންނާނޭކަމެއް ނޭނގެ… އެކަމަކު ކޮންމެވެސް ވަރަކަށް ހަނދާންހުންނާނޭކަން ނޭނގެ އަޒް އަންކަލްއާއި ހައި އާންޓީ… ދަރިފުޅަށްވުރެ ބޮޑަށް ހަނދާންހުންނާނީ ދާން…” މިޙުރާން ވާހަކަދައްކަވަމުންދިޔައިރު މަޔާންގެ ފުރިހަމަ ސަމާލުކަން ދެވިފައިވިއެވެ. އޭނަގެ ހަނދާނުގައި ކަންކަން ހުންނަން ފެށީއްސުރެ ގޭތެެރެއިން ފެންނަ ދެޒުވާނުންގެ ފޮޓޯލޯގަނޑާއި ބެހޭގޮތުން ސުވާލުކޮށް ހަދައެެވެ. އެއިންކޮންމެފަހަރަކު މިލީނާވެސް އެ ދެޒުވާނުންގެ ނަން ކިޔައިދެނީ މިޙުރާން ބުނުއްވި ގޮތަށެވެ.\n“އަޒްހާންއަކީ ބައްޕަގެ އެންމެގާތްއެކުވެރިޔާ…. ހައިލާއަކީ ދަރިފުޅުގެ މަންމަގެ… ބައްޕަމެން ހަތަރުމީހުން އުޅެމުންދިޔައީ ވަރަށް އުފަލުގައި… އަޒްހާންގެ ދެމަފިރިން ނިޔާވީ ވަރަށް ކުއްލިގޮތަކަށް… ހިނގާދިޔަ ނުރައްކާތެރި އަލިފާނުގެ ހާދިސާއެއްގައި… އޭރު ބައްޕައަކީ ޕްރޮސިކިއުޓަރެއް… އަޒްހާންގެ މަރުގެ ހަޤީގަތް ހޯދަން ބައްޕައަށް ކުރެވެން ހުރި ހުރިހާކަމެއް ބައްޕަ ކުރީން… ގުދުރަތީގޮތުން ހިނގާދިޔަ ހާދިސާއެއްގެ ގޮތުގައި ނިމިގެންދިޔަސް އަޒްހާންގެ މަރަކީ ބަޔަކު ހިންގައިގެން ރޭވި ޖަރީމާއެއް.. ދެރައީ އެކަމުގެ ފަހަތުގައި ތިބި ބަޔަކު ބައްޕައަށް ނޭނގޭކަން… އެމީހުން ހުށިޔާރުކަމާއިއެކު ކުށުން ބަރީއަވީކަން….” މިޙުރާންގެ ފެންކަޅިވީ އަޒްހާންއާއި އެކު ހޭދަވި ދުވަސްތައް ހަނދާންވެފައެވެ. އެދުވަސްތައް އަނބުރާލިބޭނެނަމައޭ މިއަދުވެސް ހިތަށް އެރުއްވިއެވެ. 21 އަހަރުވެގެންދިޔައިރުވެސް އަޒްހާންގެ ވަކިވުމުން އޭނަގެ ދިރިއުޅުމަށް އައި ހުސްކަން އަދިވެސް އެގޮތުގައި އެބައޮތެވެ. އެ ހުސްކަން ފިލުވައިދޭނޭ ފަރާތެއް އަޒްހާން ނޫނީ ނުވާނެއެވެ.\n“ހައިޒަލްގެ ޑޭޑް…” މަޔާން ކުޑަކޮށް ހައިރާންވިއެވެ. އައިޒާން އޭނައަށް ދެއްކި ފޮޓޯ އޭނައަށް އެހާ ދަންނަ ފޮޓޯއަކަށްވީ ސަބަބު އަދިކިރިޔާ އިނގުނީއެވެ. މިގޭތެރެއިން އެ ފޮޓޯ އޭނައަށް ފެނިފައިވަނީއެވެ. މިޙުރާން ޖަވާބެއްގެ ގޮތުގައި ބޯޖަހާލެއްވިއެވެ. އޭނައާއި އަަޒްހާންގެ އެކުވެރިކަން ނިމިގެންދިޔައީކަމުގެ އިހުސާސް އެންމެބޮޑަށް ކުރެވުނު ވަގުތުކޮޅަކީ އެއީއެވެ. އޭނައާއި އަޒްހާންގެ ގުޅުން މަޔާން ދަމަހައްޓާނޭކަމަށް އޭނައަށް ހީކުރެވުނެވެ. ނަމަވެސް އެފަދަ ގުޅުމެއް މަޔާންއާއި ހައިޒަލްގެ ދެމެދުގައި ނުބޭއްވޭނޭކަމަށް އޭނަގެ ލޮލަށް ފެނުނު މަންޒަރުވެސް ހެކިވެއްޖެއެވެ. އެއްކުއްޖަކު އަނެއްކުއްޖަކަށްޓަކައި ފިދާވާރަށްވަމުން އައި ލޯބި ޒުވާންވެގެން އައިރު ނަފްރަތަށް ބަދަލުވީއެވެ. ތަގުދީރު އެދެކުދިން ދެވަނަފަހަރަށް އެއްތަންކުރުވީ ދެ ދުޝްމިނުންގެ ގޮތުގައެވެ. ހިތާމައަކީ ދެޒުވާނުންގެ ހަޔާތަށްވެސް އެއް އަންހެންކުއްޖަކު އައިކަމެވެ. ހައިޒަލްގެ އަނތްބަކަށްވީފަދަ މަޔާންގެ ހިތުގައި މަލިކާއަށްވެސް ޝަލީންވީކަމެވެ. ދެޒުވާނުން ތަޅައިފޮޅައިގަންނަންވެފައި ތިބޭއިރު ހަޤީގަތް ކިޔައިދިނުމުގެ ބޭނުމެއް ދެން އޮންނާނެ ހެއްޔެވެ؟\n“ތޭންކްސް ޑޭޑް… އިޓް ވިލް ހެލްޕް އެ ލޮޓް.. އިންޝާ ﷲ ޑޭޑްއަށްޓަކައިވެސް އަޅުގަނޑު މިކޭސް ވިންކުރާނަން…” މަޔާން ތެދުވެ މިޙުރާންގެ ގައިގައި ބައްދާލިއެވެ. މިޙުރާންގެ ފަރާތުން ލިބުނު އެހީއަކާއިއެކު އޭނައަށް ކުރިއަށްދާނޭ މަގު ސާފުވެއްޖެއެވެ. އޭނައަށް ކުރިއަށްދިޔުމުގައި ދިމާވީ ގޮންޖެހުން ނެތިގެންދިޔައީއެވެ.\nމެދުއުޑުގައި ބަބުޅަމުންދިޔަ ހަނދުގެ މައްޗަށް ހިޔަނިތަކެއް ފަދައިން ކަޅު ވިލާތަށް ވެރިވެގަތެވެ. ކަޅުކަމުގެ ސާލުން އުޑުމަތީ އަނދިރިކޮށްލިގޮތަށް ތަރިތަކުގެ ވިދުން ފަޑުކޮށްލިއެވެ. އިރުއޮއްސުނުއިރު ވާރޭވެހެންފެށިގޮތަށް ދަންވަމުންދިޔައިރު ވިއްސާރަ ތޫަފާނަކަށް ބަދަލުވެގެންދިޔައެވެ. ދޭތެރެ އަކުން ގުގުރީގެ އަޑާއި އެކު ވިދުވަރުގެ ހުދު އަލި ރޮގުތަކުން އުޑުމަތި ދިއްލިގެންދެއެވެ. އޭރު ވާރޭ ހުއްޓާލައިފައިވެސް އޮތަސް ވައިގެ ބާރުމިނަކަށް ބަދަލެއްނާދެއެވެ.\nވައި އެންމެ ބާރުކޮށްލިވަގުތު ހައިޒަލް ދުވެފައި އައިސް ޕެންޓް ހައުސްއަށްވަނެވެ. އޭރު ޕެންޓްހައުސްގެ ތެރޭވަނީ ލޮލަށް ފަސޭހަ ނުހަނު ފަޑުއަލިކަމެވެ. ވަޔާއި ތެޅެމުންދާ ގަސްތަކުގެ އަޑު ލިވިންރޫމްތެރޭ ހިފާލައިފައިވެއެވެ. ބިއްލޫރި ކުޑަދޮރުތަކުން ގަސްތަކުގެ ހަރަކާތްތައް ފެންނަނީ ހިތްގުނޑުވާލާފަދަ ގޮތަކަށެވެ. ރޭގަނޑުގެ އަނދިިރިކަމުގެ ތެރޭ އަތްދިއްކޮށްލައިގެން ތިބި ފުރޭތަތަކެއް ފަދައެވެ.\nމުޅި ޕެންޓް ހައުސްތެރޭގައިވާ ހިމޭންކަމުގެ ތެރެއިން ހައިޒަލްއަށް އަންހެންވަންތަ ހުނުމުގެ އަޑެއް އިވުނެވެ. ބެލްކަންޏާއި ދިމާލުންނެވެ. އެދިމާލަށް ބަލައިގެން ހުއްޓާ ޝަލީން ބެލްކަނިން ނިކުތީ މަޔާންގެ ބުރަކަށީގައި އަތްއަޅާ ކޮއްޕަމުންނެވެ. މަޔާންއެކީ ސަކަރާތެއްގައި ހުރެފައި ހައިޒަލް ފެނުމާއިއެކު ޝަލީން ވަގުތުން މަޔާންއާއި ދުރުވެލައިފިއެވެ. އެ މޫނަށް ކޮންމެވެސް ވަރަކަށް ރަތްކުލަފާއްދާލިއެެވެ.\n“ސާބަހޭ.. ޝަލީ ނިދިޔަނުދީ ހިފަހައްޓައިގެން ކޮން ސަކަރާތެއް… ދެން ޝަލީ މިކޮޅުގައި އުޅޭތީ ޔާން މިގެއިން ނުވެސް ފިލާނަންދޯ…” ހައިޒަލް މަޔާންއާއި ދިމާކޮށްލަމުން އައިސް ސޯފާގައި އިށީދެލިއެވެ. މިހާރަކަށް އައިސް އެދެމެދުގައި އެފަދަ ސަމާސާކުރުންތައް ގިނަވެފައިވެއެވެ. ގިނައިން ޝަލީންއޭ ކިޔާ ދިމާކޮށްލެވެނީ ޝަލީންގެ ނަންއިވުނަސް މަޔާންގެ މޫނަށް ވެރިވާކުލަވަރުންނެވެ. އަދި އޭނައާއި ޝަލީންއާއި ގުޅުވައިގެން އެއްޗެކޭ ބުނެލައިފިއްުޔާ މަޔާން ހުންނާނީ ހައިޒަލް ކާލަން ތައްޔާރަށެވެ.\n“އަހަރެމެންގެ ހަނީމޫން ދުވަސްކޮޅޭ… އިންޓަރފެއަރނުކޮށް ދޭބަލަ ނައި ކައިރިއަށް…” މަޔާން އެއްލޯމަރާލަމުން ބުނެލުމާއިއެކު ޝަލީން ވަގުތުން މަޔާންގެ މޭގައި އަތުން ޖަހާލައިފިއެވެ. ނިދި އަންނަކަމަށް ބުނެލަމުން ޝަލީން ކޮޓަރިއާއިދިމާލަށް ހިނގައިގަތުމާއިއެކު މަޔާން އައިސް ސޯފާގައި ދެމިލައިފިއެވެ. އޭރު ހައިޒަލް އިނީ ޓީވިން ފިލްމެއް އަޅުވާލައިގެންނެވެ. އެހެން އިނދެފައިވެސް ފޯނު ޗެކްކޮށްލަނީ ނައިނާގެ އިންތިޒާރުގައި އިނދެހެން ހީވެއެވެ.\n“ސާބަސް ތިވަރު ނުވެ ދޭބަލަ ދޯ…” ހައިޒަލްގެ ހަރަކާތްތަކަށް ފާރަވެރިގެން އޮތް މަޔާން އޭނަގެ ބޯދަށުގައި އޮތް ކުޝަންނަގާ ހައިޒަލްއާއި ދިމާލަށް އެއްލިއެވެ. ލިޔަން އިން މެސެޖް ފޮނުވާލުމަށްފަހު ހައިޒަލް އޭގެ ޖަވާބުދިނެވެ. ނިދަންވެގެން ގުޑްނައިޓް ކިޔާލުމަށްފަހު ނައިނާ އޮފްލައިންވުމުން ހައިޒަލް ފޯނު ނިއްވާލަމުން މަޔާންއާއި ދިމާލަށް ބަލާލިއެވެ.\n“ވަރަށް ފިނިވޭދޯ އެބަ… ނީޑް އެ ކެފެއިން ބޫސްޓް… އެއްވަރެއްގެ ރީތި ދެއަންހެންކުދިން ބައިތިއްބައިގެން ނިދަން އުޅޭނޭކަމެއްނެތް… ގާރޑަށް ތިބޭނީ…” ގައިމަތީ އޮތް ކުޝަން މަޔާންއާއި ދިމާލަށް އެއްލުމަށްފަހު ހައިޒަލް ސޯފާއިން ތެދުވިއެވެ. ޑައިނިންރޫމްއަށް ވަތްތާ މާގިނައިރެއްނުވެ ހައިޒަލް ނިކުމެގެންއާއި ދެއަތުން އާވިއަރަައަރާާހުރި ދެކޮފީތަށި ހިފައިގެންނެވެ. ކޮފީތަށިތައް މޭޒުމައްޗަށް ދޫކޮށްލުމަށްފަހު ހައިޒަލް ބަލާލިއިރު މަޔާން އިނީ އެއްފަރާތަށް ނަޒަރު ހުއްޓާލިގޮތަށް ހަރަކާތެއްް ނެތިފައެވެ. ހައިޒަލް ގޮވާލުމާއިއެކު މަޔާން ބަލާލީ ސިހިފައި ކަހަލަގޮތަކަށެވެ.\n“ހައި… އިތުރަށް މިކަން ހައިއަށް ސިއްރުކުރާކަށް ބޭނުމެއްނޫން… ނޭނގޭ ހައިއަށް ކިޔައިދޭނޭގޮތެއް…” މަޔާން ވާހަކަދެއްކިއިރު ހައިޒަލްގެ މޫނަށް ނުބަލަން މަސައްކަަތްކުރިއެވެ. އޭރު ހައިޒަލްގެ ލޯވަށްވެފައި ވާއިރު ކެތްތެރިކަން ކުޑަވެފައިހުރެ “ޓެލްމީ” އޭ ބުނެލިއެވެ.\nމަޔާން ވާހަކަދައްކަމުންދިޔައިރު ދޭތެރެއަކުން ހައިޒަލްގެ މޫނަށް ނަޒަރު ހުއްޓާލައެވެ. އެ މޫނުމަތީގައިވީ ހައިރާންކަމާއިއެކު ހިނދުކޮޅަކަށް ހިމޭންވެފައި އިނދެ ހައިޒަލް ދެފަރާތަށް ބޯހޫރާލީ އެ ވާހަކަ ގަބޫލުނުކުރަމޭ އަމަލުން ބުނާފަދަގޮތަކަށެވެ. އެކަން އަމިއްލަ ނަފްސަށްވެސް ވިސްނައިދޭން މަސައްކަތްކުރާފަދަ ގޮތަކަށެވެ. އެ މޫނުމަތިން ފެނުނީ ޝޮކްއެއްގައި އިންފަދަ ކުލަވަރެކެވެ. މަޔާންގެ ވާހަކައިގެ މެދުތެރެއިން ހައިޒަލް ސޯފާއިން ފުންމާލައިގެން ބާރު ހިނގުމެއްގައި ގޮސް ބެލްކަނީގެ ދޮރުގައި ހިފަހެއްޓިއެވެ. މަޑުމަޑުން އަތަށް ބާރުކުރަމުންދިޔައިރު ކޮންމެ ވަގުތަކުވެސް އޭނަ އަނބުރާގަނެފާނެހެން ހީވިއެވެ.\nއޭރު ބޭރުގައި ތޫފާންވެސް ކުރިއަށްވުރެ ގަދަވެއްޖެއެވެ. ވަޔާއިއެކު ބުރުއްސައިގެން އަންނަ ވާރޭގެ ތިކިތައް ލިވިންރޫމްގެ މާބްލްސްތައް މަތީ ވިދަމުންދިޔައެވެ. ދޭތެރެއަކުން ވިދާލާ ވިދުވަރުން މުޅި ކައުނު އަލިވެގެންދާއިރު އެއާއިއެކުވެގެން ޖަހާލާ ހޮނުގުގުރިން ހިތްތަށް ފޫއަޅުވާލާނެއެވެ. ނަމަވެސް ބޭރުގައިވާ ތޫފާނަށްވުރެ ހައިޒަލްގެ އެތެރެހަށީގައި ދައުރުވަމުންދާ ތޫފާން މާވަރުގަދައެވެ. ހޮނުގުގުރިއަށްވުރެ އޭނަގެ ކަންފަތަށް އިވުނު ބަސްތައް މާ ބިރުވެރިއެވެ.\n“ނޫން ތިއީ ތެދަކަށް ނުވާނެ….” ހައިޒަލް މަޔާންއާއި ކުރިމަތިލީއިރު އެ ލޮލުގައި ހިފަހެއްޓިފައިވާ ކަރުނަތަކުގެ ސަބަބުން ލޮލުގައި ވިދުމެއްވިއެވެ. އެ ސިހުރެއްފަދަ ދެލޯ ފެންނަނީ ހިތާމައިގެ ކޯރެއް ފަދައިންނެވެ. އޭނަގެ އެތެރެހަށީގައި ހިނގަމުންދާ އަޒްހާންގެ ލެއަށް އެ ބަސްތައް އަޑުއަހަން ބަރުދާސްތުނުކުރެވުނީއެވެ. އެ ބަސްތައް ގަބޫލުކުރަން ހައިޒަލްގެ ހިތްވެސް އެއްބަހެއްނުވިއެވެ. 21 އަހަރު ދަރިއެއްފަދައިން އޭނަ ބަލާބޮޑުކުރި ބައްޕަ އެހާ ރަހުމްކުޑައެއްނުވާނެއެވެ. އަމިއްލަ ލޭ އަމިއްލަ އަތުން މަރާހާ ނުބައެއްނުވާނެއެވެ.\n“ހައި… އިނގޭ ގަބޫލުކުރަން އުނދަގޫވާނެކަން… އެކަމަކު ހަޤީގަތަކީ މިއީ… މިއީ އަހަރެމެންނަށް ކުރެވޭ ކުށްހީއަކަށްވާނެނަމަ…” މަޔާންގެ ބަސްތަކުން ހައިޒަލްއަށް ހިތަށް ހަމަޖެހުމެއް ލިބުމުގެ ބަދަލުގައި އިތުރަށް ހިތް ޒަހަމްވީއެވެ. ހިތިނަމަވެސް އެއީ ބަދަލުވުމެއްނެތް ހަޤީގަތެއްކަމަށް އެ ބަސްތަކުން އޭނައަށް ވިސްނައިދިނީއެވެ.\nހައިޒަލްއަށް ބޯހޫރާލެވުނުއިރު ދެކަކޫމައްޗަށް ތިރިވެވުނީ ފައިކޮޅުން ވަރުދޫވެގެންނެވެ. ދުނިޔޭގެ ހަޤީގަތަށް ފިލަން ލޯމަރާލުމާއިއެކު ކޯތާފަތް ތެމިގެންދިޔައީ ހޫނު ކަރުނަތަކުންނެވެ. ހަޤީގަތް އޭނައަށް ކުރިމަތިލުމުގެ ކުރީން އޭނަގެ ފުރާނަ ހަށިގަނޑާއި ވަކިވި ނަމައެވެ. އެއީ ތެދުނަމަވެސް އެކަން ބަލައިގަންނާނޭހާ ވަރެއް އޭނަގެ ހިތުގައެއް ނެތެވެ.\nމަޔާން ހައިޒަލްއާއި އެއްހަމަޔަށް ތިރިވެ ކޮނޑުގައި ހިފަހެއްޓިއެވެ. ދުވަހުން ދުވަހަށް ހައިޒަލްއާއިމެދު އޭނައަށް ގާތްކަމެއް އިހުސާސްވަމުންދަނީއެވެ. ހައިޒަލްގެ ކޮންމެ ސިއްރަކާއިއެކު އެ ހިތުން ގާތްކަމެއް މިލްކުކުރަނީއެވެ. އަދި މިރޭ މިޙުރާންގެ ފަރާތުން އިވުނު ވާހަކަތަކަށްފަހު ބޭބެއެއްފަދައިން ހައިޒަލް ހިމާޔަތްކުރަން އަމިއްލަ ނަފްސުވެސް އޭނައަށް މަޖުބޫރުކޮށްފިއެވެ. މިއީ އޭނަގެ ބައްޕަ މިޙުރާންގެ ދެދުނިޔޭގެ އެކުވެރިޔާގެ ހަމައެކަނި ނިޝާނެވެ. ބައްޕައަށް ހައިޒަލް ހާއްސަވާވަރު އޭނައަށް މާޒީވި ދުވަހަކުން އިނގިގެން ގޮސްފިއެވެ. އޭނަ ލޯބި ގުރުބާންކުރަން އެދޭހާ ހައިޒަލްގެ މަގާމު ބައްޕަކުރިމަތީ މަތިވެރިއެވެ.\n“ނޫން… އަހަރެންގެ މަންމައާއި ބައްޕަ މަރާލި ނުބައި މީހުން މިދެއަތުން މަރާލާނަން… އަހަރެންގެ ދިރިއުޅުން ހަލާކުކޮށްލި ނުބައިމީހުން މިދެއަތުން… މަރާލަން…” ހަށިގަނޑަށް ކުއްލި ބާރެއް ލިބުނުފަދައިން ހައިޒަލް ކޮއްޅަށް ތެދުވިއިރު އެލޮލުގައިވީ ކުލަވަރުން މަޔާންވެސް ޖެހިލުންވިއެވެ. އެ ދޮން މޫނު ރަތްވެފައިވާއިރު ލޮލުންވީ ދުޝްމިނުންގެ ލެއަށް ފެންބޮވެފައިގަނެފައިވާކަމުގެ ކުލަވަރެވެ. ހައިޒަލްގެ ކުރިމައްޗަށް ހުރަސްވި މަޔާން ދުރަށް ކޮއްޕާލަމުން ހައިޒަލް ދޮރާއިދިމާލަށް ހިނގައިގަތުމާއިއެކު މަޔާން ފަހަތުން އައިސް ހައިޒަލްގެ ހަށިގަނޑުގައި ހިފަހެއްޓިއެވެ.\n“ދޫކުރޭ… އަހަރެން ދޫކުރޭ…” މަޔާންގެ އަތުން ވީއްލިގަންނަން ހައިޒަލް ގަދަދެއްކިއެވެ. ހައިޒަލްއަށް ގަބޫލުކުރަން އުނދަގޫވާ ވާހަކައެއް އަޑުއިވުމުން ސިކުނޑި ހަމައިން ނައްޓާއިގެން މިވަގުތު ކޮންމެފަދަ ކަމެއްވެސް ކޮށްފާނެއަތީ މަޔާން ހުރީ ހުށިޔާރުވެގެންނެވެ. ހައިޒަލްގެ ގޮށްމުށުގެ ހަމަލާތައް ލިބިގަންނަން ހުރެފައި މަޔާން ހައިޒަލްގެ މޫނުމަތީ އަތްދަމާ ޖެހިއެވެ.\n“ހައިޒަލް މައިތިރިވެބަލަ… ތިދެއަތުން އަލްހާނާއި އައްމާރުވެސް މަރާލެވިދާނެ… އޭރުން އެ މީހުންނާއި ހައިޒަލްގެ ތަފާތަކީ ކޮބާ؟ މީހުންގެ ފުރާނަ ނަގާލުމަކީ އަހަރެމެންގެ މައްޗަށް އޮތްކަމެއްނޫނޭ…” މަޔާން ހަޅޭލަވައިގަތުމާއިއެކު ހައިޒަލްއަށް ހަމަހޭވެރިކަމަށް އާދެވުނުފަދައެވެ. މަޑުމަޑުން ފަހަތަށް ޖެހެމުންގޮސް ފާރަށްލެގިލިއެވެ. އިރުކޮޅެއްވާންދެން އެހެން ހުރުމަށްފަހު ހައިޒަލް ކުރިއަށް ފިޔަވަޅެއް އަޅާލިއެވެ. އެއާއިއެކު މަޔާންއަށް ކަންބޮޑުވެފައިހުރެ ހައިޒަލްގެ ނަމުން ގޮވާލެވުނެވެ.\n“ޔާން ހާސްނުވޭ… އަހަރެން މޮޔަކަމެއް ނުކުރާނަން…” ހައިޒަލް ފަސްއެނބުރި މަޔާންއާއި ދިމާލަށް ބަލާލިއެވެ. އެ ބެލުމުންވެސް އޭނައަށް އިތުބާރުކުރާށޭ ބުނިފަދައެވެ. މަޔާން މަޑުމަޑުން ބޯޖަހާލިއެވެ.\nފާރުގައި ހިފަހައްޓާލައިގެން ހުރެ ލަސްފިޔަވަޅުތަކެއްގައި ހައިޒަލް ނައިނާގެ ކޮޓަރިއަށްވަނެވެ. ދޮރާއި ހަމައިން ހުއްޓުން އަރާފައިހުރެފައިވެސް އެނދުގައި އަރާމްކޮށް ނިދާފައި އޮތް ނައިނާ ފެނި އެދިމާލަށް ދެވުނީ އަމިއްލަ ބާރަކާއިނުލައެވެ. މިފަހަރުވެސް ހިތް އަމިއްލަައަށް އޭގެ މަންޒިލް ހޯދީއެވެ.\nއެނދުގެ ކައިރީ ދުއްވާލެވިފައިވާ ކާރޕެޓްގެ ސަތަހައަށް ދެކަކޫ މައްޗަށް ތިރިވަމުން ހައިޒަލް އެނދުގެ ފަޑީގައި އަތްއަޅުވާލިއެވެ. އޭނަގެ ހުރިހާ ސަމާލުކަމެއް ހުސްވީ ނައިނާއަށެވެ. ހުދުކުލައިގެ ކިލްޓުތެރޭ ފޮރުވިގެން އޮތްއިރު އެ ތުންފަތްމަތީ ދުނިޔެމަތީގައިވާ އެންމެ ރީތި ހިނިތުންވުމެވެ. ހައިޒަލްގެ ލޮލުގެ ތެރެއަށް ކަރުނަތައް ބޮޑިވެގެން އައިރު ނައިނާގެ މޫނުގައި އަތްޖައްސާލަން އަތްދިއްކޮށްލިއެވެ. އެއާއިއެކު އަތްތިރިކޮށްލިގޮތަށް ކިލްޓުގައި މޫނު ޖައްސާލިއެވެ. ރުއިމުގެ އަޑު ބޭރުވެގެންނުދިޔަސް އެލޮލުން އޮހިގަތް އަދަދުނުވާހާ ގިނަ ކަރުނަތަކުން ކިލްޓު ތެމި ފޯވެގެންދިޔައެވެ. އޭނަގެ އަތުތެރޭގައި އޮތް ނައިނާގެ އަތްތިލައަށް ބާރުވިއެވެ.\nފަތިހަށް ފައިބަންފެށި ޝަބްނަމްތިކިތަކުން ފަޒާގެ ފިނިކަން އިތުރުކުރުވިއެވެ. ފިނީގެ ސަބަބުން ދުނިޔެމަތީގައިވީ ދުންފިނިކަމެވެ. ވާރޭ ކަނިކޮށްލައިފައިވާއިރު ހިމަފޮދުވާރޭގެ ތިކިތައް ލުއި ފަސޭހަ ރާގަކާއިއެކު ފަތިހަށް މަރުހަބާ ކިޔަމުންދިޔައެވެ.\nނައިނާ ކުއިލްޓްތެރޭ ބޮޑިވެގެން ނުހަނު ފޮނި ނިންޖެއްގައި އޮވެފައިވެސް ފޯނުގެ އެލާރމްގެ އަޑާއިއެކު ލޯހުޅުވާލިއެވެ. ކުޑަކޮށް ހުޅުވާލެވުނު ލޮލުގެ ދާއިރާއިން ނައިނާއަށް ފުރަތަމަވެސް ފެނުނީ ހައިޒަލްގެ މޫނެވެ. ހުވަފެނެއްކަމަށް ހީވި ނައިނާ ވަގުތުން ދެލޯ ބޮޑަށް ހުޅުވާލިއެވެ. ނައިނާ ހައިރާންވިއެވެ. އޭނަ ނިދަށް ވަތްއިރު ހައިޒަލް ގެއަކަށް ނާދެއެވެ. ވީއިރު ހައިޒަލް ގެއަށް އައީ ކޮންއިރަކުބާވައެވެ.\nހައިޒަލް ކާރޕެޓް ގަނޑުގައި ދެކަކޫ މައްޗަށް އިންގޮތަށް އަތްމަތީ ބޯއަޅާލައިގެން ނިދިފައިއޮތްއިރު އަނެއްއަތްވަނީ ނައިނާގެ އަތާއި ލާމެހިފައެވެ. އެ މޫނުވަނީ ނައިނާގެ ނޭވާ އެޅޭހާ ގާތުގައެވެ. ނައިނާ ހައިޒަލްގެ އިސްތަށިގަނޑާއި ކުޅެލިއެވެ. ވަޔާއިއެކު މޫނުމައްޗަށް ނިވާއަޅަމުންދިޔަ އިސްތަށިގަނޑު އެއްފަރާތްކޮށްލަދިނެވެ. އެ އޮމާންމޫނުގައި މަޑުމަޑުން އިނގިލިތައް ހިންގާލިއެވެ. ހައިޒަލްއަށް ހިލަންނުވާހާ މަޑުން ހައިޒަލް އަތުތެރޭގައި އޮތްއަތްތިލަ ދަމައިގަންނަމުން ނައިނާ އެނދުން ފޭބިއެވެ. އޭނަގެ ފިޔަވަޅުތައް ބެހެއްޓީ ފާހަނައާއި ދިމާލަށެވެ.\nކުޑަކޮށް ތާޒާވެލައިގެން ނިކުމެ ނައިނާ ފަތިސްނަމާދުކޮށްލިއެވެ. ނަމާދުކުރާ ސާމާނު ހާއްސަ ތަނަށްލުމަށްފަހު އޭނަ ހައިޒަލްއާއި ގާތްވެލިއެވެ.\n“ހައި… ހޭލަބަލަ ފަތިސްވީއޭ…” ނައިނާ ހައިޒަލްއާއި އެއްހަމައަކަށް ތިރިވަމުން ހައިޒަލްގެ ގައިގައި ކޮއްޓާލިއެވެ. އެ މޫނުގައި އަތްހިންގާލިއެވެ. ނިދީގައި އޮވެ ހައިޒަލް ހޫމް ލައްވާލިއެވެ.\n“ހައި ތެދުވަންއުޅޭ.. ނަމާދުކޮށްގެން ތިރިއަށް އަންނަންވާއިރަށް ކޮފީ ތައްޔާރުކުރަން މިދަނީ…” ނައިނާ ހައިޒަލްގެ ކޮނޑުގައި ދަތްދޮޅިއަޅުވާލައިގެން އޮވެފައި ތެދުވެ ދުރަށް ހިނގައިގަތުމާއިއެކު ހައިޒަލް ލޯހުޅުވާލިއެވެ. ނައިނާ ގޮވިއިރުވެސް އޭނަ އޮތީ ހޭލައެވެ. ނަމަވެސް އެވަގުތު ނައިނާއާއި ކުރިމަތިލާން އޭނަ ބޭނުންނުވީއެވެ. ރޭގައި އެވަރަށް ހިތާމަކޮށްފައި އޭނައަށް ނިދުނުއިރެއްވެސް ނޭނގުނެވެ. ހޭލެވުނީ ނައިނާ އޭނަގެ މޫނާއި ކުޅެން ފެށުމުންނެވެ.\nނައިނާ ފޯންޗަށް ހޫނު ފެން އަޅަން ހުއްޓާ ހައިޒަލް އައިސް ޑައިނިންރޫމްއަށް ވަނެވެ. ފިޔަވަޅުގެ އަޑު ނީއްވާ ހައިޒަލް އައިސް ނައިނާގެ ފަހަތުން ބައްދާލުމާއިއެކު ނައިނާ ސިހުނުވަރުން ފޯންޗް އަރިއަޅާލައިގެން ހޫނު ފެން މާބްލްސް މައްޗާއިއެކު ފައި މައްޗަށް އެޅުނެވެ.\n“އައުޗް…” ފައިގައި އެޅި ވޭނާއިއެކު އެތެރެއިން ރޮއެގަތަސް ނައިނާ ތުންފަތުގައި ދަތްއަޅާލަމުން އިހުސާސެއްދައްކާނުލީ ހައިޒަލްގެ ނުރުހުމުގެ ބަސްތައް އަމާޒުވާނޭކަން އިނގޭތީއެވެ. ހައިޒަލް ވަގުތުން ނައިނާގެ ގައިން ދޫކޮށްލިގޮތަށް އުނަގަނޑުގައި ހިފާ އޭނައާއި ދިމާލަށް އަނބުރާލިއެވެ.\n“ފަޔަށް ހޫނުފެން ބަންޑުންކޮށްލީދޯ… ކްލަމްސީ ކަމުން ނައިނާއަށް އެއްކަމެއްވެސް ރަނގަޅަކަށް ނުކުރެވޭނެ…” ހައިޒަލް ވަގުތުން ލެކްޗަރ ފެށުމާއިއެކު ނައިނާ މޫނު ހަދާލަމުން އަނގަޔަށް ވައްތަރެއް ޖައްސާލިއެވެ.\n“ހައިގެ ފޯލްޓެއް… ހައި ސިއްސުވާލީއެއްނު… ޔޫ އެންޑް ޔުއަރ ލެކްޗަރސް…” ނައިނާ ވަގުތުން ހައިޒަލް ކުށްވެރިކުރިއެވެ. އެވަގުތު ހައިޒަލް ނައިނާ އުފުއްލާލުމާއިއެކު ނައިނާ ހަޅޭލަވައިގަތެވެ. ހައިޒަލް ވަގުތުން ނައިނާގެ ތުންފަތުގައި އިނގިލި ޖައްސާލަމުން ހިމޭންވާން އެންގިއެވެ. ޝަލީންއަށް އަޑު އިވޭނޭކަމަށް ބުނުމާއިއެކު ނައިނާ ވަގުތުން އަޑުކަނޑާލައިފިއެވެ. އޭނަ ނަމާދުކޮށްގެން ކޮޓަރިން ނިކުތްއިރު ޝަލީން އުޅެނީ ހޭލައެވެ.\nހައިޒަލް ނައިނާ ސޯފާގައި ބެއިންދުމަށްފަހު ގުނޑިނުލާ އިނުމަށް ގަދައަށް އަމުރުކޮށްލުމަށްފަހު ގޮސް ނިވާވިއެވެ. އިރުކޮޅެއްފަހުން ނިކުމެގެން އައީ އައިސް ޕެކްއަކާއި އައިސް ކިއުބް އަޅާފައި ހުރި ބޯވްލްއަކާއި ފަސްޓްއެއިޑް ބޮކްސް ހިފައިގެންނެވެ. އަތުގައި ހުރި ސާމާނުތައް މޭޒުމަތީ ބެހެއްޓުމަށްފަހު ދެކަކޫ ޖައްސާލައިގެން ތިރިވިއެވެ.\n“ހައި… ރޭގައި ކިހިނެތްވީ…” ނައިނާ ސުވާލުކުރީ އިރުކޮޅެއްވާންދެން ހައިޒަލްގެ މޫނަށް ނަޒަރުހުއްޓާލައިގެން އިނދެފައެވެ. މިވީހާތަނަށްވެސް ހައިޒަލްގެ އުޅުމުން ތަފާތުކަމެއް ފެނިއްޖެނަމަ ނައިނާއަށް އެކަން ފާހަގަވެފައިވެއެވެ. ރޭގައި ހައިޒަލް އެގޮތަށް ފެނުނީ ކަމެއްދިމާވެގެންކަމަށް އޭނަގެ ހިތްވެސް ވަގުތުން ބުނެލިއެވެ.\n“ރޭގައި ކިހިނެތްވީ…” ހައިޒަލް އިނީ ނައިނާގެ ފައިގައި އައިސްޕެކް އަޅާށެވެ. ނައިނާއާއި ދިމާލަށް ބަލާލުމެއްނެތި އެހެން ބުނެލިގޮތުން ނައިނާގެ ޝައްކު ޔަގީންނަށް ބަދަލުވިއެވެ.\n“ހައި… ލުކް އެޓް މީ… ރޭގައި ކަމެއްވިއެއްނު… ބުނެބަލަ… އަނެއްކާވެސް ނައިޓްމެއަރ ފެނުނީތަ؟” ނައިނާ ހައިޒަލްއާއި ގާތްވެލަމުން އެ މޫނުގައި ހިފަހައްޓާލިއެވެ.\n“ނައިނާ… ޕްލީޒް… މިހާރަކު ނޫން…” ހައިޒަލް ވަގުތުން ދުރުބަލާލިގޮތަށް ތުންފަތުގައި ދައިގަތެވެ. އެވާހަކަ އެެއްވެސް މީހަކަށް ކިޔައިދޭކަށް އޭނަ ތައްޔާރެއްނޫނެވެ. ހުދު އޭނައަށްވެސް އެކަން ޤަބޫލުކުރެވުނީކީ ނޫނެވެ. އެއީ މަޔާންއަށް ކުރެވުނު ކުށްހީއަކަށްވާނެނަމައެވެ.\n“އޯކޭ ޓޭކް ޔުއަރ ޓައިމް… ރިމެމްބަރ ދަ ޕްރޮމިސް ވީ މޭޑް… ނޯ ސީކްރެޓްސް…” ނައިނާ އިނގިލި އުފުލާލަމުން ތަންކޮޅެއް ހަރުކަށިވެލައިފިއެވެ. އޭނަ ހައިޒަލްއާއި ކުރަން ބޭނުންވާ ބައިވަރު ސުވާލުތައް އެބަހުއްޓެވެ. ހައިޒަލްގެ މައިންބަފައިންނާއި ބެހޭގޮތުންވެސް އޭނަ އިނގެން ބޭނުމެވެ. ނަމަވެސް އެއީ ވަރަށް ނާޒުކް މައުޞޫއުއެކެވެ. ހައިޒަލް ކިޔައިދޭން ތައްޔާރުނުވަނީސް ސުވާލުކުރާކަށް އޭނަ ބޭނުމެއްނޫނެވެ. އޭނަ މިހުރީ ހައިޒަލް ބޭނުން އިރަކުން ކިޔައިދޭން ފުރުސަތުދީގެންނެވެ. މިކުޑަދުވަސްކޮޅު އޭނަ ބޭނުންވަނީ މިވޭތުވެދިޔަ ހުރިހާ ދުވަހަކު ހައިޒަލްއަށް ނުދެވުނު ލޯބި މިލްކުކޮށްލަދޭށެވެ. ހައިޒަލްއާއިއެކީ އުފާވެރި ހަނދާންތަކެއް ރައްކާކުރާށެވެ.\nދެޒުވާނުންގެ ދެމެދަށްވެރިވި ހިމޭންކަމާއިއެކު ހައިޒަލްގެ ފަރާތުން ފެންނަމުންދިޔަ ބަސްމަދުކަމާއި ސީރިއަސްކަމާއިއެކު ނައިނާއަށް އުނދަގޫވިއެވެ. ހައިޒަލްއަށް ޖެއްސުމެއްކޮށްލަންވެގެން އައިސްޕެކް އަޅައަޅާ އިންދާ ފައި ދަމައިގަތެވެ. ހައިޒަލް ވަގުތުން ފައިގައި ހިފަހައްޓައިލުމާއިއެކު ނައިނާ ދެވަނަ ފަހަރަށްވެސް ތަކުރާރުކޮށްލިއެވެ.\n“ނައިނާ… ނައިނާ… އޭ… ނުހަދަބަލަ…” ހައިޒަލް ނައިނާއާއި ދިމާލަށް ލޯހަނިކޮށްލަމުން ބަލާލިއިރު އެ ތުންފަތްމަތީ ހިނިތުންވުމެއްވިއެވެ. ނައިނާގެ ސަބަބުން އޭނަގެ ތަބީއަތު ވަގުތުން ބަދަލުވެގެން ހިނގައްޖެއެވެ. ނައިނާ އެވަގުތު ހީގެންފައި ސޯފާއިން ފުންމާލައިގެން ދުއްވައިގަތުމާއެކު ހައިޒަލް ނައިނާ އަތުކުރަންވެގެން ނައިނާގެ ފަހަތުން ދުއްވައިގަތެވެ. އެތައް އިރެއްވާންދެން ސޯފާވަށައިގެން ދުވެ ދުވެފައި ނައިނާ ވަރުބަލިވެގެން ހުއްޓި މޭޒުގައި އަތްއަޅުވާލިއެވެ. އެވަގުތު ހައިޒަލް ނައިނާއާއި އަރާހަމަވެފައި އުނަގަނޑުގައި ހިފާ އުފުލާލުމާއިއެކު ނައިނާގެ ހުނުމާއި މަޑު ހަޅޭކުގެ އަޑުއިވުނީ އެކުވެގެންނެވެ.\nނައިނާގެ މުށުތެރޭ އޮތް އައިސްކިއުބްތައް ހައިޒަލްގެ ބޮލަށް އަޅާލިއިރު ހައިޒަލް ވަގުތުން ފަހަތަށް ބޯ ފޮޅާލިއެވެ. އޭނަގެ އަތުގައި އޮތް އައިސްޕެކް ނަގާ ނައިނާގެ ކޯތާފަތުގައި ޖައްސާލުމާއިއެކު ނައިނާ ވަގުތުން ފިނިވެގެން ތެޅިގަތެވެ.\n“ހައިގަނޑާ ނުހަދަބަލަ… ފިނިވަނީއޭ…” ނައިނާގެ ހައިޒަލްގެ އަތުގައި އޮތް އައިޕެކްގަނޑު ދަމާގަނެފައި ބިމަށްދޫކޮށްލުމާއިއެކު ހައިޒަލްގެ ކަރުގައި އަތްވަށާލިއެވެ. އެވަގުތު ދެޒުވާނުންގެ ނަޒަރު ސީދާވިއިރު ނައިނާގެ މޫނު މަލެއްފަދައިން ފަރިވިއެވެ. ދެކޯތާފަތަށް އަޑިކޮޅު އަޅުވާލައިގެން ހައިޒަލް ހެވިފައި ހުރިއިރު ނައިނާގެ ހިތަށް އުފާވެރިކަމެއް ލިބުނެވެ. އޭނަ ބޭނުމީ އަބަދަށްވެސް ހައިޒަލްގެ މޫނުމަތީ އެ ހިނިތުންވުން ދެކޭށެވެ. ހިތާމައިގެ ހިޔަނި ނޭޅިއެވެ. އޭގެ އެންމެ ފުރިހަމަ ރީތިކަމުގައެވެ.\nއަވަދިނެތް ދުވަހެއްގެ މަސައްކަތަށްފަހު ގެއަށްދާން ނިކުތްއިރު މަޔާން ހުރީ ހިސާބަކަށް ވަރުބަލިވެފައެވެ. އެވަރުބަލިކަމާއިއެކު ހިތް ބޭގަރާރުވަމުންދިޔައީ ޝަލީންގެ ސޫރަ ދެކިލާށެވެ. ޕާކިން އޭރިއާގައި އޮތް ކާރަށް އަރާ ދުއްވާލަން އުޅުމާއިއެކު ކޮންމެވެސް މީހަކު ކާރުގެ ބިއްލޫރިގަނޑުގައި ޖަހާލިއެވެ. ދެވަނަ ފަހަރަށް ޖަހާލުމާއިއެކު މަޔާން ބިއްލޫރިގަނޑު ތިރިކޮށްލައިފިއެވެ. އެއާއިއެކު ފެނުނު ސޫރައަކުން މަޔާން ހިސާބަކަށް ހައިރާންވިއެވެ.\n“ވާހަކައެއް ދައްކާލަން ބޭނުން… ހައިޒަލްވެސް ހުރެގެން ދެއްކުނިއްޔާ ރަނގަޅީ…” ޒިޔާމް ވާހަކަދެއްކިއިރު އެއަޑުގައި ހިސާބެއްގެ ފަސްޖެހުމެއްވިއެވެ. މަޔާން ބުމަ ކައިރިކޮށްލައިގެން ވަގުތުކޮޅަކަށްފަހު އެއްޗެކޭ ބުނުމެއްނެތި ކާރުގެ ޕެސެންޖަރ ސީޓްގެ ދޮރުފަތް ހުޅުވައިދިނެވެ. ޒިޔާމްގެ މޫނުމަތިން ފެނުނު ޝުކުވެރިކަމާއިއެކު ކާރުގެ ތެރެއަށް ދެމިގަންނަމުން ދޮރު ލައްޕާލިއެވެ. އެއާއިއެކު މަޔާން ފޯނު ނަގައި ހައިޒަލްއަށް މެސެޖެއްކޮށްލަމުން ކާރު ދުއްވާލައިފިއެވެ.\nމިހާރަކަށް އައިސް އެދެމީހުންގެ ބައްދަލުވުންތައް ބޭއްވޭ ރެސްޓޯރެންޓްގެ ތެރެއަށް ވަދެގެންދިޔައިރު ހައިޒަލް އިނީ މާކުރިން އައިސް އިންތިޒާރުގައެވެ. މަޔާން ފެނިގެން އަތްއުފުލާލައި ހިނިތުންވެލިއިރު އެ ހިނިތުންވުން ފަޑުވެ މޫނުމަތިން ބީރައްޓެހިކަމުގެ އަސަރު ފާޅުވީ މަޔާންގެ ފަހަތުން އައި މީހާ ފެނިފައެވެ.\n“އަޅުގަނޑަކީ ޒިޔާމް… 21 އަހަރު ކުރިން ހިނގާދިޔަ އޭ.އެޗް.އިންޑަސްޓްރީޒްގެ އަލިފާނުގެ ހާދިސާއާއި ފުލުސް އޮފީހުގެ ފަރާތުން ހަވާލުވެހުރި ފަރާތް…” ޒިޔާމް ކުރިއަށްޖެހިލަމުން ހައިޒަލްއާއި ސަލާމްކޮށްލަން އަތްދިއްކޮށްލިއެވެ. އެވަގުތު އިސްއުފުލާ ހައިޒަލްގެ މޫނަށް ކަޅި ހުއްޓާލެވުނުގޮތަކުން ޒިޔާމް ހުއްޓުން އެރިއެވެ. އޭނަގެ ލޯމައްޗަށް ފެންނަ މަންޒަރު ގަބޫލުކުރަން ސިކުނޑި ނުކުޅެދުނެވެ. އަޒްހާންގެ ފުރާނަނެތް މަސްގަނޑު އެންމެ ފުރަތަމަ ފެނުނު އެކަކަށް އޭނަވާނެއެވެ. ބަރާބަރު 21 އަހަރުފަހުން އަޒްހާން މިހުރީ އޭނަގެ ކުރިމަތީގައެވެ.\n“މުހައްމަދު ހައިޒަލް އަޒްހާން…” ހައިޒަލް ތައާރަފުވެލިއެވެ. އެއީ ހައިޒަލްގެ ނަމާއި ގުޅުވައިގެން އަޒްހާންގެ ނަން ގެނައި ފުރަތަމަ ފަހަރެވެ.\n“ޒެލްއަކީ ތިއީތަ… އަޒްހާންއާއި އެއްވެސް ތަފާތެއްނެތް… ތިއީ ދުނިޔެއާއި ވަކިވެގެންދިޔައިރު އަޒްހާން ހުރިގޮތް….” ޒިޔާމް އޭރުވެސް ހުރީ ހައިރާންވީވަރުން އެސްފިޔަ ޖަހާނުލައެވެ. އޭނަ ދަންނަގޮތުން މިހާ ވައްތަރު މީހުން އުޅޭނީ ހަަަމައެކަނި ހިޔާލީ ވާހަކަތަކުގައެވެ. ނަމަވެސް އޭނަގެ ލޯކުރިމަތީ މިހުރީ އެކަން ދޮގުކޮށްދޭނޭ ދަލީލެކެވެ.\nހައިޒަލް ހިނިތުންވެލިއެވެ. އަޒްހާންގެ ކާބަން ކޮޕީއަކަށް އޭނަވުމަކީ އޭނަވެސް ހައިރާންކުރުވިކަމެކެވެ. ކުޑައިރުއްސުރެ އަލްހާންގެ ސިފަތައް އޭނަ ކިބައިން ފެނުނަސް ހަޤީގަތަކީ އެއީ އަޒްހާންގެ ފަރާތުން އޭނައަށް ލިބުނު ސިފަތަކެވެ.\n“ހޫނުކަން އިނގުމަށްފަހު އަލިފާނާއި ކުޅޭކަށް ބޭނުމެއްނޫނޭ ބުނީމެއްނު… ދެން މިއަދު ކީއްކުރަން…” މަޔާން އިނީ ފޫހިވެފައެވެ. އޭނަ ބޭނުންވެގެންދިޔަ ދުވަހު ޒިޔާމް އޭނަގެ އެދުން ބޮލާލައިޖެހީއެވެ. އެއްވެސް މީހެއްގެ އެހީއަކާއިނުލާ މިއަދު އޭނަ ކުރިބޯއްޓަށް ވާސިލްވެއްޖެއެވެ.\n“އެގޮތަށް ވާހަކަދެއްކުނީތީ އަހަންނަށް މައާފުކޮށްދީ… އެދުވަހަށްފަހު އަހަންނަށް ހަމަނިދިނުލިބެއޭ ބުނުމަކީ ދޮގަކަށްނުވާނެ… ހާސްވެގެން އަންހެނުންނާއި އެކަން ހިއްސާކުރީ… އޭނަ ވަގުތުން ބާރުއެޅީ އެހީވާން.. އުޝާއަކީވެސް ފުލުހެއް.. އެ ހާދިސާގައި ސަލާމަތްވީ ކުއްޖާ އެންމެ ފުރަތަމަ ފެނުނީ އުޝާއަށް… އޭގެފަހުން އުޝާ އެވާހަކަނުދައްކާ ދުވަހެއް ނުދެއޭ ބުނުމަކީ ދޮގަކަށް ނުވާނެ… ހަޤީގަތް ލޯކުރިމަތިން ފެންނަން އޮވެ ލޯމަރާލައި ފަސްދޭނެހާ ނުބައި މީހެއް ނޫން އަހަންނަކީ… އެދުވަހަކު އެހެން ބުނީ އެހީވާން ބޭނުންނުވަތީކީ ނޫން.. ކުރިން ކަންތައްވީގޮތުން ޖެހިލުންވީ… އެކަމް މަޔާން ކަހަލަ ޒުވާނާކު އިސްނެގިއިރު ފިޑިވުމަކީީ ލަދުގަންނަންޖެހޭކަމެއް…” ޒިޔާމް ވާހަކަދައްކަމުންދިޔައިރު އެއަޑުގައި ހިސާބަކަށް ލަދުވެތިކަންވިއެވެ.\n“މިކަމުގައި ބައިވެރިވެފައިވަނީ އަހަރެމެން ހީކުރާވަރަށްވުރެވެސް ނުފޫޒްގަދަ ބަޔަކު… އެކަނި މިކަންތަކާއި ކުރިމަތިލުމަކީ ކިހާ ރިސްކީކަމެއްކަން އިނގިހުރެ މަޔާން މިކަމާއި ހަވާލުވީތީ އަހަރެން ހައިރާންވަން… އަހަރެން މިހުރީ މަޔާންއަށް އެހީވާން… ބަލައިގަތުމަކީ މަޔާންގެ އަތްމަތީ އޮތްކަމެއް…” ޒިޔާމް ވާހަކަދެއްކިއިރު ހައިޒަލް ވިސްނަމުންދިޔައެވެ. ޒިޔާމް ދެއްކި ވާހަކަތައް އަޑުއިވުމާއިއެކު އެދުވަހު އޭނަައަށް ފެނުނު އަންހެންމީހާ އެހާ ފަރިތަހެން ހީވި ސަބަބު ނަގައިގަނެވުނެވެ. އޭނަ އެންމެ ބިރުގަނެ ހިތްވިރިފައި އިން ހާލުގައި އެހީތެރިކަމުގެ އަތެއް ފޯރުކޮށްލަދިން ފުރަތަމަ ފަރާތަކީ އެއީއެވެ.\nމަޔާން ނުރުހުމުގެ ކުލަ ދައްކައިިލައިގެން އިނދެފައިވެސް އެއްބަސްވިއެވެ. އެންމެފަހުވަގުތުނަމަވެސް ޒިޔާމް އެހީވާން ނިންމުމަކީ އޭނަ އުފާކުރާކަމެކެވެ. ޒިޔާމްގެ އެހީއާއި މިޙުރާންގެ ފަރާތުން ލިބުނު އެހީތަކާއިއެކު އޭނައަށް އައްމާރުއާއި އަލްހާން އިންސާފުކުރިމައްޗަށް ގެންނަން ފަސޭހަވެގެންދާނެއެވެ. މިކަމުގެ އަޑީގައި އަދިވެސް ކަންތައްގަނޑެއް އުޅޭހެން އޭނަައަށް ހީވަނީ ކީއްވެބާވައެވެ؟\nހަނދުވަރު އެންމެ ރީތިވާ ރޭތަކުން ރެއެކެވެ. ރޭގަނޑުގެ ބައިވެރިޔާ ހަނދު އަރައިގެން އައި އޭގެ ރިހިއަލިން ދުނިޔެދިއްލާ ސިހުރުވެރިކުރުވަމުންނެވެ. ހަމަހިމޭންކަމުގެ ދޫލައެއްފަދަ އުޑުމަތި އަދަދުނުވާހާ ގިނަ ތަރިތައް ވިދަމުންދިޔައެވެ. ތަރިތަކުގެ ވިދުމާއިއެކު މުޅިކައުނުވެސް ދިއްލޭފަދައެވެ. އަދި ހަނދުވަރުގެ ސަބަބުން ދުނިޔެ ރިހިން އަތްކަންކުރެވިފައިވާފަދައެވެ. އެރީތި އަލިން ގަސްތަކުގެ ފަތްތަކާއި މާތަކަށް ދާންދެން ވިދަމުންދިޔައެވެ.\nރޭގަނޑުގެ އެންމެ ފިނިވަގުތު ޝަލީންއާއި މަޔާން ތިބީ ޕޫލް ކައިރީގައެވެ. ހަނދުވަރުގެ ރީތި އަލިން ބަގީޗާ ދިއްލާލައިފައިވާއިރު ދެޒުވާނުން ބިމަށް ތިރިކޮށްލައިފައިވާ ޕަރީންތަކެއްފަދައެވެ. ޝަލީން ކްރީމްކުލައިގެ ޑަންގެރީއެއްގައި އިންއިރު ލޯބިކަމުން މަޔާން އިނީ ނަޒަރު ވަކިކޮށްނުލެވިފައެވެ. ބަލިވެ އިނދެ ދުވަސްފުރެމުންދާވަރަކަށް ޝަލީންގެ ރީތިކަން އިތުރުވަނީއެވެ. އަދި ދަރިފުޅާއިއެކު ޝަލީން ހަމަ ރަނގަޅަށްވެސް މަޔާންގެ ހިތަށް ވެރިވެގަނެއްޖެެެއެވެ. ޝަލީން ޕޫލްތެރެއަށް ދެފައި ލައިގެން ފެންތައް ބުރުވަން އިންއިރު ފަން އިސްތަށިގަނޑު ވަޔާއިއެކީ ވިހުރެމުންދިޔައެވެ.\n“މިކުއްޖާގަނޑު ނުވާކަމަށް ހަދައިގެން އިނދެގެން އެއްކޮށް ތެއްމާލައިފި…” ޝަލީންގެ ފައިން މަޔާންގެ މޫނަށް ފޮނުވާލި ފެނުގެ ހަމަލާއިން ރެކެމުން މަޔާން މޫނުހަދާލިއެވެ.\n“ޕޫލްއަށްލައި ގަނބަހެރިޔަސް މީހަކަށް އިނގޭނެތަ؟” ޝަލީން މަޔާންއާއި ދިމާކޮށްލަމުން ހީނގަތެވެ.\n“އަހަރެންގެ ބޭބީގެ ލޯބިކަމުން އެހެން ދިމާލަކަށް ލޯވެސް ނުދަނީ.. ހަނދަށްވެސް މިރީތިކަމާއި ވާދަކުރެވޭނެތަ؟” މަޔާން ޝަލީންގެ ދަތްދޮޅީގައި ހިފާ އެލޮލާއި ހަތަރުކަޅި ހަމަކުރުވިއެވެ. އެވަގުތު ޝަލީން ހީނގަތްފައި މަޔާންގެ މޭގައި އަތްއަޅާ ޕޫލްއާއި ދިމާލަށް ކޮއްޕާލިއެވެ. ފެންގަނޑު ބުރުއްސައިގެންދިޔަ އަޑާއިއެކު ބުރައިގެންދިޔަ ފެންތިކިތަކުން ޝަލީންވެސް ފޯކޮށްލިއެވެ. ޝަލީން ސިޑިބަރިން އެރިގޮތަށް ޕޫލްއަށް ދުރަށް ދުއްވައިގަތީ ޕޫލްއިން އަރާގޮތަށް މަޔާން އޭނައަށް ހަމަލާއެއް ފޯނުވާލާނެކަން އިނގޭތީ ސަލާމާތްވާންވެގެންނެވެ.\nމަޔާން އަޑިއަށްދިޔަގޮތަށް މައްޗަށް ނާރާގިނައިރުވާންފެށުމާއިއެކު ޝަލީންގެ ފޯރިކެނޑި ހާސްވާންފެށިއެވެ. ޕޫލްގެ ހިމޭންވެފައިވާ ފެންގަނޑު ފެނި ޝަލީންގެ ހިތް ވަސްވާސްތަކުން ފުރުނެވެ. އޭނަ މަޔާންއާއި ކުރި ސަމާސާ ވިހަވީހެއްޔެވެ؟ އޭނަގެ ސަބަބުން މަޔާންއަށް ކަމެއްވީހެއްޔެވެ؟\n“ޔާން… ނޫން…” ޝަލީން ހުއްޓުންއަރާފައިހުރިއިރު މީހަކަށް ގޮވާކަށްވެސް ހަނދާނެއްނުވިއެވެ. އޭނައަށް ހަރަކާތްތެރިވެވޭ އެންމެ ބާރުމިނުގައި ފައްތަރުތަކުން ލާފައި ގޮސް ޕޫލްއަށް ފޭބިއެެވެ. އެންމެ ތިލި ހިސާބުގައި އަތްފުނާއަޅަމުން މަޔާންއަށް ގޮވިއެވެ. އޭރު ޝަލީންއަށް ހަމަ ރަނގަޅަށްވެސް ރޮވިއްޖެއެވެ.\nއަޑިން ފެންގަނޑު ކަފަމުން އައި އަތަކުން ޝަލީންގެ ފައިގައި ހިފަހެއްޓިއެވެ. ޝަލީން ވަގުތުން ހަޅޭލަވައިގަތެވެ. އެވަގުތު މަޔާން ފެނުން މައްޗަށް އެރީ ހެމުންހެމުންނެވެ. ޝަލީން ތެޅިގަނެފައި މަޔާންއާއި ދިމާލަށް އެނބުރުނުއިރު ކޯތާފަތްމަތި ތެތްމަމުންދިޔަ ކަރުނަތައް ފެނި މަޔާންގެ ހުނުން މަޑުޖެހުނެވެ. ވަގުތުން ޝަލީންގެ ގާތަށް ޖެހެވުނެވެ. އެއާއިއެކު ޝަލީން ފަހަތަށް ޖެހިލިއެވެ.\n“ހާދަ ގޯހޭ… އެކަހަލަ ނުލަފާ ސަމާސާކުރަންޖެހޭތަ… އަހަރެން ބިރުގަނެ ހާސްވާނެވަރު ޔާންއަށް ނޭނގެނީތަ…. އެއްވެސް މަޖަލެއްނޫނޭ…” ޝަލީން ރޮއެގަނެފައި މަޔާންގެ މޭގައި ދެއަތުން ތަޅައިގަތީ ފުދޭވަރަކަށް ބާރަށެވެ. ނަމަވެސް ޝަލީން ހުރީ އަމިއްލަ ބާރު ނަގައިގަނެވޭފަދަ ހާލެއްގައެެއްނޫނެވެ. ވޭތުވެެދިޔަ ފަސް މިނެޓް އޭނަގެ ފުރާނަވެސް އޭނައާއިވަކިވިފަދައެވެ. ހިތްތެޅުނީ އޭނަވެސް ބިރުގަންނަހާ ބާރަށެވެ. މަޔާންއަށްކަމެއްވީނަމަ އޭނަ މޮޔަވީހެވެ. ދުވަހަކު އަމިއްލަ ނަފްސަށް މައާފެއްނުދެވުނީހެވެ.\n“ސޮރީ ބޭބީ.. ކަމެއްނުވާނެކަން ޝަލީއަށް އިނގެންވާނެއެއްނު… ޝަލީއާއި ސަމާސާކޮށްލަންވެގެނޭ.. ނޭނގެ ބޭބީ ތިހާ ބިރުގަންނާނޭކަމެއް…” މަޔާން ޝަލީންގެ މޫނުގައި ހިފަހައްޓާލިއިރު އެ މޫނުމަތިން ދެމެމުންދިޔަ ކަރުނަތިކިތައް ފެނި ތުންފަތުގައި ދަތްއަޅާލިއެވެ. އޭނަ ނުބައި ސަމާސާއެއްކޮށްލައިގެން އެ މޫނުމަތީވީ ހިނިތުންވުން ފުހެލައި އެލޮލުން ކަރުނަ އޮހޮރުވާލައިފިއެވެ. ޝަލީންގެ ރުޅިއައިސްފައި ހުރިވަރުން މަޔާންގެ އަތުތެރެއިން ފޮޅުވިގެން ޕޫލްއިން އެރިއެވެ.\n“ނޫނޭ.. ބޯހަރު އަނތްބެއް މަށަށް ލިބިފައި މިހުރީ… ޝަލީން އިޝާރު ވިއްޔަ… ބޯހަރު ވާންޖެހޭނެއެއްނު… ބޭބީ އައިމްސޮރީއޭ… ދެން ނުކުރާނަމޭ އެކަހަލަކަމެއް ޕްލީޒް… ޕްލީޒް…” މަޔާން ޕޫލްއެރިގޮތަށް ދުވެފައިގޮސް ޝަލީންގެ ކުރި ބެއްދިއެވެ.\n“މިލިއަން ޓައިމްސް ސޮރީ…” މަޔާން ދެކަންފަތުގައި ފޫޅުގައި ހިފާލިއެެވެ. އެވަގުތު ޝަލީން ހިނގައިގަންނަން އުޅުމާއިއެކު މަޔާން ޝަލީންގެ ގެނެސް އެއަތުގެ ތެރޭބޮޑުކޮށްލައިފިއެވެ. އެވަގުތު ޝަލީންގެ ބަނޑުން ދަރިފުޅު ތޮޅިލުމުގެ އިހުސާސްކުރެވުމާއިއެކު މަޔާންގެ ތުންފަތްމައްޗަށް ހިނިތުންވުމެއް ވެރިވިއެވެ. ޝަލީން ހީލައިފައި ބަނޑުގައި އަތްޖައްސާލިއިރު ދެންމެގެ ކުޑަ އަރާރުންވުން ހަނދާންހުރިހެނެއް ހިޔެއްނުވެއެވެ.\n“ނައު ސްމައިލް… ބޭބީވެސް މިއުޅެނީ މަންމީ ދެރަވީމަ ދެރަވެގެން… ބޭބީ… ދަރިފުޅުގެ މަންމީ މިހުރީ ޑެޑީ ކާލާހާ ރުޅިއައިސްފައި… މަންމިއަކީ ބޯހަރު ކުއްޖެކޭ…” މަޔާން ޝަލީންގެ ތުންފަތުގެ ދެފަރާތުން އިނގިލިޖައްސާލަމުން ކުޑަކޮށް ކޮލުގެ މަސްގަނޑަށް ދަމާލިއެވެ.\n“ސްވީޓްހާރޓް… ޑެޑީއާއި ފްރެންޑްނުވައްޗޭ… ޑޭޑީއަކީ ބޭޑް ބޭޑް ބޯއީއެއް…” ޝަލީން މަޔާންއާއި ދިމާލަށް ވައްތަރުޖައްސާލިއެވެ.\n“ވޯވް… އަހަރެންދެކެ ހާދަ ލޯބިވާކުުއްޖެކޭ ލިބިފައި މިހުރީ.. މިހުރިހާ ދުވަހު ޝަލީ ގަދަކޮށްލައިގެން ހުރިއިރު ޕޫލްއަކަށް އެރިގެން ގެނބުނު…” މަޔާންގެ ޖުމްލަ ފުރިހަމަކުރާނޭ ފުރުސަތެއްނުދި ޝަލީންގެ އިނގިލިން މަޔާންގެ ތުންފަތްމަތީ ޖެހިއެވެ.\n“ސުސް… ކިޔާފާނަންދޯ ކޮންމެއެއްޗެކޭވެސް…” ޝަލީން ވަގުތުން ދެބުމަގުޅުވާލަމުން މަޔާންއާއި ދުރަށް ހިނގައިގަތެވެ. މަޔާން އިރުކޮޅެއްވަންދެން އިސްތަށިގަނޑަށް އަތްމަހާލައިގެން ހުރެފައި ދުވެފައި އައިސް ޝަލީންއާއި އަރާހަމަކުރިއެވެ. ދެޒުވާނުންގެ އިނގިލިތައް ލާމެހިގެން ދިޔައިރު ދުވެލައިފައިގޮސް ގެއަށްވަނެވެ. އޭރު ދެޒުވާނުންވެސް ތިބީ ފިނިބޮޑުވެގެންގޮސް ތުރުތުރުލާގޮތްވެފައެވެ.\nޓެރެސްއަށް ވެރިވެފައިވާ ފަޑުއަލިކަމުގައި ހަމަހިމޭންވެފައިވާ ޕޫލް ރިހިފަތެއްހެން ވިދަމުންދިޔައެވެ. ޓެރެސްގެ މެދަށްވާގޮތަށް ހަދާފައިވާ ޕޫލްގެ ވަށައިގެން ހުދުކުލައިގެ ބެންޗްތަކާއި ސަން ޗެއަރތަށް ހުރުމުން ހިތްގައިމުކަމަށް ދައްކައެވެ. ހޭންގިންގް ގާރޑެން ޗެއަރތަށް ބަހައްޓާލެވިފައިވާއިރު އެތާ ކައިރީ ކޮފީ ބުއިމަށް ހާއްސަ ހަޓެއް ހަދާފައިވެއެވެ. އެއްފަރާތުގައި ބަހައްޓާލެވިފައިވާ އުނދޯލިވަށައިގެންވާ ޕޮޓްތަކުގައި އިންދާފައިވާ ގަސްތަކުގައި ފޮޅިފައިވާ މާތަކުން މަންޒަރު އިިތުރަށް ރީތިކޮށްދެއެވެ. ޓެރެސްގެ ތިރި ފާރު ވަށައިގެން ބިއްލޫރި ޖަހާފައިވުމުން ޓެރެސްގައި ތިބޭއިރު ތިރީ ބަގީޗާގެ ރީތިކަން އެއްވެސް ހުރަހެއްނެތި ފެންނަމުންދިޔައެވެ.\nހެއްލޭ އުނދޯލީގައި ހައިޒަލްއާއި ނައިނާ އިށީދެލައިގެން ތިބިއިރު ހައިޒަލް އޮތީ ނައިނާގެ ކޮނޑުގައި ބޯއަޅާލައިގެންނެވެ. ނައިނާގެ އަތުގެ ތެރޭ ހަރަކާތްކުރަމުންދިޔަ އިނގިލިތަކަށް ނަަަޒަރު ހުއްޓާލައިގެން އޮވެ އޭނަގެ ހަޔާތުގެ ބާކީ ސަފްހާތައް ނައިނާއަށް ކިޔައިދެމުންދިޔައިރު އިސްއުފުލާ ނުލާއިނީ އެއަސަރުތައް ދައްކަން ބޭނުންނުވާތީއެވެ. ނައިނާ ހައިޒަލްގެ ފަންއިސްތަށިގަނޑާއި ކުޅެލަ ކުޅެލާ އިންއިރު ލޯތެމުނެވެ. އަޑުއަހަން އުނދަގޫއިރު ހައިޒަލްއަށް ކިޔައިދޭން ކިހާ އުނދަގޫވާނެ ހެއްޔެވެ؟ އެ ވޭންތަކުން ހަށިގަނޑުގައި އުފެދުނު ޒަހަމްތަކުގެ ދިލަކަން ދުލަކުން ބުނެގެން އިހުސާސްވެދާނެެ ހެއްޔެވެ؟\n“އިންޝާ ﷲ ހުރިހާކަމެއްވެސް ވާނީ ހައި ބޭނުންވާގޮތަށް… އަހަރެން ދުއާވެސް ކުރާނަން… ނައު ސްމައިލް…” ނައިނާ ހައިޒަލްގެ އަތަށް ބާރުކޮށްލުމާއިއެކު ހައިޒަލް އިސްއުފުލާ ބަލާލިއިރު އެލޮލުގައި ކަރުނަތައް ގިނަވެފައިވިއެވެ. ނައިނާ އެ ކަރުނަތައް ފުހެލަދިނެވެ. ކަރުނައަކީ ފިރިހެންވަންތަކަމަށް ގޮންޖަހާ ބައެއްކަމަށް ބުނެލިއެވެ. ކަރުނައަކީ ފިރިހެނުން ގަޔާނުވާކަމަށްވިޔަސް އޭނަ ހައިޒަލްއަށް ލަންބުވާލީ އެ ކަރުނަތަކެވެ. ހައިޒަލް ފަނޑުކޮށް ހިނިތުންވެލިއެވެ.\n“ހައި ހީލީމަ ހާދަ ރީއްޗޭ… ހަމަ ފޯލްވެދާނެ…” ހައިޒަލްގެ ތުންފަތްމަތިން ހިނިތުންވުމެއް ހޯދުމުގެ ނިޔަތުގައި ނައިނާ ވާހަކައިގެ މިސްރާބު ބަަދަލުކޮށްލިއެވެ.\n“އެހެންތަ… ދެވަނަފަހަރު މަށަށް ފޯލްނުވައްޗޭ…” ހައިޒަލް ނައިނާގެ ސަމާސާގައި ބައިވެރިވިއެވެ.\n“މީހަކަށް، މީހެއްދެކެ ލޯބިވެގެން ފޯލްވެވޭނީ ދެން މިވަރަށް…” ނައިނާ ރަކިހުނުމަކާއިއެކު ހައިޒަލްގެ މޫނަށް ނަޒަރު ހުއްޓާލިއެވެ. އޭރު ހައިޒަލްގެ ލޮލުގައިވީ ކުލައަކުން ނައިނާގެ ހަށިގަނޑުވެސް ފިނިވިއެވެ. އެ ލޮލުގެ ބާރުން އިސްޖަހާލަން މަޖުބޫރުކުރުވިއެވެ. ނުސިޔާނުގެ ހިތުގެ އެދުންތަކާއިއެކު އަމިއްލަ ނަފްސަށް ބާރުފޯރުވަމުން ހައިޒަލް ދުރަށްބަލާލިއެވެ.\n“ފޯލްވެވޭނިއޯ… ފުރަތަމަ ދުވަހު އެއްޗެހި ކިޔާލިވަރުން މިބޯހަރުކުއްޖާގަނޑު ރުހުމުގައި ބަލާނުލާނެއޭ ހީވި.. އެވަރަށް އެއްޗެހި ކިޔާލައިފައި…. ކަށިކޮޅަށްދާންދެން މުގުރާލައިފައި.. އެވަރަށް ހޭޓްކޮށް ރުޅިއަރާފައި އެންމެފަހުން ލޯބިވެވުނީ ދޯ… ހެހެ…” ހައިޒަލް ދިމާކޮށްގަތުމާއިއެކު ނައިނާގެ ހަށިގަނޑުގައިވާހާ ލެއެއް މޫނަށް އެއްވެ އެ މޫނުގެ ރަތްކަން އިތުރުކުރުވިއެވެ.\n“ހައި ކަޑަނުވާންވެގެން ވާހަަކަ ހަދަނީ… ފުރަަތަމަ ކޮންފެންސްކުރިމީހަކަށް އަހަރެންވީމަ ހައި އެކަމާއި ޝޭމް ފީލްވަނީތަ؟” ނައިނާ ރަކިވެފައި އިނދެވެސް ހައިޒަލްއާއި ޒުވާބެއް ހިންގާލާ ހިތުން ފެށިއެވެ.\n“ނައިނާ ޖެހޭވިއްޔަ ކޮންމެކަމެއްގައިވެސް ތަފާތުވާން… އަސްލު ނައިނާވާންވީ ބޯއީއަކަށް… ވަރުގަދަ ޓޮމް ބޯއީއަކަށް… ފުރަތަމަ ދުވަހުވެސް ސީއީއޯ ބިމަށް ޖަހާލުން… ނޮޓް އެ ބޭޑް އައިޑިއާ… އެކަމަކު އެންމެ މުހިންމު ވަގުތު އަމިއްލަ ޑިފެންސްއަށް ކަމެއްނުކުރެވުނެއްނު… މިކުއްޖާގަނޑާއިހެދި އަހަރެން އަބަދު ހުންނަންވީ ޓެންޝަންގައި… މަށަށް ވަގުތެއް ނުދެވުނުނަމަ އޮންނާނެ ގަދަވެވިފައި…” ހައިޒަލް މޫނުހަދާލަމުން ނައިނާގެ ކަންފަތުގައި ހިފާލުމާއިއެކު ތޫރިވެސް ފަޅާލާހާ ބާރަށް ނައިނާ ހަޅޭލަވައިގަތެވެ.\n”އާރޔޫ ޓްރައިންޓު ޓު ބީ އަ ބޮސް އޮފް މީ… ޔޫއަރ ބިއިން ޓޫ މަޗް ޓު ސަމްވަން ހޫވޯޒް ކިޑްނެޕްޑް…” ނައިނާ ކުޑަކުއްޖެއްފަދައިން ތުންކޮޅު ދަމާލަމުން ޝަކުވާކޮށްލިއެވެ. ހައިޒަލް ވަގުތުން ނައިނާ އެއަތުގެ ތެރޭގައި ބޮޑުކޮށްލިގޮތުން އެ މޫނުގައި ނޭފަތް ޖައްސާލުމާއިއެކު ނައިނާގެ ހަށިގަނޑުން ހީބިނެގިއެވެ.\n“ބިކޯޒް… އައި ކޭން ޓޫ އެނީތިންގް ޓު ޔޫ… އެންޑް އައި ހޭވް އެވްރީ ރައިޓް ޓު ޔޫ… މާކުރިން ނައިނާ ހުއްދަދީފައި އޮތީ…” ހައިޒަލް ނުހަނު ލޯތްބާއިއެކު އެ ޖުމްލަތައް ކިޔާލިއިރު އެއަޑުގައިވީ ޔަގީންކަމުން ހައިޒަލް ނައިނާ މިލްކުކޮށްލިވަރުވީ ހާމައަށެވެ.\nދެލޯބިވެރިން އެކަކު އަނެކަކުގެ އަތުތެރޭގައިވީއިރު ބަދަލުކޮށްލާ ހާއްސަ ބެލުންތަކާއި އަމަލުތަކުންވެސް ލޯބިވާވަރު އަންގައިދިނެވެ. އުޑުގައި ވިދަމުންދިޔަ ތަރިތަކަށް ބަލަމުން ހައިޒަލް އެކި ވާހަކަަތައް ކިޔައިދެމުންދިޔައިރު ނައިނާ އިނީ ނުހަނު ޝައުގުވެރިވެފައެވެ. އެތައް ދުވަހެއް ފަހުން އޭނައާއި ހައިޒަލްގެ ނަސީބުގެ ތަރި މެދު އުޑުގައި ބަބުޅަންފެށީއެވެ. ހިތް ފުރިފައިވަނީ ބަޔާންކުރަން ދަތި އުފާތަކަކުންނެވެ. އޭނަގެ ހިތާއި ހަށިގަނޑު ހައިޒަލްގެ އަތުގެ ތެރޭ ތަރިތަކުގެ ދުނިޔޭގައި އުދުހެމުންދާ ފަދައެވެ. އެ އުފާވެރިކަމަށް ހިތާމައިގެ ވިލާކޮޅެއް ނޭޅި އެގޮތުގައި ދެމިގެންދިޔުމަށް ނައިނާ ދުއާކުރިއެވެ.\nހެނދުނު ހައިޒަލް ކޮމްޕެނީއަށް ދިޔައީ ޝަލީން މިޑޯވިއުއަށް ލާފައެވެ. އިޔާނާގެ އެދުމުގެ މަތީން އެތަށްދުވަހެއްފަހުން މިޑޯވިއުއަށް ވަދެލުމުން އިޔާނާގެ ޝަކުވާ ހުހެއްނުވިއެވެ. އަންހެންދަރިފުޅު މަޑުމަޑުން ދުރުވާކަމުގެ އިހުސާސްކުރެވިގެން އިޔާނާ ހުރީ ޝަކުވާތައް ފުނިޖަހައިގެންނެވެ. ޝަލީންއަކަށް ފަސޭހައަކުން ސަލާމަތެއްނުވެވުނެވެ. ވާހަކައިގައި ތިބެ ދެމައިން ހެނދުނުގެ ނާސްތާކުރިއެވެ.\nޝަލީން އޭނާގެ ކޮޓަރީގައި އޮވެފައި ތިރިއަށް ފޭބީ މެންދުރުވާންއުޅެނިކޮށެވެ. އޭރު ގޭގޭ ނޯކަރު ކުއްޖާ ޒޭބް މުޅި ލިވިންރޫމްގައި މޮޕްކުރުމުގައި އުޅެއެވެ. ޑިޒައިނަރ ސިޑިމަތީ އޮތް ރަގްވެސް ވަނީ ނެގިފައެވެ. ޝަލީން ނުހަނު ހަލުވިކޮށް ސިޑިން ފައިބަންއުޅެނިކޮށް ފައި ކައްސާލިއެވެ. މާބްލް ސިޑިތަކުގެ އޮމާންކަމާއިއެކު ހަަށިގަނޑު ހަށިގަނޑު ބެލެންސްކޮށްލަން ޝަލީން ހުރި މަސައްކަތްވީ ބޭކާރެވެ. އަރިއަޅައިލައިގެން ބަނޑުވަތަށް ވެއްޓެމުންދިޔައިރު ރެއިލިންގައި ހިފަހައްޓަން ޝަލީން މަސައްކަތްކުރިއެވެ. ޝަލީންގެ އަތްތިލަ ރެއިލިންގައި ޖެހިފައި ދޫވެގެންދިޔައިރު ޝަލީންއަށް ބަނޑުގައި ދެއަތުން ހިފަހައްޓައިލެވުނެވެ. އެވަގުތުވެސް އޭނަ ކަންބޮޑުވީ ބަނޑުގައިވާ ދަރިފުޅުގެ ސަލާމަތާއި މެދުގައެވެ. އިތުރު ހަރަކާތެއް ނުގެނެވި އުޅެނިކޮށް ޝަލީން އަނގަވަތަށް ސިޑީގެ ހަރުފަތްތަކުގެ މައްޗަށް ވެއްޓުނުއިރު ޝަލީންގެ ވޭނީ ހަޅޭކުގެ އަޑު މުޅި ލިވިންރޫމްގައި ގުގުމާލިއެވެ. އެއަޑަށް ޒޭބްވެސް ބަލާލިއިރު ފެނުނު މަންޒަރުން ދެލޯ ބޮޑުވިއެވެ. އަނގައިން ތޫނު ހަޅޭކެއްގެ އަޑުބޭރުވެގެންދިޔައިރު ޒޭބްއަށް ޝަލީންއާއި ދިމާލަށް ދުއްވައިގަނެވުނެވެ.\nsurprise… eid mubaarik to my dear readers.. may this beautiful ocassion gives you all the reasons to make your life even more beautiful.. hope all will like the eid gift from me.. i made the episode very long hope all will read intrestingly.. feel free to comment.. thank you for the support and love\nV. Reethi. Vaahaka dhiyagothun, v. Ummeedh kohgen hury haizal ahmamma feni/ nainaa gaath name bunevigenves ingeynekamah.\nThankss dear.. lets see whats going to happen\nThank you dhiraa??\nMe second dhw…will comment after reading ingeyy❤\nMa Sha Allah???❤❤❤..mi part vec vv rythi.. Dialogue thah vec v v furihama..Nd thanks mihaa dhigukoh??? mi bai genesdhinyma…Lots of luvv?????????\nThankss dear and eid mubaarak\nAlhey dhiraa sis ves dho.Ufalun gos rovihje Rai ah .Eid gift varah kamudhey.Heevanee muni Eid ufaaveri vehjehen.ha ha ha??????????????Dhen okay eid ga ehen part eh nugenesdhinas\nLove you sis………??????\nVarah happy mi part dhigu kamun.?? Mihaaruedhany kan thah thah ingemun dhw. ❤?????Varah reethi mi part vx.\nmi bai very reethi\nThankss dear sharu and himi\nThank u sis ????? EID MUBARAK to everyone.??????? Ths prt is xtra long n vvvvvvvv interesting???❤❤❤. Curiously waiting for next part. ???????????❤?❤???????????❤?? LYSM sis. U rdbest ?????❤❤❤❤❤?????????❤\nThankss dear.. eid mubarak\n????????????????????????????????????????????????❤❤❤❤❤❤❤❤❤❤❤❤❤❤❤❤ I’M IN lOVE WID THS STRY N STRY’S AUTHOR????????????????????????????????????????????????????????????????????????????????????????????❣❣❣❣❣❣❣❣❣❣❣❣❣??????????????????????????????????????????????????????????????????????????????????????????????????\nNahu Xaad done\nI’m speechless wht an amazing stry ????????????????????????????????????????????????❤❤❤❤❤❤❤❤❤❤❤❤❤❤❤❤ I’M IN lOVE WID THS STRY N STRY’S AUTHOR????????????????????????????????????????????????????????????????????????????????????????????❣❣❣❣❣❣❣❣❣❣❣❣❣?????????????????????????????????????????????????????????????????????????????????????????????????? iiiiiiiiiii llllllllooooooovvvvvvveeeeeee uuuuuuuu dhiraa sissy ????????????????????❤????\nThankss dear for the colourful comment\nWoah woah Masha Allah varah varah furihama. Thanks for the surprise episode. Waiting for the next part. ?????????\nYou can see mee??????? says:\nU thyhaa varah ronyaa I ah vec rovi dhrne avahah huhtaala cry baby ???????????? ehaa lovely gift eh libunyma dhn nuverne rookah?????\ndhw.. thankss dear\nAwww eid mubarak dhiraa..\nThnq for suchaloving episode … love u n this story as alwys ….. n very happy tht nain n hai has met…. n feeling sad for shaleen sooo much…. hoping everything will br fine ?\nBtw when is next ep !?\nEid mubaarak.. thankss dear.. lets see what is gonna happen.. will upload soon\nHaira ge part eh nehtha dhira\nVarah avahah haira ge part eh gehnaanan\nWoooooww varah salhi ? ? ? ? love you dhiraa sis and eid mubarak to everyone ????\neid mubaarak.. thankss dear\nThanks dear.. will upload soon\nWow! ???Thank You dhiraa? v v v rythi?\nEid mubaarak dhiraa faahagavi kameh bunelaanan eba heevey mihaaru english words maa gina vaahen ekan ragalhu kollachey mi part dhiguvefa romantic veema varah reethi and hama varah curious kohlaafa thi nimmaalee keep it up dhira love ????❤\nEid mubaarak.. thankss for pointing.. dialogues thah dhw.. kuriah oih part thakuga ekan ragalhu kohlaanan ingey.. thankss dear\naysh xaha says:\nThank you dhiraa wish for this long part.. loved the surprise.. when is next part\nV v v v reethi ingyy ????? whn is next to ????❤❤♥♥♥????????❤❤??♥♥❣❣Eid Mubarak dhiraa ah ves\nEid mubarak.. thanks dear.. will upload soon\nThanks. And Eid Mubarak\nEid mubaarak.. thanks dear\nThnk u thnk u thnk u so much sissy…. V kamudhiya suprise… Luv ya lotssssss ? ? ? ? ? ? ? ?\nmention not dear.. ly too\nvrh miss vi ey story mathin\nYaayy hai and naina are back\nThis part was also really beautiful ?\nWaiting for 68❤\nEid mubaarak dear.. varah miss vi dear mathin.. hai nai couple is finally back dear beynun vi gothah.. thankss dear.. will upload soon\nAley dhen vaany kihinehbaa v kehmadhu vehje baby maruvaanybaa????ehn nuhadhahchey btw story obi hurihaakudhinnah Eid Mubarak???????????\nHingaa dho vaagotheh balamaa.. eid mubaarak.. thankss dear\nV v v nyc????????????love this story???\nHai and naina ge fannnnnn says:\nDhen shalyn kuhjja maruvehjjenama hai to will have to be with her ?\nhighaa dhw vaagotheh balamaa\nV reethi knmme part eh vx mihaa dhigu kurahchey\nThankss dear.. try kuraanan ingey.. will upload soon\nWowwww.. Masha allah vrh reeethi mi story. Ekm I haveaquestion to ask.. Haizal ge handhaan thah gellifa huttas mayaan ge handhaanthakeh nugelle ennu.. Dhn keevve mayaan ah zel handhaan nuhunnanee. Haizal kurimathee ulhey iru vs mayaan azhaan mathin vs handhaaneh nuvey.. I mean azhaan ge pic fenuneema mayaan ah heevee hama haizal hen.. Ekm eyna akah neyngunu eii eyna aaa vrh closekoh ulhun meeheh kameh.. Alhe mayaan mikanthah handhaan nuhunna iru zel hoadhan vs noolheneetha? They were best friends.. Ehn v iru mayaan handhaan hunnan vaane ennu eynage loabivaa zel.. Alhe mibai kommes gothakah genesdhehchey dhiraa.. I wanna knw..\nThankss dear.. ebai aslu eynee dhiraage hadhaanun kahsaalaafa.. thankss for remaindingebai thankolheh detail koh genesdheynan\nHaila haizal ge kurimahchah araane dhuvahehge inthizaaru dhn kurevenee. Ps raan uncle and yaan vs haizalge handhaanah annaane dhuvaheh.. Anyways mi story nimeyn ulheytha? Meege nimun anna goiy vrh balaalan keiy madhuvefa meenee..\nthibaithah dhen kuriah othy.. kuda inthizaareh beynunvanee.. yes dear mihaaru midhanee nimumakaai dhimaaalah.. hingaa dhw nimun ahnaane gotheh balamaa\nWaiting for next part. Story amazing ?????????????????????dhiraaa ur the best????????????????????????\nStory v.reethi maa shaa allah…???????\nAlhey mi rey next part up kohdhee Bala??\nDear will try\nPlease mirey up koh dheeba???with lots of love\nWill try ingey dear\nDhiraa mirey upload kohdheynantha???\nType koh nimihjehyaa up kohladheynan ingey\nChristian Grey kahala bad boy eh ulhey story eh liyeba dhen faharaku. hehehe, stori V nice. ?\nMr Grey kahala bad boy eh ulhey story eh liyeba dhen faharaku. hehehe, stori V nice. ?\nThankss dear.. guess you like bad boy stories.. i will giveatry next time


އެންމެ ކާމިޔާބު ދިވެހި ކޯޗަކީ ކޮބާ؟ - Maldives Football\nއެންމެ ކާމިޔާބު ދެ ކޯޗުގެ ތެރޭގައި ހިމެނޭ މާއްޓޭ އާއި ސުޒޭން (ފޮޓޯ: މިހާރު/ފޭސްބުކް)\nއެންމެ ކާމިޔާބު ދިވެހި ކޯޗަކީ ކޮބާ؟\nޝިމާޒް ޢަލީ18 ފެބުރުއަރީ 2017 14:41\nދިވެހި ފުޓްބޯޅައިގެ ތާރީހުގައި އެންމެ ކާމިޔާބު ދިވެހި ކޯޗަކީ ކޮބައިތޯ ސުވާލު ކޮށްފިނަމަ ގިނަ ބައެއްގެ ދުލުން އެންމެ ފުރަތަމަ އަޑުއިވިގެންދާނެ ތިން ނަމަކީ ވިކްޓަރީގެ ކުރީގެ ތިން ކޯޗުން ކަމުގައިވާ އަބްދުލް ޖަލީލު (އަބުޖީ) އާއި މައުރޫފް އަހުމަދު (މާއްޓޭ) ގެ އިތުރުން އަލީ ސުޒޭން އެވެ.\nފުޓްބޯޅަ އަށް ލޯބި ކުރާ ނުވަތަ ފުޓްބޯޅައިގެ ކަންކަން ގާތުން ބަލާ ފަރާތްތަކުން މި ތިން ނަން އެހާ ފަސޭހައިން ބުނާނީ ސަބަބުތަކެއް ނެތިއެއް ނޫނެވެ. ތިން ކޯޗުން ވަނީ ފުރަތަމަ ޑިވިޝަނުގެ ފުޓްބޯޅަ މުބާރާތްތަކުގެ 33 ތަށި އެކި ޓީމުތަކަށް ހޯދަދީފައެވެ. އެގޮތުން ވިކްޓަރީގެ އެންމެ ކާމިޔާބު ކޯޗުގެ ގޮތުގައި ބެލެވޭ މާއްޓޭ ވަނީ އެކި ކްލަބްތަކާއިއެކު 13 ތަށި ހޯދާފައެވެ. އަލީ ސުޒޭން 11 ތަށި ހޯދާފައިވާއިރު އަބުޖީ ވަނީ9ތަށި ހޯދާފައެވެ. މިއީ ދިވެހި އެއްވެސް ކޯޗަކަށް އަދި ތަށިތައް ހޯދިފައިވާ އަދަދުތަކެއް ނޫނެވެ.\nމާއްޓޭގެ އިރުޝާދުގެ ދަށުން ވިކްޓަރީ އާއި ވެލެންސިއާގެ އިތުރުން އައިއެފްސީން މުބާރާތްތައް ކާމިޔާބުކޮށްފައިވާއިރު އަބުޖީ ހޯދާފައިވާ ހުރިހާ ތަށްޓެއްވެސް ހޯދާފައިވަނީ ވިކްޓަރީ އާއިއެކުގައެވެ. އަދި އަލީ ސުޒޭންގެ ކާމިޔާބީ ހިއްސާ ކުރަނީ ވިކްޓަރީގެ އިތުރުން މާޒިޔާ ސްޕޯޓްސް އެންޑް ރެކްރިއޭޝަން ކްލަބެވެ.\nމާއްޓޭ ވިކްޓަރީ އާއެކު 11 ތަށި ހޯދާފައިވާއިރު ވެލެންސިއާ އާއެކު 1 ތަށި އަދި އައިއެފްސީ އާއެކުވެސް ވަނީ 1 ތަށި ހޯދާފައެވެ. ގައުމީ މުބާރާތުގެ ތަށި5ފަހަރު މާއްޓޭ ހޯދާފައިވާއިރު އަބުޖީ ވަނީ7ފަހަރު ގައުމީ ތަށި ހޯދާފައެވެ. އަދި ސުޒޭން އަށް ގައުމީ ތަށި ހޯދިފައިވަނީ4ފަހަރެވެ.\nފުރަތަމަ ޑިވިޝަނުގެ މުބާރާތްތައް ކާމިޔާބުކޮށްފައިވާ އެހެން ދިވެހި ކޯޗުންނަށް ބަލާއިރު، ދެން އެންމެ ގިނައިން ތަށި ހޯދާފައިވާ ކޯޗުންނަކީ2މުބާރާތް ކާމިޔާބުކޮށްފައިވާ މޫސާ މަނިކު (ކުޑަ މޫސަ) އާއި މުހައްމަދު ޝިޔާޒް (މޯހަން) އެވެ. އަދި މުހައްމަދު އިގްބާލް، އިހްސާން އަބްދުލް ޣަނީ (ސާންތި)، އަހުމަދު ސަލީމް (ބޮޑު ހީނާ)، އަހުމަދު ނިޔާޒް (ނިޔާ) އަހުމަދު މުޖްތަބާ (ފެސްކޯ)، އިސްމާއިލް މަހްފޫޒް (އިންމަ) އަދި އަބްދުލް ހަމީދު އަބްދުލް ޣަފޫރު (އައްޑޯ) އަށް ހޯދިފައިވަނީ އެންމެ ތަށްޓެކެވެ. އެހެންކަމުން މި ތިން ކޯޗުން ހޯދާފައިވާ ކާމިޔާބީ ހޯދުމަށް ދިވެހި އެހެން ކޯޗުންނަށް އަދި އަހަރުތަކެއް ނަގާނެއެވެ.\nމާއްޓޭ އާއި އަބުޖީ ކޯޗިން ދާއިރާއިން މިހާރު ފެނިގެންނުދާއިރު ސުޒޭން މިވަނީ އިތުރު އަހަރަކަށް ވިކްޓަރީގެ ކޯޗް ކަމާއި ހަވާލުވެފައެވެ. އެހެންކަމުން ދިވެހި ފުޓްބޯޅައިގެ ތާރީޚުގައި އެންމެ ކާމިޔާބު ދިވެހި ކޯޗަށް ވުމުގެ ފުރުސަތު އަދިވެސް ސުޒޭން އަށްވަނީ ހުޅުވިފައެވެ.\nމާއްޓޭ އާއި އަބުޖީގެ އިރުޝާދުގެ ދަށުން ކޯޗިންއަށް ނިކުމެ ސުޒޭން ހޯދާފައިވާ ކާމިޔާބީތަކަކީ އޭނާއަށް ތައުރީފް ހައްގު ކާމިޔާބީތަކެކެވެ. އަދި ހުދު އަބުޖީ އާއި މާއްޓޭ ވެސް ވަނީ ސުޒޭނަށް އިތުބާރު އޮތްކަމަށް ބުނެ ބައެއް މީޑިޔާތަކުގައި ވާހަކަ ދައްކާފައެވެ.


މާފުށީގައި ފަތުރުވެރިޔާ ހައްޔަރު ކުރީ ގޯސްކޮށެއް ނޫން: އިމްރާން – Dhen.mv\nމާފުށީގައި ފަތުރުވެރިޔާ ހައްޔަރު ކުރީ ގޯސްކޮށެއް ނޫން: އިމްރާން\nFebruary 9, 2020 - 11:11 am\nމާފުށީގައި މިދިޔަ ބުރާސްފަތި ދުވަހުގެ ހަވީރުގެ ވަގުތެއްގައި އަންހެން ފަތުރުވެރިއަކު ހައްޔަރުކުރުމުގައި ފުލުހުން އަމަލުކުރީ ގޯސްކޮށް ކަމަށް ދެންނެވެން ނެތް ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nމިދިޔަ ހުކުރު ދުވަހު ހަވީރު މާފުށި މަގުމަތީގައި ފަތުވެރިޔާ ނިވާކަން ކުޑަ ހާލުގައި ރަށު ތެރޭގައި ހިނގާފައި ދަނިކޮށް ފުލުހުން ވަނީ އޭނާ ހުއްޓުވައިފަ އެވެ. އަދި އެއީ މަނާ ކަމެއްކަން އަންގައި ނަސޭހަތް ދިނުމުން ވެސް އެކަމާ ދެކޮޅު ހެދުމުން ފުލުހުން އެ ފަތުރުވެރިޔާ ހައްޔަރު ކުރި އެވެ. އޭނާ ހައްޔަރު ކުރި ވަގުތު އެކަމާ ދެކޮޅު ހަދަން އުޅުމުން ބާރުގެ ބޭނުންކޮށްގެން ހައްޔަރު ކުރަން އުޅޭ ވީޑިއޯ ވަނީ އާންމުވެފަ އެވެ.\nޕީއެސްއެމްގެ "ރާއްޖެ މިއަދު" ޕްރޮގްރާމްގައި ވާހަކަ ދައްކަވަމުން އިމްރާން ވިދާޅުވީ ސަލާމަތީ ނަޒަރުން ބަލާއިރު ފުލުހުން އަމަލުކުރީ ވަރަށް ގޯސްކޮށް ކަމަށް ދެންނެވެން ނެތް ކަމަށެވެ. އެކަމަކު އެ ހާލަތު އެއަށް ވުރެ ރަނގަޅަށް ކޮންޓްރޯލް ކުރެވިދާނެކަން ފާހަގަކުރައްވަމުން މިނިސްޓަރު ވަނީ އެކަން އެގޮތަށް ނުވީތީ ހިތާމަ ކުރައްވާ ކަމަށް ވެސް ވިދާޅުވެފަ އެވެ.\nފުލުހުން ބުނި ގޮތުގައި މާފުށީ މަގުމަތީގައި މަސްތުގެ ހާލުގައި ނިވާކަން ކުޑަކޮށް ހުރި ފަތުރުވެރި އަންހެނަކު އުޅެމުންދާކަމުގެ ޝަކުވާ ފުލުހުންނަށް ލިބުމުން އޭނާ ހުއްޓުވުމަށް މަސައްކަތް ކުރިއިރު އޭނާ ވަނީ ނުކިޔަމަންތެރިކަން ދައްކާފަ އެވެ. އެހެންވެ އޭނާ ފުލުހުންގެ ބެލުމުގެ ދަށަށް ގެންދެވުނީ ބިޑި އަޅުވައިގެންނެވެ.\nއެމީހާ ހައްޔަރުކޮށްގެން ގެންދާ ގޮތުގެ ވީޑިއޯ އެދުވަހު އާންމުވެ ގިނަ ބަޔަކު ވަނީ ފުލުހުންނަށް ފާޑުކިޔުންތައް އަމާޒުކޮށްފަ އެވެ. އެގޮތުން އަންހެން ފުލުހަކު ނެތި، އަންހެނަކު ހައްޔަރުކުރަން މަސައްކަތް ކުރުމުން ގިނަ ބަޔަކު ފާޑުކިޔެވެ.\nއިމްރާން މިހެން ވިދާޅުވި ނަމަވެސް ކުރީގެ ރައީސް އަދި މިހާރު ރައްޔިތުން މަޖިލީގެ ރައީސް މުހައްމަދު ނަޝީދު ރޭ ވިދާޅުވީ މާފުށީގައި ފަތުރުވެރިއަކު ހައްޔަރު ކުރީ ގޯހުން ނޫން ކަމަށް ދެކެވުމަކީ ކަންބޮޑުވުމެއް ކަމަށެވެ. އަދި ހާލަތާ ނުބައްދަލު ބާރު ބޭނުން ކުރުމާއި އަންހެނެއްގެ ގަޔަށް ބޮލަށް ފިރިހެން ފުލުހަކު އެރުން ފަދަ ކަންކަމަކީ ރާއްޖޭގެ ރީތި ނަން ހަރާބުވެ ފަތުރުވެރިކަމުގެ ވިޔަފާރިއަށް ގެއްލުންވާ ކަމެއް ކަމަށް ރައީސް ނަޝީދު ވިދާޅުވި އެވެ.


Idhikolhu Faraaiythakun Health Ministry Kairi Ga Muzaaharaa Kuranee - Vaguthu\nއިދިކޮޅު ފަރާތްތަކުން ހެލްތު މިނިސްޓްރީ ކައިރީގައި މުޒާހަރާ ކުރަނީ\nއިންޑިއާއިން ރާއްޖެއަށް ހަދިޔާ ކޮށްފައިވާ ވެކްސިންތަކުގެ ރައްކާތެރިކަން ކަށަވަރު ކުރުމަށް ގޮވާލައި ހެލްތު މިނިސްޓްރީ ކައިރީ އިދިކޮޅު ޕީޕީއެމްއާއި ޕީއެންސީ ކޯލިޝަންގެ ސަޕޯޓަރުން މުޒާހަރާކުރަން ފަށައިފިއެވެ.\nހެލްތު މިނިސްޓްރީ ކުރިމަތީގައި މުޒާހަރާ ކުރަމުން އަންނަ ބައިވެރިން ބުނަމުން ދަނީ ވެކްސން ނުޖަހާނެ ކަމަށެވެ. އަދި ސިއްހީ ހިދުމަތްތެރިން ލައްވައި ސިޔާސީ މަންފާއެއް ހާސިލް ކުރުމަށް ހެލްތު މިނިސްްރީން މަސައްކަތް ކުރަމުންދާ ކަމަށް ބުނެ ވަގުތުން ވަގުތަށް ހުއްޓާލުމަށް ވެސް ދަނީ ގޮވާލަމުންނެވެ.\nމި އިހްތިޖާޖް ހެލްތު މިނިސްޓްރީގެ ކުރިމަތީގައި ކުރިއަށް ދާއިރު އިދިކޮޅު ކޯލިޝަންގެ ލީޑާޝިޕްގެ ބޭފުޅުން ވަނީ ހެލްތު މިނިސްޓަރު އަހްމަދު ނަސީމްއާއި ބައްދަލު ކުރުމަށް މިނިސްޓްރީ ތެރެއަށް ވަޑައިގެންފައެވެ.\nސޯސަން މަގުގައި މިި މުޒާހަރާ ކުރިޔަށް ދާއިރު މުޒާހަރާގެ ބައިވެރިން އަންނަނީ ހެލްތު މިނިސްޓަރުވެސް އިސްތިއުފާ ދިނުމަށް ގޮވާލަމުންނެވެ. އަދި ރައްކާތެރިކަން ކަށަވަރުވެފައި ނުވާ ވެކްސިނެއް ނުޖެހުމަށް ވެސް މުޒާހަރާގެ ބައިވެރިން ގޮވާލަމުން ދާކަން ފާހަގަކޮށްލެވެއެވެ.\nވެކްސިން ދިނުމުގައި ތިން ބަޔަކަށް އިސްކަން ދިނުމަށް އެޗްޕީއޭއިން ވަނީ ނިންމާފައެވެ. އޭގެ ތެރޭގައި ހިމެނެނީ ޞިއްޙީ ޚިދުމަތުގައި އަދި އިޖްތިމާޢީ ޚިދުމަތުގައި އިސް ސަފުގައި މަސައްކަތްކުރާ މީހުންނާއި، އުމުރުން 50 އަހަރުން މަތީގެ މީހުންނެވެ. އަދި އުމުރުން 18 އަހަރާއި 50 އަހަރާއި ދެމެދުގެ މީހުންގެ ތެރެއިން މި ބައްޔަށް ހުށަހެޅިއްޖެނަމަ އެކަމުގެ ނުރައްކާ އެންމެ ބޮޑުވާނެ މީހުންނާއި، އަސާސީ ޚިދުމަތް ފޯރުކޮށްދިނުމުގައި އިސް ސަފުގައި ހަރަކާތްތެރިވާ މީހުންނާއި، ރާއްޖޭގައި ދިރިއުޅޭ މީހުންގެ ތެރެއިން ރާއްޖެއިން ބޭރަށް ދަތުރުކުރާ މީހުން ވެސް ހިމެނެއެވެ.\nމި އިހްތިޖާޖާ ގުޅިގެން އިދިކޮޅު ކޯލިޝަންގެ ހިންގުމާ ވަގުތީ ގޮތުން ހަވާލުވެ ހުންނެވި ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވީ ރައްކާތެރިކަން ކަށަވަރު ނުވާ ވެކްސިނެއް ރައްޔިތުން ގަޔަަށް ޖެހުމަށް ސަރުކާރުން ނިންމުމަކީ އެ ކޯލިޝަނުން ވަރަށް ބޮޑަށް ކަންބޮޑުވާ ކަމެއް ކަމަށެވެ. އަދި މި އިހްތިޖާޖްގެ ތެރެއިން ހެލްތު މިނިސްޓަރާއި ބައްދަލު ކުރުމަށް ދިއުމުން އެކަމަށް މިނިސްޓަރު އުޒުރުވެރިވި ކަމަށް އަދުރޭ ވިދާޅުވިއެވެ.\nޖެނުއަރީ 27, 2021 13:59\nމުޒާހަރާކުރަން ގޮސްތިބި މީހުން ތަންކޮޅެއް ގަމާރީ، ވެކްސިން ނުޖަހާނެ ކަން އިއުލާން ނުކޮށްވެސް ނުޖެހީމަ ނިމުނީ ! ކޮންމެސަރުކާރަކުން ވެސް ކުރަން ބޭނުންވާ ކަމެއް މިހާތަނަށް އޮތީ ކޮށްފަ! ރައްޔިތުން ތެޅިތެޅި ތިއްބާ!\nގަމާރީ ވެކްސިން ނުޖަހާ މީހުންތަ. ހުއްދަ ނުލިބޭ ވެކްސިންގެ ހަތްލައްކަ ޑޯޒް ގަތްމީހުންތަ؟\nޖެނުއަރީ 27, 2021 14:56\nޓެސްޓްތަ އް ފުރިހަމަ ނުވާ ވެކްސިނެ އް ޖަހަން ސަރުކާރުން\nމަސަ އްކަތް ކުރުމަކީ ކަންބޮޑުވާ ކަމެކެވެ. މޑޕ ގެ\nބޮޑެތިބޭފުޅުން ފުރަތަމަ ވެކްސިން ޖެ އްސެވުމަށް ގޮވާލަމެވެ.\nހަތަރުމީހުންގޮވައިގެން މިވެސަްދެން މުޒާހިރާއެއް.\nޖެނުއަރީ 27, 2021 19:13\nގައިމީހުންވެސް ދޯ ކޮޔާ


Milo ge namugai Fiesta nubeyvveyne kamah Ministry in angaifi - vNews.mv\nމައިލޯގެ ނަމުގައި ފިއެސްޓާ ނުބޭއްވޭނެކަމަށް މިނިސްޓްރީން އަންގައިފި\nއިސްމާޢީލް ޝާހު 15 April 2019, 19:27\nސޮކާ ވެޓަރަންސް އެސޯސިއޭޝަނުން އިސްނަގައިގެން ބާއްވަމުން އަންނަ އެންމެ ބޮޑު ކުޑަކުދިންގެ ފުޓްބޯޅަ ފެސްޓީވަލް ކަމަށްވާ ކިޑްސް ފުޓްބޯލް ފިއެސްޓާ މިއަހަރު މައިލޯގެ ދަށުން ނުބޭއްވޭނެކަމަށް މިނިސްޓްރީން އަންގައިފިއެވެ.\nމައިލޯ އަކީ މި މުބާރާތް ކޮންމެ އަހަރަކުވެސް ސްޕޮންސާކުރަމުން އައި ކުންފުންޏެވެ. މި މުބާރާތަށް ސްކޫލަތުގެ ފަރާތުން ބޮޑު ތަރުހީބެއް ލިބިގެން އަންނައިރު މިނިސްޓްރީން މި މުބާރާތް މައިލޯގެ ސްޕޮންސާޝިޕުގެ ދަށުން ނުބޭއްވޭނެކަން އަންގާފައިވަނީ ހުރިހާ ސްކޫލަކުން މުބާރާތަށް އެންމެ ފަހުގެ ތައްޔާރީތައްވެ މުބާރާތް ފެށެން ދެ ދުވަހަށް ވެފައިވަނިކޮށެވެ.\nމިއަހަރުގެ މިހާތަނަށް މުބާރާތެއް ވަނީ މާލޭގައި ބާއްވާފައެވެ. ނަމަވެސް އެ މުބާރާތް އެފަހަރު މިނިސްޓްރީން ހުއްޓުވާފައެއް ނުވެއެވެ.\nމި މައްސަލައިގައި ސްކޫލްތަކަށް ނިސްބަތްވާ ގިނަ އަދަދެއްގެ ބެލެނިވެރިން ވަނީ މިނިސްޓްރީއަށް މައްސަލަ ހުށައަޅާފައެވެ. މި މައްސަލައިގައި މީޑިއާތަކާއި ވާހަކަދައްކަވަމުން އެކްޓިން ޔޫތު މިނިސްޓަރ އަލީ ވަހީދު ވިދާޅުވީ މުބާރާތް ބޭއްވުމުގެ ފުރުސަތު އެބައޮތް ކަމަށާއި އެހެން ނަމަވެސް އެއްވެސް ހަކުރު އެކުލެވޭ ބުއިމެއް ސްޕޮންސާކޮށްފައިވާ މުބާރާތަކަށް ވެގެން ނުވާނެ ކަމަށެވެ.\nއަދި މުބާރާތަށް މިނިސްޓްރީން ފުރިހަމަ އެއްބާރުލުން އަބަދުވެސް ދޭނެ ކަމަށާއި މިއީ މި ސަރުކާރުގެ ވައުދުތަކުގެ ތެރޭގައި ހިމެނޭ ފައިދާހުރި ކާނާ ސްކޫލްކުދިންނަށް ފޯރުކޮށްދިނުމަށް ވި ވައުދުގެ ދަށުން ކުރި ކަމެއް ކަމަށެވެ. އަދި ސްކޫލްކުދިން ބައިވެރިވާ ހުރިހާ ކުޅިވަރު މުބާރާތްތަކަށް ވެސް މިގޮތަށް އަމަލުކުރާނެ ކަމަށް މިނިސްޓްރީން ބުނެއެވެ.\nޔޫތު މިނިސްޓަރ އަލީ ވަހީދު ވިދާޅުވީ މިއީ ކުރިމަގަށް އެޅި މުހިއްމު ފިޔަވަޅެއް ކަމަށާއި މިއީ އާ ސްޕޮންސަރުން މީގެތެރެއަށް ވަންނަންވީ ވަގުތު ކަމަށެވެ. އަދި މައިލޯ ފަދަ ކުންފުނިތަކަކީ ރާއްޖޭގެ ކުޅިވަރަށް ބޮޑެތި ހިދުމަތްތަކެއް ކޮށްދީފައިވާ ފަރާތްތަކެއްކަން ފާހަގަކޮށް މިނިސްޓަރ ވަނީ ޝުކުރުއަދާކޮށްފައެވެ.\nސޮކާ ވެޓަރަންސް އެސޯސިއޭޝަނުގެ ރައީސް އަލީ ޝަމީމް ވިދާޅުވީ މި ނިންމުމާއެކު މުބާރާތް ކެންސަލް އަދި ނުކުރާ ކަމަށާއި ނަމަވެސް ދެން ބާއްވާނެ ތާރީހެއް ފަހުން އިއުލާނުކުރާނެ ކަމަށެވެ. އަދި މި މައްސަލައިގައި ބެލެނިވެރިންނާއި ސްކޫލްތަކާއި ވާހަކަދައްކާނެ ކަމަށްވެސް އަލީ ޝަމީމް ވިދާޅުވިއެވެ.\nމީގެކުރިންވެސް ސޮކާ ވެޓަރަންސް އެސޯސިއޭޝަނުން ބޭއްވި މި ފިއެސްޓާ ވަނީ ހުއްޓުވާފައެވެ. އެފަހަރު ފިއެސްޓާ ހުއްޓުވާފައިވަނީ އެފްއޭއެމުންނެވެ. އަހަރެއްގެ މެދުކެނޑުމަކަށްފަހު މިއަހަރު ފިއެސްޓާ އަލުން ފެށިއިރު ދާދިފަހުން ވޮލީބޯލް އެސޯސިއޭޝަނުން ވަނީ މައިލޯ ފަދަ ހަކުރު އެކުލެވޭ ބުއިމެއް ކަމަށްވާ އިންޑޯ މިލްކް ގެ ސްޕޮންސާޝިޕުގެ ދަށުން ކާމިޔާބު އިންޓަރސްކޫލް މުބާރާތެއް ބާއްވާފައެވެ. ނަމަވެސް އެ މުބާރާތް އެފަހަރު ހުއްޓުވާފައެއް ނުވެއެވެ.


އާޑަކިޔުން – Shafeeu Abdullah\nNovember 12, 2021 ޝަފީޢު ޢަބްދުﷲ\nއާޑަކިޔުމަކީ މަލާމާތް ކުރުމާއި ފުރައްސާރަ ކުރުމެވެ. ދީނީ ނަޒަރަކުން ބަލާއިރު، އާޑަފުރައްސާރަ ކުރުމަކީ ވަރަށް ބޮޑަށް ނަހީކުރައްވައި މަނާ ކުރައްވާފައިވާ ކަމެކެވެ.\nނަމަވެސް ހިތާމައަކީ އަޅުގަނޑުމެންގެ މުޖުތަމަޢުގައި މި ނުބައި ވަބާ ވަނީ ވަރަށް ބޮޑަށް ފެތުރިފައެވެ. ކިރިޔާވެސް ތިމާ ހިތްހަމަނުޖެހޭ ކަމެއް ދިމާވެއްޖެނަމަ، އެންމެ ފަސޭހައިން ކުރާ ކަމަކަށް ވެފައި މި އޮންނަނީ އާޑަކިޔުމެވެ.\nމުސްލިމުންނަކީ މާތް ﷲ އެންގެވި ގޮތަށް އެބައިމީހުންގެ އުޅުމާއި ގުޅުންތައް ބައްޓަން ކުރާންޖެހޭ ބައެކެވެ. އެގޮތުން މާތް ނަބިއްޔާ ﷺ އަށް ތަބާވުމަކީ ވަރަށް ބޮޑަށް ކީރިތި ޤުރުއާނުގައިވެސް މާތް ﷲ ބާރުއަޅުއްވައިފައިވާ ކަމެކެވެ. އެކަލޭގެފާނުގެ ސުންނަތުގައި ބަޔާންވެފައިވާ ކަމެއް ކުރުމުގެ ސަބަބުން އެ ސުންނަތަށް ތަބާވި މީހަކަށް އާޑަކިޔައި ފުރައްސާރަ ކުރުމަކީ ނުސީދާކޮށް ސުންނަތަށް ފާޑުކިޔުމެވެ. މިއީ ވަރަށް ނުރައްކާތެރި ބިރުވެރި ކަމެކެވެ. އެއީ އެނގިގެން ކުރާ ކަމެއްނަމަ، މީހާ ދީނުންވެސް ބޭރުވެގެން ހިނގައިދާނެ ކަމެކެވެ.\nމުސްލިމުންނަށާއި މުއުމިނުންނަށް އުދަނގޫ ކުރުންވެސް ވަނީ ކީރިތި ޤުރުއާނާއި މާތް ނަބިއްޔާ ﷺ ގެ ޙަދީޘްފުޅުތަކުން ވަރަށް ބޮޑަށް ނަހީކުރައްވައި މަނާ ކުރައްވައިފައެވެ. ކުރީން ދީނާ އެހައި ގާތް ނޫން މީހަކު ދީނަށް ހިތްޖެހި، މާތް ﷲ ގެ ރަޙްމަތަށް އެދި، މާތް ﷲ ގެ ދީނުގައި އޮތްގޮތް ބަލައި އޮޅުން ފިލުވައި، އިންސާނިއްޔަތަށް ނަމޫނާއަކަށް ފޮނުއްވި މާތް ނަބިއްޔާ ﷺ ގެ ސުންނަތަށް އުޅޭން މަސައްކަތް ކުރާން ފެށުމުން އެމީހަކަށް އާޑަ ކިޔުމަކީ ޝައިޠާނާއަށް ވެދެވޭ އެހީތެރިކަމެކެވެ. އެކަމާ އެންމެ އުފާ ވާނީ ޝައިޠާނާއެވެ. އަދި އެކަމުގެ ގެއްލުމާއި ހަލާކު އާޚިރުގައި އޮތީ އެ އާޑުކިޔާ މީހަކަށެވެ. އެހެނީ، މާތް ﷲ ގެ މަގުގައި ސީދާކަން މަތީގައި އުޅޭން މަސައްކަތް ކުރާ މީހަކީ މާތް ﷲ ގެ ވަލީވެރިއެކެވެ. އެފަދަ މީހަކާ ދެކޮޅުވެރިވުމަކީ މާތް ﷲ އާ ދެކޮޅުވެރިވުން ކަމުގައި މާތް ﷲ ވަނީ ޤުދުސީ ޙަދީޘްފުޅެއްގައި ވަޙީކުރައްވާފައެވެ. މާތް ﷲ އާ ޢަދާވާތްތެރިވެއްޖެ މީހެއް ބަލިކަށިވެގެން ނުދާނޭ ގޮތެއް ނޯންނާނެކަން ކަށަވަރެވެ.\nއިއްޔެ ދީނާ ދުރުގައި އުޅެފައި މިއަދު ދީނަށް ހިތްޖެހިގެން ފަރުޟު ފަސްނަމާދު ބަރާބަރަށް އަދާކޮށް، އަދި، އުޅުމާއި ގުޅުމުގައި ދީނީ ކުލައާއި މަޡްހަރު ޖެހިގެންދާ މީހަކީ ހައްދުފަހަނައަޅައިދާ މީހެއް ކަމަށް ސިފަކުރާ ކުރުމަކީވެސް ވަރަށް ބޮޑު ގޯހެކެވެ. އަދި، އެހެނޭ ކިޔާފައި، އޭނާއަށް އުނދަގޫކޮށް ޖެއްސުންކޮށް އާޑަ ކިޔާ ކިޔުމަކީ، އެއްވެސް ޙައްޤެއް ނެތި އޭނާގެ ޙައްޤަކަށް އަރައިގަތުންވެސްމެއެވެ. އެއީ އޭނާ މާފުދިނުމުން ނޫނީ މާފުނުވާނޭ ކަންކަމެވެ.\nއަޅުގަނޑުމެންގެ މި އިސްލާމީ މުޖުތަމަޢުގައި މިފަދަ ކަންކަން ހިނގުމަކީ އެއްގޮތަކަށް ވެސް ރަނގަޅު ކަމެއް ނޫނެވެ. މިފަދަ ކަންކަން ހުއްޓުވޭނީ، އެފަދަ ނޭދެވޭ އާޑަފުރައްސާރަ ކުރުމަކީ ވަރަށް ބޮޑު ނުބައި ކަމެއް ކަން ދަނެ، އެކަންކަމާ އަޅުގަނޑުމެން އެންމެން ދެކޮޅުވެރިވެ ދުރުހެލިވެގެންނެވެ.\n(ނޯޓު: މި ލިޔުމަކީ 19 ފެބްރުއަރީ 2021 ގައި ޝާއިޢު ކުރެވުނު ދީނުގެމަގު، ޢަދަދު7އަކަށް ލިޔެފައިވާ ލިޔުމެކެވެ.)


Mishka Niyaavi Massalaiga Raees Ehcheh Vidhaalhu Nuvaathee Jameel Faadu Vidhaalhu Vejje - Vaguthu\nރައީސް އިބްރާހިމް މުހައްމަދު ސޯލިހު ފޮޓޯ: ރައީސް އޮފީސް\nފަރުވާ ދިނުން ލަސްވެ ކުޑަ ކުއްޖަކު ނިޔާވި މައްސަލާގައި ރައީސް އިބްރާހިމް މުހައްމަދު ސޯލިހު އެއްޗެއް ވިދާޅުނުވާތީވެ، ކުރީގެ ނައިބް ރައީސް ޑރ. މުހައްމަދު ޖަމީލް އަހުމަދު މިއަދު ފާޑުވިދާޅުވެއްޖެއެވެ.\nއުމުރުން 10 އަހަރު ފާތިމަތު މިޝްކާ ނިޔާވެފައިވަނީ އަންގާރަ ދުވަހުގެރޭގެ ވަގުތެއްގައި އައިޖީއެމް ހޮސްޕިޓަލްގައެވެ. ކޮވިޑް-19 އަށް ފައްސިވެ ހޯމް ކަރަންޓީނުގައި ހުރި މިޝްކާ ހޮސްޕިޓަލަށް ގެންދަން އެމްބިއުލާންސް ގުޅުމުން ވެހިކަލް ގޮސްފައިވަނީ މިދިޔަ ހޯމަ ދުވަހުގެ ރޭ އެމްބިއުލާންސަށް ގުޅިތާ ދެ ގަޑިއިރާ 25 މިނިޓް ފަހުންނެވެ. އެހެންވެ ފަރުވާ ދިނުމުގައި ވަރަށް ބޮޑަށް ލަސްވި ކަމަށް އާއިލާ އިން ތުހުމަތު ކުރެއެވެ.\nއާއްމު ގޮތެއްގައި ސަރުކާރަަށް ފާޑު ވިދާޅުވަމުން ގެންދަވާ ޖަމީލް ކުރެއްވި ޓްވީޓެއްގައި ވިދާޅުވީ، އިހުމާލުން ކުޑަކުއްޖަކު ނިޔާވެ އަތްދަނޑިމަތީގައި ބަލި މީހުން ގެންދާއިރުވެސް ރައީސްގެ އަދި ނައިބް ރައީސް ތިއްބެވީ ބިމަށް "ބޯހަރުއްވައިގެން" ކަމަށެވެ.\nއިނގިރޭސިވިލާތު ފަދަ ގައުމުތަކުން މިސާލު ނަންގަވައި ޖަމީލް ވިދާޅުވީ، އެ ގައުމުތަކުގައި ދިމާވާ ކަންތައްތަކުގައި ޒިންމާ ނަންގަވަނީ ސީދާ ބޮޑުވަޒީރު ކަމަށެވެ. ވެކްސިން ޕްރޮގްރާމްވެސް ހިންގަވަނީވެސް ބޮޑުވަޒީރު އަމިއްލަފުޅަށްކަން ޖަމީލު ފާހަގަކުރެއްވިއެވެ.\nމިޝްކާ ނިޔާވި މައްސަލާގައި ރައީސް ސީދާ އެއްވެސް އެއްޗެއް ވިދާޅުނުވި ކަމުގައިވިޔަސް އެމަނިކުފާނު ވަނީ މިޝްކާގެ އާއިލާ އަށް ގުޅުއްވައި ތައުޒިޔާ ދަންނަވައިފައެވެ. އެ މައްސަލައިގެ ތަހުގީގު ހެލްތް މިނިސްޓްރީން ވަނީ ފަށާފައެވެ. މިއަދުގެ ވަގުތެއްގައި ތަހުގީގު ރިޕޯޓް ހާމަކުރާނެ ކަމަށްވެއެވެ.\nރޭ ބޭއްވި ނޫސްވެރިންގެ ބައްދަލުވުމުގައި ހެލްތް މިނިސްޓަރު އަހުމަދު ނަސީމް ވަނީ ފަރުވާ ދިނުމުގައި ލަސްވީ ބައެއްގެ އިހުމާލުން ކަމަށް އިއުތިރާފްވެ ވަޑައިގެންފައެވެ.\nނޫސްވެރިންގެ ވަރުގަދަ ސުވާލުތަކެއް އަމާޒުކުރެވުނު އެ ބައްދަލުވުމުގައި ނަސީމް ވިދާޅުވީ، މަގާމުން އިސްތިއުފާ ދެއްވާނީ އިހުމާލެއް އޮތްތޯ ބެލުމަށް ފަހު ކަމަށެވެ. މިޝްކާގެ މަރުގެ މައްސަލަ މަޖިލީހުން ވެސް ބަލަމުންދާއިރު ހިއުމަން ރައިޓްސް ކޮމިޝަނުންވެސް މައްސަލަ ބަލަމުންދެއެވެ.\nރާއްޖޭގެ ސިއްހީ ނިޒާމުގެ ދޯހަޅިކަމުގެ ވާހަކައަކީ އަބަދުވެސް ދެކެވޭ ވާހަކައެކެވެ. ސަރުކާރުތަކުން ސިއްހީ ދާއިރާއަށް ބޮޑެތި އަދަދުން ފައިސާ ހަރަދުކުރާއިރުވެސް އެކަށީގެންވާ ނަތިއްޖާއެއް ނުނެރެވެއެވެ. މައްސަލަތައް ހައްލުކުރަން ކޮންމެ ސަރުކާރުންވެސް މަސައްކަތް ކުރެއެވެ.\nޖޫން 3, 2021 13:17\nމާބޯޑަށް ރޮވިދާނެތީ އެއްޗެއްނުބުނީ!\nޖޫން 3, 2021 13:40\nކެރަފާ އިބޫ ކަލޭ އިސްތިޢްފާދީ.................ކަލޭ ގެ ނާގާބިލުކަމުން ކޮވިޑް މެނޭޖުނުކުރެވި މިރާއްޖެ ބޮޑު ކާރިސާއަކަށް މި ވެއްޓުނީ..............\nޖޫން 3, 2021 13:46\nކީކޭ ބުނާނީ ސޮރީ އޭ ބުނެފަ ފުއްދާ ނުލެވޭނެ. ދެން ރޯނީ އެއީ މިހާރު ޑްރާމާކަން ރައްޔަތުންނަށް ސާފު ވެއްޖެ.\nޖޫން 3, 2021 14:45\nދާދިފަހަކުން ހެލްތު މިނިސްޓްރީއަށްވަނީ އިތުރު ސްޓޭޓް މިނިސްޓަރުންނާއި ނައިބުން ލާފާ. އަދިވެސް އެކްޓިވިސްޓްނަށް ވަޒީފާ ދެވޭތޯ ސޯލިހުބަލަނީ.\nޖޫން 3, 2021 15:16\nއޭނަކީކޭކިޔާނި އެނަގެ ސަރުކަރު ފެއިލްވެއްޖެ. އަވަހއް ގެޔައްދޭ\nޖޫން 3, 2021 15:33\nޖަމީލު އެއްޗެެއް ބުނީމަ ނިމުނީއެވެ. ހުރިހާ ކަމާކާ ބެހެމުން ދުވަނީ ޖަމީލެއް ނޫންތޯއެވެ.\nޖޫން 3, 2021 15:44\nއެއްޗެއްބުނެވޭކަށްނެތް . އިހްމާލު އެބައޮތް.\nޞިއްހަތާއި ބެހޭ ވަޒީރު އައްޔަން ކޮށްފައި ބުނީ ތަފާތު ދައްކާނެއޭ. މިއަދު މިފެންނަނީ އެތަފާތު. ކެރަފާ ނަސީމު ވެސް ނަސީމަށް މަޤާމު ދިންމީހާވެސް އިސްތިއުފާދީ.\nޖޫން 3, 2021 16:00\nބުނާނެއެއްޗެއްނެތީމަ ހަނުހުރީ ބާޣިނަސީމުވެސްއެބުނީނު ތަހުގީގުކުރީމައޭ އެނގޭނީ އޭނަގެކުށެއްއޮތްކަން އަމިއްލަހާލާވެގެންނޫޅެވޭ މުސްކުޅިއަކަށް މިނިސްޓަރުކަންދީފަ ރައީސައްކީކޭބުނެވޭނީ އަމިއްލަބާރުނުހިގާވެރިކަމެއް މިސޯލިހްމިކުރަނީ ދެންހުރިމީހާއެހެރީއެމެރިކާގަ ރައްޔިތުންގެޚަރަދުގަ އަރާމުކޮށްލަން ކީއްކުރަންއަގައިންބުނަންވީ


Hamahama furusathu dhinumuge namoonaa haarijihyaain\nއިސް ސަފުން ހަމަހަމަ ފުރުސަތު ދިނުމުގެ ނަމޫނާ ހާރިޖިއްޔާއިން\nމީގެ ކުރިން ބޭއްވުނު ސަފީރުންގެ ބައްދަލުވުމުގައި ރައީސުލްޖުމްހޫރިއްޔާ އާއި ސަރުކާރުގެ އިސް ބޭފުޅުން. -- ފައިލް ފޮޓޯ\nބޭރުގެ ބައެއް ގައުމުތަކަށް ސަފީރުން ކަނޑައެޅުމަށް ރައީސް އިބްރާހިމް މުހައްމަދު ސޯލިހު މިއަދު ފޮނުއްވި ފަސް ބޭފުޅުންނަށް ރައްޔިތުންގެ މަޖިލީހުން ރުހުން ދީފި ނަމަ، ދިވެހި ސަފީރުންގެ ތެރޭގައި މިންތީގެ ހަމަހަމަކަން ގާއިމުވެގެންދާނެކަމަށް ފޮރިން މިނިސްޓްރީން ބުނެފި އެވެ.\nރާއްޖެއިން ސަފީރުން ކަނޑައެޅުމަށް ފޮނުވާފައިވާ ގައުއުމުތަކުގެ ތެރޭގައި ހިމެނެނީ ބަންގްލަދޭޝް، ޕާކިސްތާން، ޔޫއޭއީ އަދި އިންޑިއާ އެވެ.\nމީގެ އިތުރުން ރާއްޖެއިން އދ. އަށް ކަނޑައަޅާފައިވާ ދާއިމީ މިޝަންގެ ޖެނީވާ އޮފީހުގެ ޕާރމަނަންޓް ރެޕްރެޒެންޓެޓިވް އަދި ސްވިސް ކޮންފެޑެރޭޝަނަށް ރާއްޖެއިން ކަނޑައަޅާ ނޮން-ރެސިޑެންޓް ސަފީރު ވެސް ހިމެނެ އެވެ.\nސަފީރުކަމަށް އައްޔަން ކުރުމަށް ފޮނުވާފައިވާ ބޭފުޅުން\nޝިރުޒިމަތު ސަމީރު - ބަންގްލަދޭޝް ސަފީރުކަމަށް.\nފަރުޒާނާ ޒާހިރު - ޕާކިސްތާނު ސަފީރުކަމަށް.\nއާމިނަތު ޝަބީނާ - އެކުވެރި ޢަރަބި އިމާރާތު ސަފީރުކަމަށް.\nޑޮކްޓަރ ހުސައިން ނިޔާޒު - އިންޑިއާ ސަފީރުކަމަށް، އަދި ނޭޕާލް، ބޫޓާން، އަފްޣާނިސްތާނަށް ކަނޑައަޅާ ނޮން- ރެސިޑެންޓް ސަފީރުކަމަށް.\nއެމްބެސެޑާ އެޓް ލާޖް، ޑރ. އާސިމް އަހުމަދު - ޖެނީވާ އޮފީހުގެ ޕާރމަނަންޓް ރެޕްރެޒެންޓެޓިވް އަދި ސްވިސް ކޮންފެޑެރޭޝަނަށް ކަނޑައަޅާ ނޮން-ރެސިޑެންޓް ސަފީރުކަމަށް.\nފޮރިން މިނިސްޓްރީން ބުނީ މަގާމަށް އައްޔަންކުރުމަށް މިއަދު ނަން ފޮނުއްވި ހުރިހާ ބޭފުޅުންނަކީވެސް ގިނަ އަހަރުތަކެއް ހާރިޖީ ދާއިރާގައި ހިދުމަތްކުރައްވަމުން ގެންދަވާ ކެރިއާ ޑިޕްލޮމެޓުން ކަމަށެވެ.\nއަދި އަލަށް އައްޔަންކުރެވޭ ސަފީރުންނާއެކު ރާއްޖެއިން ބޭރުގައި ތިއްބަވާ ދިވެހި ސަފީރުންގެ ތެރޭގައި މިންތީގެ ހަމަހަމަކަން އުފެދިގެންދާނެ ކަމަށް މިނިސްޓްރީން އިތުރަށް ބުންޏެވެ.\n"އެގޮތުން ނުވަ ބޭފުޅުންނަކީ އަންހެން ބޭފުޅުންނަށް އަދި ނުވަ ބޭފުޅުންނަކީ ފިރިހެން ބޭފުޅުންނަށް ވާނެއެވެ،" މިނިސްޓްރީން ބުނެފައިވެ އެވެ.\nދައުލަތުގެ އިސް މަގާމުތަކުގައި އަންހެނުންގެ ނިސްބަތް މަދުވުމުގެ ކަންބޮޑުވުން ޒަމާނުއްސުރެ އޮންނައިރު، ހާރިޖީ ދާއިރާއިން މި ހޯދި ތާރީހީ ކާމިޔާބީ ފޮރިން މިނިސްޓްރީ އަބްދުﷲ ޝާހިދު ވެސް ވަނީ ފާހަގަކުރައްވައިފަ އެވެ.\nއެގޮތުން، މިއީ ހާރިޖީ ދާއިރާގެ ތާރީހުގައި، ބޭރުގައި ތިއްބަވާ ދިވެހި ސަފީރުންގެ ތެރޭގައި މިންތީގެ ހަމަހަމަކަން އުފެދިގެންދިއަ ފުރަތަމަ ފަހަރުކަމަށް ޝާހިދު ވިދާޅުވި އެވެ.\n"އަޅުގަނޑުމެންގެ ކުރިއެރުމަށްޓަކައި، އަންހެނުންނާއި ފިރިހެނުންގެ ހަމަހަމަ ބައިވެރިވުމަކީ ވަރަށްވެސް މުހިއްމުކަމެއް،" ޝާހިދު ކުރެއްވި ޓްވީޓެއްގައި ވިދާޅުވި އެވެ.\nއަންހެން ބޭފުޅުން މިޝަންތަކުގެ އިސްވެރިންގެ ގޮތުގައި ދެން ތިއްބަވާނީ ޕާކިސްތާން، މެލޭޝިއާ، ޗައިނާ، ބަންގްލަދޭޝް، ޔޫއޭއީ، އިނގިރޭސިވިލާތް މި ގައުމުތަކަށް ކަނޑައަޅުއްވާ ސަފީރުންގެ ގޮތުގައި އާއި ޓްރިވެންޑްރަމްގައި ހުންނަ ކޮންސިއުލް ޖެނެރަލް އާއި، ނިއުޔޯކްގައި ހުންނަ އދ.ގެ އޮފީހަށް ކަނޑައަޅާފައި ހުންނަ ދާއިމީ މަންދޫބުގެ އިތުރުން ތައިލެންޑްގައި ހުންނަ ޔޫއެން އެސްކެޕް އަށް ކަނޑައަޅާފައި ހުންނަވާ ދާއިމީ މަންދޫބުގެ ގޮތުގަ އެވެ.


Club Maldives Cupge Championkan club TCL hoadhaifi\nކުލަބު މޯލްޑިވުސް ކަޕްގެ ޗެމްޕިއަންކަން ކުލަބު ޓީސީއެލް ހޯދައިފި\n8 މަސް,4ހަފްތާ, 10 ގަޑި, 15 މިނެޓް,9ސިކުންތު ކުރިން 4230އަލީ ޝިފާޒް\nކުލަބް މޯލްޑިވްސް ކަޕްގެ ޗެމްޕިއަން ޓީސީއެލްއިން އުފާ ފާޅުކުރަނީ - ފޮޓޯ- ސަން މީޑިއާ\nކުލަބު މޯލްޑިވްސް ކަޕް 2018 ގެ ޗެމެޕިއަންކަން ކްލަބު ތިލަފުށި ކޯޕަރޭޝަން ލިމިޓެޑް (ކްލަބު ޓީސީއެލް)އިން ހޯދައިފިއެވެ.\nކުލަބު މޯލްޑިވްސް ކަޕްގެ ޗެމްޕިއަންކަން ޓީސީއެލްއިން ހޯދީ ބުރާސްފަތި ދުވަހުގެރޭ މާފަންނު މިނި ޓާރފްގައި ކުޅުން ފައިނަލް މެޗްގައި މޯލްޑިވިއަންގެ މައްޗަށް 4-1 ނަތީޖާއަކުން ކުރި ހޯދައިގެންނެވެ. ޓީސީއެލްގެ ފަރާތުން މޮޅު ކުޅުމެއް ފެނިގެން ދިޔަ މި މެޗްގެ ފުރަތަމަ ހާފުގައި ޓީސީއެލްގެ ލިޔާހުވަނީ ދެ ގޯލް ކާމިޔާބުކޮށްފައެވެ. މޯލްޑިވިއަންގެ ފާރާތުން ދެވަނަ ހާފުގައި ކުޅުން ރަނގަޅު ކުރިއިރު އެ ޓީމުގެ ކުޅުންތެރިން ފޮނުވާލި ހަމަލާގެ ހުރަހަކަށްވީ މެޗްގައި މޮޅު ކުޅުމެއް ދެއްކި ޓީސީއެލެްގެ ގޯލް ކީޕާރ އިސްމާޢީލް ފާތިހުއެވެ. ފާތިހު ވަނީ މެޗްގައި މުހިންމު ސޭވްތަކެއް ކޮށްފައެވެ.\nދެވަނަ ހާފުގައި ޓީސީއެލްގެ ތިންވަނަ ލަނޑު އެ ޓީމަށް ކާމިޔާބު ކޮށްދިނީ ރިއްފަތު(ރިއްޕެ)އެވެ. ތިން ލަނޑުގެ ލީޑު ސެލެބްރޭޓް ކޮށް ޓީމު ހަމަ ނުޖެހެނީސް މޯލްޑިވިއަންގެ ހުސައިން އަފްޒަލް ވަނީ ގޯލެއްޖަހާ ޓީމަށް ހިތްވަރެއް ހޯދަ ދީފައެވެ. ޓީސީއެލްގެ ހަތަރުވަނަ ގޯލް އަދި މެޗެގް ފަހު ގޯލް ކާމިޔާބުކޮށް ލިޔާހު އޭނާގެ ހެޓްރިކް ކާމިޔާބު ކުރީ މެޗް ނިމެން ކުޑަތަންވެފައި ވަނިކޮށެވެ. ފައިނަލް މެޗްގެ މޮޅު ކުޅުންތެރިޔަކަށް ހޮވިފައިވަނީ ޓީސީއެލްގެ ލިޔާހުއެވެ.\nމުބާރާތުގެ ފެއަރ ޕްލޭޓީމަކަށް އެމްޓީސީސީ ހޮވުނު އިރު މުބާރާތުގެ ފެއަރޕްލޭ ކުޅުންތެރިޔަކަށް ހޮވިފައިވަނީ އުރީދޫގެ މުހައްމަދު ފާސިރެވެ. މުބާރާތުގެ އެންމެ އުންމީދީ ކުޅުންތެރިޔަކަށް ދިރާގުގެ ނާއިފް ޝަފީގު ހޮވުނު އިރު އެންމެ މޮޅު ކޯޗަކަށް ހޮވުނީ ޗެމްޕިއަން ޓީސީއެލްގެ ކޯޗް އަހްމަދު އިރުފާންއެވެ. މުބާރާތުގެ އެންމެ މޮޅު ފަސް ކުޅުންތެރިންނަށް ހޮވިފައިވަނީ ޓީސީއެލްގެ މުޙައްމަދު ލިޔާހުއާއި، އެ ޓީމުގެ މުޙައްމަދު ރިއްފަތާއި(ރިއްޕެ)، އެ ޓިމުގެ ގޯލް ކީޕަރ އިސްމާއިލް ފާތިހުގެ(ތާޑޭ) އިތުރުން މޯލްޑިވިއަންގެ ޢަބްދުﷲ ޝައްފާން (ޝަކާ) އާއި ޙުސައިން އަފްޒަލްއެވެ. މުބާރާތުގެ އެންމެ ގިނަ ލަނޑު ޖެހި ކުޅުންތެރިޔަކަށް ހޮވުނީ ޓީސީއެލްގެ ލިޔާހުއެވެ. އަދި މުބާރާތުގެ އެންމެ މޮޅު ކުޅުންތެރިޔަކަށްވެސް ހޮވުނީ ލިޔާހުއެވެ. ކުޅިވަރުގެ ރޫހާއި އެއްގޮތަށް އެންމެ ފުރިހަމަ ސަޕޯޓެއް ކުރި ޓީމަކަށް ހޮވުނީ މުބާރާތުގައި އާދަޔާ ޚިލާފު ސަޕޯޓެއް ދެއްކި ޓީސީއެލްގެ ސަޕޯޓަރުންނެވެ.\nމި މުބރާތުގެ އަންހެން ޑިވިޝަނުގައި ޕޮލިހުންގެ މައްޗަށް ކުރިހޯދާ ޗެމްޕިއަންކަން ހޯދާފައިވަނީ މޯލްޑިވް ޕޯސްޓް ލިމިޓެޑުންނެވެ. މިއީ ކުލަބް މޯލްޑިވްސް ކަޕް މެދު ކެނޑުމެއް ނެތި ބޭއްވި ތޭރަވަނަ ފަހަރެވެ.


މީލާދީ އާ އަހަރު ފެށުމުގެ މުނާސަބަތުގައި، ރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު - The President's Office\nމީލާދީ އާ އަހަރު ފެށުމުގެ މުނާސަބަތުގައި، ރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު\n1 ޖަނަވަރީ 2021، ރިފަރެންސް: -\nމީލާދީ ސަނަތުން 2021 ވަނަ އަހަރާ ބައްދަލުވާ މި އުފާވެރި ދުވަހުގެ މުނާސަބަތުގައި، ރާއްޖޭގެ ލޮބުވެތި ރައްޔިތުންނަށް، އަޅުގަނޑުގެ ހިތުގެ އިޚްލާޞްތެރި ތަހުނިޔާއާއި ހެޔޮއެދުންތައް ފޮނުވަމެވެ. އަދި މިފެށުނު އައު އަހަރަކީ، ހުރިހާ ގޮތަކުން ވެސް، ދިވެހިރާއްޖޭގެ ލޮބުވެތި ރައްޔިތުންނަށާއި މުޅިރާއްޖެއަށް، ފާގަތިކަމާއި ތިޔާގިކަން ގެނެސްދޭނެ އަހަރެއްކަމުގައި ލެއްވުން އެދި، اللهُ سُبْحَانَهُ وَتَعَالَى ގެ ޙަޟްރަތުގައި ދުޢާ ދަންނަވަމެވެ.\nނިމިގެން ދިޔަ 2020 ވަނަ އަހަރަކީ، އަޅުގަނޑުމެން ކުރި ހުރިހާ އުންމީދުތަކެއް ޙަޤީޤަތަކަށް ނުވި އަހަރެއް ކަމަށްވިޔަސް، ރާއްޖޭގެ ޙާލަތާ މެދު ވިސްނައި، ޤައުމުގެ ކުރިމަގު ބައްޓަންކުރުމުގައި އަމާޒު ހިފަންވީ މިސްރާބު، ވަރަށް ރަނގަޅަށް ސާފުވެގެން ދިޔަ އަހަރެކެވެ. މިދިޔަ އަހަރުގެ ކުރީކޮޅުން ފެށިގެން ދުނިޔޭގެ އެހެން ޤައުމުތަކެކޭ އެއްފަދައިން، އަޅުގަނޑުމެން ތަޖުރިބާކުރަމުން މިދާ ކޯވިޑް-19ގެ ބަލިމަޑުކަމުގެ ސަބަބުން، ޤައުމު ފުރަބަންދުކުރަން ޖެހުމުން، އެންމެ ބޮޑަށް އިޙްސާސްކުރެވުނީ، ރާއްޖޭގެ އިޤްތިޞާދުގެ ނާޒުކު ކަމެވެ. ރަށްރަށުގައި އަސާސީ ޚިދުމަތްތައް ފުރިހަމަނުކުރެވި ހުރުމުން، ރައްޔިތުން އުފުލަންޖެހިފައިވާ ތަކުލީފުތަކާއި، ރައްޔިތުންގެ ޙައްޤުތައް ގެއްލިގެން ދިޔަ މިންވަރު ވަޒަންކުރެވުނެވެ.\nމިފެށުނު 2021 ވަނަ އަހަރާ އަޅުގަނޑުމެން މިކުރިމަތިލަނީ، ޤައުމު އަލުން އާރާސްތުކުރުމުގެ ވަރަށް މަތިވެރި ޢަޒުމަކާއި އިތުރު ހިތްވަރަކާ އެކުގައެވެ. ވަކިން ޚާއްޞަކޮށް، އަސާސީ ޚިދުމަތްތައް ލާމަރުކަޒުކުރުމުގެ މަސައްކަތް، އެތައް ގުނައެއް ހަލުވިކުރުމުގެ ޢަޒުމާ އެކުގައެވެ. އިޤްތިޞާދީ ގޮތުން ހަމައެކަނި ފަތުރުވެރިކަމުގެ މައްޗަށް ބަރޯސާވުމުގެ ބަދަލުގައި، މަސްވެރިކަމާއި ދަނޑުވެރިކަމުގެ ޞިނާޢަތު މިހާރަށް ވުރެ ފުޅާކޮށް، އިޤްތިޞާދު ސިންދަފާތު ކުރުމަކީ، މި އަހަރުގެ އެންމެ ބޮޑު އަމާޒެވެ. ތަރައްޤީގެ މަޝްރޫޢުތައް ތިމާވެށްޓާ އެއްކީލިކުރުމަކީވެސް، މިއަހަރުގެ ތެރޭގައި ސަރުކާރުން ޚާއްޞަ އިސްކަމެއް ދޭނެ ކަމެކެވެ.\nތަރައްޤީގެ މަޝްރޫޢުތައް ފުރިހަމަވަމުން ދާއިރު، އޭގެ ސަބަބުން ރައްޔިތުންނަށް އުފާވެރިކަމާއި ހިތްހަމަޖެހުން ލިބޭނީ، ޤައުމުގައި ހުރި ބޮޑެތި އިޖުތިމާޢީ މައްސަލަތައްވެސް ޙައްލު ކުރެވިގެންކަމާމެދަކު ޝައްކެއް ނެތެވެ. މަސްތުވާތަކެތީގެ މައްސަލަތަކާއި، ކުޑަކުދިންނާއި އަންހެނުންނަށް ކުރާ ތަފާތު އަނިޔާތަކާއި ތަފާތު ގަނާތައް ހުއްޓުވުމަށް، ޢަމަލީ ގޮތުން މަސައްކަތްކުރުމަކީ، އަޅުގަނޑުމެން ކޮންމެ މީހެއްގެ، މިއަހަރުގެ ޢަޒުމްކަމުގައި ކަނޑައަޅަމާތޯއެވެ. މުޖްތަމަޢުގެ އުފާވެރިކަމާއި ހަމަޖެހުން ޤާއިމުކުރެވޭނީ، ކުޑަކުދިންނާއި އަންހެނުންނަކީ، އަޅުގަނޑުމެން އެންމެންގެ ޙިމާޔަތާއި ރައްކާތެރިކަމުގައި ދިރިއުޅޭ ބަޔަކު ކަމުގައި ހަދައިގެންކަން ޔަޤީނެވެ.\nމުޖުތަމަޢުގައި ފެތުރިފައި ހުރި އެތައް ބަލިތަކެއްގެ ނުބައި އަސަރު، ކޯވިޑް-19ގެ ބަލިމަޑުކަމާއެކު، އެތައް ގުނައެއް މިވަނީ އިތުރުވެފައެވެ. ވަޒީފާ ނެތް ޒުވާނުންނާއި، މަސްތުވާތަކެތީގެ މައްސަލަތަކާއި، ނަފްސާނީ ބަލީގެ މައްސަލަތަކުގެ ސަބަބުން، ވަކިވަކި ފަރުދުންނާއި ޢާއިލާތައް އުފުލަންޖެހޭ ތަކުލީފުތައްވެސް މިވަނީ، އެތައް ގުނައެއް ބޮޑުވެފައެވެ. މިކަންކަން ޙައްލުކުރުމަށް، ސަރުކާރުން ކުރަމުން މިއަންނަ މަސައްކަތުގެ ނަތީޖާ ޙާޞިލު ކުރުމަށްޓަކައި، ޢާއިލާގެ ތެރޭގަޔާއި ފަރުދީ ފެންވަރުގައިވެސް، އެކަކު އަނެކަކަށް އޯގާތެރިވެ އެހީތެރިވެދިނުމަށް އަޅުގަނޑު އިލްތިމާސް ކުރަމެވެ.\nކޯވިޑްގެ ވެކްސިނާއެކު، މިބަލިމަޑުކަމުން ސަލާމަތްވުމުގެ އުންމީދު އައުވަމުން އަންނައިރު، ޤައުމުގެ އިޤްތިޞާދު ކުރިއަރުވައި، ޤައުމީ އާމްދަނީ އިތުރުކުރުމަށްޓަކައި، މުޅި ޤައުމު އެކުގައި އެއް ޢަޒުމެއްގައި ގަދައަޅައި މަސައްކަތްކުރުމަކީ ކޮންމެހެން ބޭނުންތެރިކަމެކެވެ. ވަކިން ޚާއްޞަކޮށް، ދިވެހި ޒުވާނުން ވަޒީފާގެ ބާޒާރަށް ނުކުމެ، އިޤްތިޞާދީ ދުވެލި ހަލުވިކުރުމުގައި ބައިވެރިވެދިނުމަކީ އަޅުގަނޑުގެ ވަރަށް ބޮޑު އިލްތިމާސެކެވެ.\nމިފެށުނު 2021 ވަނަ އަހަރަކީ، މިދިޔަ އަހަރުތަކަށް ވުރެ، ހުރިހާ ގޮތަކުން ވެސް ދިވެހިންނަށާއި ދިވެހިރާއްޖެއަށް ކުރިއެރުމާއި ތަރައްޤީ ޙާޞިލުވާނެ އަހަރެއް ކަމުގައި ލެއްވުން އެދި، اللهُ سُبْحَانَهُ وَتَعَالَى ގެ ޙަޟްރަތުގައި ދުޢާ ދަންނަވަމެވެ. ޤައުމުގެ އިޤްތިޞާދު ކޮޅަށް ޖަހައި، ލާމަރުކަޒީ ނިޒާމުން ރާއްޖެ ތަރައްޤީ ކުރުމަށް މިކުރާ މަސައްކަތުގައި ބަރަކާތް ލައްވައި، ކާމިޔާބު މިންވަރު ކުރައްވާށިއެވެ. އާމީން.


ގުޑްބާއި | ޙެޔޮބަސް\nގަޑިން މެންދަމުން އަލިވެ އެކެއްޖެހީއެވެ. މުޅިމާހައުލުވެސް ނިދާފައިވާ ކަހަލައެވެ. އެއްވެސްމީހެއްގެ އަޑެއްބަޑެއް ނީވެއެވެ. ވެރިވެފައިވަނީ ހަމަހިމޭންކަމެވެ. ނަމަވެސް މިދަންވަރުގެ ވަގުތުގައިވެސް ނިދުމުގެ އަރާމުން މަހްރޫމްވެފައިވާ އިފާ އިނީ ގިސްލަ ގިސްލާފައި ރޯށެވެ. މުޅި ރޭގަނޑު ހަތަރުދަމު އިފާގެ ދެލޯ ދުޅަވެފައިވާ ކަހަލައެވެ. މޫނުމަތިން ފެންނަނީ ވަރުބަލިކަމާއި މާޔޫސްކަމެވެ. ހިތާމަޔާއި ހިތްދަތިކަމުގެ އަސަރުތަކެވެ. އެނދުގެ އެންމެ ބިއްދަށައްއަރާ ފާރުގައި ލެނގިލައިގެން އިން އިފާ ކުއްލިއަކަށް ތެދުވެއްޖެއެވެ. ހީވަނީ ކުއްލިއަކަށް ވަރަށްބޮޑު އެއްޗެއް ހަނދާންވިހެންނެވެ. ބަރުހެލި ފިޔަވަޅުތަކަކާއެކު ހިނގާފައިގޮސް އަލަމާރީގެ ދޮރު ހުޅުވާލިއެވެ. އަދި ފޮތެއްގެ ތެރެން ކުޑަ ކަރުދާސްކޮޅެއް ނެގިއެވެ. އޭގައި ލިޔެފައިވަނީ ހަމައެކަނި ” ގުޑްބާއި ” މިހެންނެވެ. އިފާގޮސްއެނދުގައި އިށީންދެ ލިޔެވެ. އަތުގައިވާ ކުޑަ ކަރުދާސްކޮޅުގެ ތެރެއިން އެތަކެއް ސަފްހާއެއްގެ މައްޗަށް އެކުލެވޭ އިފާގެ ޑައިރީ ހުޅުވާލިއެވެ. ހިރަފުހާ ތަތްތެޅިފައިވާ އިފާގެ މާޒީ އިފާގެ ލޮލުގެ ކުރިމަތީގައި ސިފަވާންފެށިއެވެ.\nމީގެ ފަސްމަސް ދުވަސް ކުރިއެވެ. މާދަމާއަކީ ސްކޫލް ހުޅުވޭ ދުވަސްކަމުން ސްކޫލަށްދާހިތް އޮތްލެއް ބޮޑުކަމުން މިރޭ އިފާއަށް ރަނގަޅަށް ނުވެސް ނިދުނެވެ. ވާނީވެސް އެހެންތާއެވެ. އިފާފަދަ ކިޔެވުމަށް ލޯބިކުރާ ކިޔެވުމުގެ ޝައުގުވެރިކަން ބޮޑު ކުއްޖަކަށް ގުރޭޑް 10ގައި އުޅޭ އަހަރުވާނީ ވަރަށްމުހިންމު އަހަރަކަށެވެ. ކޮންމެއަކަސް އިފާގެ ތައުލީމީ އެންމެފަހު އަހަރުކަމުން ސްކޫލް ހުޅުވުނު ދުވަސްވެގެންދިޔައީ ވަރަށްވަރުގަދަ އަޒްމަކާއެކު ކިޔެވުމާއި ކުރިމަތިލި ދުވަހަކަށެވެ. އިފާގެ އަޒްމަކީ ގަދަ ދިހައަކުން ޖާގަ ހޯދުމެވެ. މޮޅުދަރިވަރެއްގެ ގޮތުގައި ސްކޫލް ނިންމާލުމެވެ. މިއީ ހަމައެކަނި އިފާގެ އުންމީދެއްނޫނެވެ. އިފާގެ މައިންބަފައިންނާއި ދޮންތައާއި ދޮންތަބެގެވެސް އުންމީދެވެ.\nއެއްދުވަހަކު އިފާ ސްކޫލްނިމިގެން ގެއަށްއައިއިރު ވަރަށްރީތި ޒުވާން ފިރިހެންކުއްޖަކު ސިޓިން ރޫމްގައި އިނެވެ. އިފާއައިސް ގެއަށްވަނުމާއެކު މިޒުވާނާ އިފާއަށް ހިނިތުންވެލިއެވެ. ބަދަލުގައި އިފާވެސް ހިނިތުންވިއެވެ. އިފާ އަވަސްއަވަހަށްގޮސް ދޮންތައާ ސްވާލު ކުރިއެވެ. ” އެއީ ކާކު؟ ” ދޮންތަކުޑަކޮށް ސިހިފައި ސުވާލުކުރިއެވެ. ދޮންތަ ކުޑަކޮށް ސިހިފައި ކޮބައިހޭ އަހާލިއެވެ.\n” އެތާ ސިޓިންގ ރޫމުގައި ” ވައިއަޑަކުން އިފާ ބުނެލިއެވެ.\n” ސާބަސް އެއީ ދޮންތަބެމެންގެ ޖަމިއްޔާއިން މިރަށުގައި ކޯހެން ހިންގަން އައިސްހުރި ކުއްޖެއް.” މިހެންބުނެފައި އިފާގެ ދޮންތަ ހީލިއެވެ. އިފާވެސް އިތުރަށް އޮޅުންފިލުވާކަށް ބޭނުމެއް ނުވިއެވެ.\nޒަމީލްހުނަންނީ އިފާމެންގޭގައެވެ. އިފާއާ ޒަމީލް ބައްދަލުވަނީ މަދުމަދުންނެވެ. ސަބަބަކީ އިފާ ގިނަވަގުތު އުޅެނީ ސްކޫލްގައިކަމަށްވެފައި ޒަމީލް ގިނަވަގުތު އުޅެނީ ކޯސް ހިންގަންކަމަށްވާތީއެވެ. ނަމަވެސް ޒަމީލް އިފާމެންގެ ގެއަށް އައިތާ ދެތިން ދުވަހެއް ތެރޭގައި ޒަމީލްގެ ކަތި ނަޒަރުތައް އިފާއަށް އަމާޒްވާން ފަށައިފިއެވެ. ޒަމީލްގެ ބަލައިލުމާއި ހިނިތުންވުމުގެ ޖާދޫގައި އިފާ ޖެހެންފަށައިފިއެވެ. ޒަމީލް ވާހަކަދައްކާނޭ ވަގުތަކަށް އިފާގެ ހިތްއެދެން ފަށައިފިއެވެ. ކިޔެވުމުގެ ބުރަ ވަގުތުތަކުގެ ތެރެއިންވެސް އިފާގެ ލޮލުގެ ކުރިމަތީގައި ޒަމީލްގެ ތަސްވީރު ކުރެހެންފަށައިފިއެވެ. ފަހުންފަހުން ރޭގަނޑު އިފާ ފޮތްކިޔާ ގަނޑީގައި އިފާގެ ގާތުގައި ޒަމީލް އިށީންނަން ފަށައިފިއެވެ. ބައެއްފިލާވަޅުތައް ބުނެދީ އެކަކު އަނެކަކާ ވާހަކަދައްކަންފަށައިފިއެވެ. މިގާތްކަން ދުވަހެއްދުވަހަކަށް ބަދަހިވަމުން ގޮސް އެންމެފަހުން ލޯތްބަށް ބަދަލުވެއްޖެއެވެ. އާދައިގެ މަތިން އިފާ ފިލާވަޅުހަދަން އިންދާ މިރޭވެސް ޒަމީލް އިފާގެ ގާތަށް އައެވެ. ނަމަމެސް ގޮނޑީގައި އިށީނުމުގެ ބަދަލުގައި އިފާއާވަރަށްކައިރިއަށް ހުއްޓި ” އިފާ ” މިހެން ގޮވާލިއެވެ. އިފާއަށްހީވީ މަޑުމަޑުންމީހަކު އިފާގެ ހިތުގައި ފިރުމާލިހެންނެވެ. ޒަމީލްގެ އަޑުގައިވަނީ ބުނެދޭންނޭންގޭފަދަ އަސަރުތަކެކެވެ. އިފާ ޒަމީލްގެ މޫނަށް ބަލާލަމުން ބުންޏެވެ. އިފާއަށް މިރޭ ޒަމީލްފެންނަނީ ވަރަށް ތަފާތުކޮށެވެ. ޒަމީލްއަނެއްކާވެސް މަޑުމަޑުން ބުނެލިއެވެ. ” އަހަރެންގެ ހަޔާތުގެ ބައިވެރިޔަކަށް ވާންކެރިދާނެތަ؟ ” އިފާއަށް ދޭނެ ޖަވާބެއް ނޭންގުނެވެ. ލަދުން ގޮސް މުޅިމީހާ ގަނޑުވިކަހަލައެވެ. އެހާމެ، އުފާވެސް ވިއެވެ. އެކަމަކު އާއެކޭ ބުނާކަށްވެސް ނުކެރުނެވެ. އިފާ ދުއްވައިގަތެވެ. ނަމަވެސް ޒަމީލް އިފާގެ އަތުގައި ހިފެހެއްޓިއެވެ. އަދިބުނެލިއެވެ. “ދެވޭނީ ކޮންމެވެސް އެއްޖަވާބެއް ދީފައި.” އިފާގޮތް ހުސްވިއެވެ. އިސްދަށަށްޖެހުނެވެ. ” އަހަރެންވެސް ޒަމީލްއާ ގުޅެން ބޭނުން. ” ވަރަށް މަސައްކަތުން އިފާ ބުނެލިއެވެ. އަދި ޒަމީލް އަތްފޮޅުވާ ލުމަށްފަހު ގޮސް ކޮޓަރިއަށް ވަނެވެ. އިފާއާއި ޒަމީލްގެ ލޯތްބަކީ ސިއްރެކެވެ. ގޭގެ އެހެންމީހުންގެ ކުރިމަތީގައި އެދެމީހުންގެ ގުޅުންހާމަކުރާކަށް ބޭނުމެއްނޫނެވެ. ނަމަވެސް އެކަނިވާ ކޮންމެފަހަރަކު ދެމީހުންގެ ލޯބީގެ މާތަށް ފޮޅުވައެވެ.\nކޮންމެއަކަސް ޒަމީލް އެރަށުގައި ހުރުމަށް ކަނޑައެޅިފައިވާ 15 ދުވަސް ހަމަވެ މާދަމާއަކީ ޒަމީލް މާލެދާން ފުރާދުވަހެވެ. މިކަމާ އިފާގެ ހިތަށްވަނީ ބަޔާންކުރަންވެސް ދަތި ހިތްދަތި ކަމެއްވެރިވެފައެވެ.\nޒަމީލް އިފާގެ ގާތުގައިހުންނާނެ އެންމެފަހު ރޭކަމުން އިފާވެސް ބޭނުމީ މުޅިރޭގަނޑު ޒަމީލްއާއެލު ހޭދަކުރާށެވެ. އެހެންކަމުން ޒަމީލް އަންނާނެކަމުގެ އިންތިޒާރުގައި އިފާ ސިޓިންގރޫމުގައި އިނެވެ. ކުއްލިއަކަށް އިފާއަށް އިވުނީ ޒަމީލްގެ އަޑެވެ. ” އިފާ އަހަރެން އިފާގާތު ދައްކަން ވަރަށްގިނަ ވާހަކައެބަހުރި. އިފާގެ ކޮޓަރިން އަހަންނަށް އިންތިޒާރުކުރާނެކަމަށް ހީކުރަން. ޒަމީލް މަޑުވެސްނުކޮށް ނިކުމެގެން ހިގައްޖެއެވެ.\nމިރޭ ޒަމީލްގެ ކޮންމެ އެދުމަކަށް އިފާ އިޖާބަދޭނެއެވެ. އެއީ ޒަމީލްވަކިވާތީއެވެ. އޭނާ އުފާކޮށްދޭށެވެ. ހިތްހަމަ ޖައްސައިދޭށެވެ. ވީވެސް އެހެންނެވެ. ލޯބީގެ ތަފާތު ވާހަކަތަކުގެ ތެރެއިން ޒަމީލްގެ ހިތުގެ އެދުން އިފާގެ ކިބައިން ހާސިލްކުރިއެވެ. އިފާގެ އަތުގައި ރައްކާކޮށްފައިވާ އިތްފަތްތެރިކަމުގެ ގަހަނާ އިފާގެ ކިބައިން ބީވެގެން ހިނގައްޖެއެވެ. ޖަޒްބާތުގެ އޮއިވަރުގައި ޖެހި އިފާގެ ހަޔާތުގައި ބޮޑުލައްގަނޑެއް ޖެހިގެން ދިޔައިރުވެސް އިފާއަކަށް އެކަން އިހްސާސެއް ނުވެއެވެ. އެއަށްވުރެ ބޮޑަށް އޭނާ ޒަމީލްދެކެ ލޯބިވެއެވެ. ޒަމީލް ދާތީ ދެރަވެއެވެ.\nއިފާއަށް ހޭލެވުނީ ގަޑިން ހަތެއް ޖެހިފަހުންނެވެ. ކުއްލިއަކަށް ހަނދާންވީ ރޭގަނޑު ހިނގާދިޔަ ކަންތައްތަކެވެ. ނަމަވެސް ފުރަތަމަ އޭނާ އަވަސްވެގަތީ ޒަމީލް ފުރިތޯ ބެލުމަށެވެ. ކޮޓަރީގެ ދޮރު ހުޅުވާލާފައި ބޭރުބަލައިލިއެވެ. މީހަކުފެންނާކަށްނެތެވެ.\n” ކޮންތާކުން ” ކުއްލިއަކަށް ދޮންބެ ބޭރުންއައިސް ގެއަށްވަންނަތުންފެނުމުން ބޭއިހްތިޔާރުގައި އިފާއަށް އަހާލެވުނެވެ.\n” މިއައީ ޒަމީލް ފުރުވާލާފައި ” ދޮންތަބެގެ އަގައިން ނިކުތްޖުމްލައިން އިފާގެ ހިތްކުދިކުދިވިއެވެ.\nއަވަސްއަވަހަށްކޮޓަރިއަށްވަދެ ދޮރުތަޅުލިއެވެ. އިފާގެ ލޮލުގައި އަޅައިގަތީ މޭޒްމަތީގައިވާ ކަރުދާސްކޮޅެކެވެ. ހަމައެކަނި ލިޔެފައިވަނީ ” ގުޑްބާއި ” މިހެންނެވެ. އިފާ އެކަރުދާސްކޮޅު މޭގައި ޖައްސާލިއެވެ. އަދި ޒަމީލްގެ ޚިޔާލްތަކުގެ ތެރެއަށް ގެއްލުނެވެ.\nއިފާހުރީ ޒަމީލްގެ އިންތިޒާރުގައި ގަޑިގުނާލަ ގުނާލައެވެ. ނަމަވެސް ދުވަސްތައް ހަފްތާތަކަށް އެއްމަސް ދެމަސް ތިންމަހަށް ބަދަލުވީއިރުވެސް ޒަމީލްގެ ޚަބަރެއް ނުވެއެވެ. ކުޑަމިނުން ގުޅައިނުލިތާ ޒަމީލްދީފައިވާ ނަންބަރަށް ނުވެސް ގުޅެއެވެ. މިހިސާބުން އިފާގެ ހިތަށް ނުތަނަވަސްކަން ވެރިވާންފެށިއެވެ. އެކަނިވެރިކަމާ ވަރުބަލިކަމުގެ އިތުރުން ބޯއަނބުރާ މޭނުބައިކުރާގޮތްވެސް ވާންފަށައިފިއެވެ. އިފާހީކުރީ މާބޮޑަށް ވިސްނާތީ ވާގޮތެއްކަމަށެވެ. އިފާ އިނީ ކުލާހުގައި ޓެސްޓެއް ހަދާށެވެ. ކުއްލިއަކަށް އިފާ އެނބުރުން އަރައިގެން ވެއްޓިއްޖެއެވެ. އަވަސް އަވަހަށް އިފާ ސިއްޙީ މަރުކަޒަށް ގެންދެވިއްޖެއެވެ. އިފާ ބެލުމަށްފަހު ޑަކްޓަރު އެދުނީ އިފާގެ މަންމައާ ބައްދަލުކުރާށެވެ. މިހިސާބުން އިފާ މަރުކަޒްގައި އޮތްކަން އެނގުމުން އިފާގެ އާއިލާގެ އެންމެން ޖަމާވެއްޖެއެވެ. ޑޮކުޓަރުގެ ކޮޓަރިން އިފާގެ މަންމައަށް ލިބުނު ޚަބަރުން އެނބުރުންއަރައިގެން ނުވެއްޓުނީ ކިރިޔާއެވެ. ހުރިތަނަށް ގަނޑުވިކަހަލައެވެ. ޑޮކުޓަރުގެ ކޮޓަރިން އިފާގެ މަންމަނެރުނީ އިފާގެބައްޕަ އަތުލަފި ކޮށްގެންނެވެ. އަނގައިންވަނީ ބަސްހުއްޓިފައެވެ. ދެލޮލުން ފެން ހިލިހިލިހުއްޓެވެ.\nއިފާއޮތީ ކޮޓާރީގެ އެނދުގައިބާއްވާފައެވެ. އަދިވެސް އިފާ ވަރަށް ވަރުބައްޔެވެ. ގޭ އެންމެން އިފާގެ ކައިރީ ތިއްބެވެ. ނަމަވެސް މިވަތުގު އެމީހުން އެތިބީ އިފާ ބަލިވީމަ ދެރަވެގެންނެއްނޫނެވެ. ތަހުޤީގަށް ހާޒިރުވެއެވެ. އެމީހުން ބޭނުންވަނީ ހިތުގައި އުފެދިފައިވާ ސުވާލުފުންޏަށް ޖަވާބު ހޯދާށެވެ. އިފާގެ ބަނޑުގައިވާ ދަރިފުޅާމެދުގައެވެ. އެކަން ހިނދިގޮތަކާ އެކަން ކުރިމީހަކާބެހޭ ގޮތުންނެވެ. އިފާގެ ތުންފަތް މަޑުމަޑުން ހަރަކާތް ކޮށްލިއެވެ. “ޒަމީލް” މިއަޑާއެކު އިވުނީ މީހަކު ހަޅޭއްލަވައިގެން އަޑެވެ. ޒަމީލޭ! އެއީކާކު. އަހަރެންގާތު އަހާލިނަމަ، އެއީ ދާހާރަށަކުން މީހުންނަށް ލަނޑުދެމުންދާމީހެއް. އަންބަކާ ދެދަރިންވެސް ތިބޭ. އަނބިމީހަ އެއިންނަނީ އަބަދު ރޮއެރޮއެ.\nސިހިގެންގޮސް އިފާއަށް ހޭވެރިކަންވިއެވެ. މިއަދު އިފާމިވަނީ އެއްވެސް މީހަކާ ހަތަރުކަޅި ހަމަކޮށްލެވޭވަރަށްވުރެ މާ ބޮޑު ލަދެއްގައި ބެދިފައެވެ. ކުރެވުނު އެންމެ ކުށަކުންނެވެ. މީހަކުދެކެ ލޯބިވެވުނީމައެވެ. ނޫނެކެވެ. އެއީ ކުޑަކުޑަ ކުށެއްނޫނެވެ. ލޯބީގެ ނަމުގާ ދުނިޔެއާއި އާޚިރަތްވެސް ނަގާލެވުނީއެވެ. ވާންވީވަރަށްވުރެ ބޮޑަށް މީހަކާގާތްވެވުނީއެވެ. ކުރިންވިސްނާލުމެއްނެތި ދޭންނުޖެހޭ އެއްޗެހިވެސް މީހަކަށް ހިލޭ ދެވުނީއެވެ. ލޯބިވާ ކޮންމެ މީހެއްގެ އަތްމައްޗަށް އިއްޒަތުން ނަފްސު ދޫކޮށްލެވިއްޖެނަމަ، ވާނީ މިހެންނެވެ. ދެލޯބިވެރިންގެ މެދުގައި އޮންނަންވީ އިއްފަތްތެރިކަމުގެ ފާރު ފޫއަޅުވާލުމުގެ ފުރުޞަތު އިފާއަށް ދެވުނީއެވެ. މިއީ ޒަމީލު އެދިއެދިހުރި ފުރުޞަތުކަން ކުރިން އިފާއަށް ނުވެސް ވިސްނުނީއެވެ. ކެހިވެރިއެއްގެ ދަލުގައި ހަމަ ރަނގަޅަށްވެސް ބެދެވުނީއެވެ. ޒަމީލްގެ ” ގުޑްބާއި” ގެ މާނަ ވިސްނިއްޖެއެވެ. އިފާ ޖަވާހިރަކަށްހަދައިގެން ފޮރުވައިގެން ގެންގުޅުނު ކަރުދާސްކޮޅަކީ ވިހަ ހަރުފައެއްކަން އިހްސާސްވީ އަދި ކިރިޔާއެވެ. އިފާ އެކުޑަކަރުދާސްކޮޅު ވީދާކުދިކުދިކޮށްލިއެވެ. ހީވަނީ އިފާގެ ހިތުގައިވާ ޒަމީލްގެ ލޯބި ކުދިކުދިކޮށް ވަޔަށްބުރުއްސާލިހެންނެވެ.\nއިފާއަށް އާދަޔާ ހިލާފު ހިތްވަރެއް ލިބިފައިވާކަހަލައެވެ. ވަރަށްބާރަށް ހިނގާފައިގޮސް ފާޚާނާއަށް ވަދެ އިސްކުރުދޫކޮށްލިއެވެ. މިރޭ އޭނާ ބޭނުންވަނީ އޭނާއަށްކުރެވިފައިވާ ހުރިހާ ފާފަތަކެއް ދޮވެލާށެވެ. ފެންވަރާނިމިގެން ވުޟޫކޮށްލިއެވެ. އަދި މުސައްލަމަތީ އިށީނުމަށްފަހު ދެއަތް އުފުލާލިއެވެ. (ނިމުނީ)\nPrevious articleހަމަ އެންމެ ރާތައްޓެއް……..\nNext articleކޮންމެ އިންސާނަކުވެސް އުފައްދަވާފައިވަނީ އަމިއްލަ ސިފަތަކަކާއިއެކުގައެވެ


Raajjeyge furathama space program ifthithaahu koffi | Mihaaru\nރާއްޖޭގެ ފުރަތަަމަ ސްޕޭސް ޕްރޮގްރާމް އިފުތިތާހު ކޮށްފި\nރާއްޖޭގެ ފުރަތަމަ ސްޕޭސް ޕްރޮގްރާމް ފެށުމަށް ބޭއްވި ނޫސްވެރިންގެ ބައްދަލުވުމުގައި އައިޖީއެސްގެ ޗެއާމަން އަދި ސީއީއޯ ރިފްއަތު ނޫސްވެރިންނާ މިއަދު ވާހަކަ ދައްކަވަނީ.--- ފޮޓޯ:އައިޖީއެސް\nރާއްޖޭގެ ފުރަތަމަ ސްޕޭސް ޕްރޮގްރާމް އަމިއްލަ ޖަމިއްޔާއަކުން މިއަދު ތައާރަފު ކޮށްފި އެވެ.\nއިންސްޓިޓިއުޓް ފޯ ގްލޯބަލް ސަކްސެސް (އައިޖީއެސް) އިން ކުރިއަށް ގެންދާ މި ޕްރޮގްރާމް އިފްތިތާހު ކޮށްދެއްވައި، އައިޖީއެސްގެ ޗެއާމަން އަދި ސީއީއޯ ރިފްއަތު މުހައްމަދު ވިދާޅުވީ ރާއްޖޭގައި ސްޕޭސް ކްރާފްޓު ތައްޔާރު ކުރުމާއި ޑިޒައިން ކުރުމާއި ސްޕޭސް ކްރާފްޓުތައް ލޯންޗު ކުރުމާއި އެކަމާ ގުޅޭ ސައިންޓިފިކް ދިރާސާތައް ކުރާނެ ކަމަށެވެ. މި ޕްރޮގްރާމުގެ ބައިވެރިންނަށް މައުލޫމާތު ދޭނީ އެމެރިކާގެ ތަޖުރިބާކާރު މީހުން ކަމަށް އޭނާ ވިދާޅުވި އެވެ.\nދިވެހިން ތަމްރީން ކުރުމަށް އައިޖީއެސްއާއި އިނގިރޭސި ވިލާތުގެ ކޭއެސްއެފް ސްޕޭސް ފައުންޑޭޝަނާ ދެމެދު ވަނީ އެއްބަސްވުމެއްގައި ސޮއިކޮށްފަ އެވެ. މި އެއްބަސްވުމުގެ ދަށުން އެ ފައުންޑޭޝަނުގެ ހިލޭ އެހީގެ ދަށުން ތަމްރީން ޕްރޮގްރާމުތައް ކުރިއަށް ގެންދާނެ އެވެ.\n"މި ވަގުތު އަޅުގަނޑުމެން މި ކުރާ މަަސައްކަތަކީ އަޅުގަނޑުމެންގެ އެންމެ ފުރަތަމަ ރިސާޗް ޕްރޮޖެކްޓް ފައިނަލް ކުރުމުގެ މަސައްކަތް. އޭގެ ފީސިބިލިޓީ އާއި ޓެކްނިކަލް ސްޓަޑީ މިހާރު ހަދާ ނިމިފައި ވަނީ. ބޭރުގެ ތަޖުރިބާކާރުންގެ ޓީމަކުން މި މަސައްކަތް ކޮށްފައިވަނީ،" ދިރާގާއި ބޭންކް އޮފް މޯލްޑިވްސްގެ އިސް މަގާމުތަކެއް އަދި "ހަވީރު" އާއި "މިހާރު" ގެ ސީއީއޯގެ މަގާމު ވެސް ފުރުއްވި ރިފްއަތު ވިދާޅުވި އެވެ.\nއޭނާ ވިދާޅުވިގޮތުގައި، މިހާރު ކުރިއަށް ގެންދަނީ ޕްރޮޖެކްޓަށް ބޭނުންވާ ޕާޓްނަރުން ފައިނަލް ކުރުމުގެ މަސައްކަތެވެ. މި ޕްރޮގްރާމުގެ ދަށުން ފުރަތަމަ ރިސާޗް ޕްރޮޖްޓު ތައާރަފު ކުރާނީ އަންނަ އަހަރުގެ ކުރީ ކޮޅުގަ އެވެ.\nރިފްއަތު ވިދާޅުވީ، މި ޕްރޮގްރާމުގެ ފެށުމުގެ މަގުސަދަކީ ކުރިމަގުގައި ސައިންސުގެ ދާއިރާ އިން ރާއްޖެ ކުރިއަރައި ދިވެހި އެސްޓްރޮނޮޓުން އުފެއްދުން ކަމަށެވެ. މި ޕްރޮގްރާމުގައި ދިވެހިން ތަމްރީންކޮށް، ދާއިރާ އިން ހުރި ފުރުސަތުތައް ތަނަވަސް ކުރުމަށް މަސައްކަތް ކުރައްވާނެ ކަމަށް އޭނާ ވިދާޅުވި އެވެ.\nއައިޖީއެސް އަކީ ލީޑަރުން ބިނާ ކުރުމަށް މަސައްކަތް ކުރަމުން އަންނަ އިންސްޓިޓިއުޓެކެވެ. މި އިންސްޓިޓިއުޓުން ދުނިޔޭގެ ކުރިއަރާފައިވާ ގައުމުތަކުގައި ލީޑަރުން ބިނާކުރުމަށް ކުރިއަށް ގެންދާ ތަފާތު ޕްރޮގްރާމުތަކެއް ރާއްޖެއަށް ތައާރަފު ކުރަން ވަނީ ނިންމައިފަ އެވެ.\nދިރާސާ ސައިންސް އެސްޓްރޮނޯޓުން\n63 ކޮމެންޓް, 157 ރިއެކްޝަންސް\nމިރާއްޖޭ މީހުންނެއް އެއް ޒަމާނެއް ގައި ގުބޯ ހެއްދުނަސް މިހާރު އެހާ ފަސޭހަ އެއް ނުވާނެ. މިރާއްޖޭގައި ނެތިގެން މިއުނީ އެސްޓްރޮނޯޓުން ތޯ ނުވަތަ ދަރިންނަށް ކިޔަވައި ދޭނެ ޓީޗަރުންތޯ، އެކިއެކި ބަލިތަކުގެ ހާއްސަ ސްޕެޝަލިސްޓް ޑޮކްޓަރުންތޯ، މިސުވާލު ތިބުނާ ރިފްއަތަކާއި ވަރަށް ކުރާ ހިތްވޭ.\nހަވާއެރުވުން މަނާ ތަނެއްގަ ސްޕޭސްކްރަފްޓް ؟؟؟؟.؟.\nއައިޖީއެސްއަކީ އެތަނަކާ ބެހޭ ހާދަ މައުލޫމާތު މަދު ވޭގް އިންސްޓިޓިއުޓެކޭ. މިތަނުގެ ފައުންޑަރތޯ ޗެއަރމަނަކީ؟ ލީޑަރުން ބިނާކުރަން ކުރާ މަސައްކަތުގައި ކިތައް ލީޑަރުން މިހާތަނަށް އުފެއްދިފައިވޭބާ؟ ލިއެފައިވާ އެންމެ ލައިނަކުން މުޅި އިންސްޓިޓިއުޓްގެ މަގްސަދު ކަވަރ ކޮށްލާފަ އޮތީ.\nއަޅުގަނޑުގެ ވަރަށް ބޮދު އުންމީދެއް މިއީ. ނަމަވެސް ސައެންސް ކިޔަވާފައި އިތުރަށް ކިޔަވަން ބެލި އިރު މަހުޖަނަކަށް ވާން ޖެހޭ، އެހެންވެ އޭލެވެލް ސައިންސް އިނވެސް މޮޅު ނަތީޖާ އެއް ހޯދުމަށް ފަހު މި ޖެހެނީ އާދައިގެ ވަޒީފާއެއްގަ ގަޅަ ތެޅެމުން އަލުން ކޮމާސް ކިޔަވަން. މުޅި ހަޔާތް ބަރުބާދު.\nގައިމުވެސް ޖައްވައް ދިއުމައްވުރެ ކާށިދޫގަ ކޭބަލް ކާރެއް ފަސޭހަވާނެ. ވީމާ ޖާބިރު ދެއްކިވާހަކަ ކޯއްމެވެސް ވަރަކައް ތެދެއްހެން އެބަ ހީވޭ.\nކަލޯ މިވާގޮތެއް ނޭގޭދޯ އެއީކީ އަދި ޖައްވައް މީހުން ފޮނުވުމެއްނޫން.\nޙަމަ އެކަނި ބިމްމަތީގަ ކުރާކަމެއް؟\nއިޓްސް ދަ ފައިނަލް ކައުންޓްޑައުން!\nދިވެހިންނަށް މިކަން މަޖާ ކަމަކަށް ވެއްޖެ. ވެދާނެ ނުކުރެވޭނެ ވަރުގެ ކަމެއް ކަމަށް ދެކޭތީ. ދިވެހިންނަށް ދުނިޔޭގެ ކުރިއަރާފައިވާ ގައުމުތަކުގައި ކުރާ ފެންވަރަށް ނުކުރެވިދާނެ ނަމަވެސް އަމިއްލަ ފަސްގަނޑުގައި ތިބެގެން ދިވެހިންގެ ފެންވަރުން ތަހުލީލުތައް ކޮށް މި ފަންނުން ދިވެހިން ތަމްރީނުކޮށް ކުރިއަރުވަން އެޅޭ ވަރައް ބޮޑު ފިޔަވަޅަކަށް ވާނެ.\nދޮންބޭބޭ މިއުޅެނީީ3އިރު ހަމަޔަށް ނުކައި އިނގޭ.\nމާށީ3އިރު ހަމަޔަށް ނުކައި ހުރެ ހިލޭ ލިބޭ ޚިދްމަތަކުންތަ ތިޔަ ކޮމެންޓް ލިއަނީ؟ އިންޓަނެޓަށް ކިހާވަރެއް ހޭދަކުރާތީބާ ނުކައި ހުންނަންޖެހެނީ؟\nތީދޯ ނުވެފައޮތްކަ މަކީ\n5 ބިލިޔަން ޑޮލަރު އަހަރަކު ދައުލަތުގެ ބަޖެޓުނުވާ ގައުމަކު ފުރަތަމަވެސް އެސްޓްރޮނޮޓުން ތަމުރީނު ކުރާވާހަބުނީމަ ސިފަވަނީ ކޮޓަރި ކުލި ނުދެއްކޭމީހުން އެންމެ ފަހުގެ އައިފޯނު ހިފައިގެންއުޅޭ ސްޓައިލައް ތިކަންކުރަންއުޅުމާ! އެހެންނަވެސް މަރުހާބާ\nމާދަން ޖާބިރު ވިދާޅުވާނެ، ދިވެހިރާއްޖޭގައި ނިއުކުލިޔާ ހަކަތަ އުފައްދާ ނިޔުކުލިޔާ ބާރަކަށް ހަދާނެ ވާހަކަ. މީގެ ދެއަހަރުފަހުން ބަލާލަން ބޭނުން މިކަންތައް ކުރިޔަށްދާގޮތެއް. އޭރުން ކޮމެންޓު ކުރެވޭނީ.


ނޭޝަންސް ލީގުގެ ތިންވަނަ އިންގްލެންޑަށް | Jazeera\tނޭޝަންސް ލީގުގެ ތިންވަނަ އިންގްލެންޑަށް - Jazeera\nނޭޝަންސް ލީގުގެ ތިންވަނަ އިންގްލެންޑަށް\nމުޙައްމަދު ޤާސިމް June 9, 2019 172 views0\nޔުއެފާ ނޭޝަންސް ލީގުގައި މިރޭ ކުޅުނު މެޗުގައި ޕެނަލްޓީޖަހައިގެން 6-5 ގެ ނަތީޖާއަކުން ސްވިޓްޒަލޭންޑް އަތުން އިންގްލެންޑް މޮޅުވެ މުބާރާތުގެ ތިންވަނަ ހޯދައިފިއެވެ. މި މެޗުން އިންގްލެންޑް މޮޅުވިއިރު އެ ޓީމުގެ ގޯލްކީޕަރު ޖޯޑަން ޕިކްފޯޑް ވަނީ ޕެނަލްޓީއެއް ކާމިޔާބުކޮށް ސްވިޓްޒަލޭންޑްގެ ކުޅުންތެރިއަކު ފޮނުވާލި ޕެނަލްޓީއެއްވެސް މަތަކޮށްފައެވެ.\nގުއިމަރޭސްގެ އެސްޓާޑިއޯ ޑ. އަފޮންސޯ އެންރީކޭސްގައި ކުޅުނު މި މެޗުގައި ގިނަ ވަގުތު ބޯޅަ ގެންގުޅެ ގިނަ ހަމަލާތައް އުފެއްދީ އިންގްލެންޑުންނެވެ. އެގޮތުން، އެ ޓީމުގެ ހެރީ ކޭން އާއި ރަހީމް ސްޓާލިން ފޮނުވާލި ދެ ހަމަލާއެއް ގޯލްގެ ހުރަސްދަނޑިއަށް އަމާޒުވިއިރު ސްވިޓްޒަލޭންޑްގެ ރޭމޯ ފްރޮއިލާ އާއި ގްރޭނިޓް ޒާކާ ފޮނުވާލި ހަމަލާތައް އިންގްލެންޑްގެ ކީޕަރު ޕިކްފޯޑް މަތަކުރިއެވެ.\nމި މެޗުގެ ދެވަނަ ހާފުގެ ފަހުވަގުތުކޮޅުގައި، އިންގްލެންޑްގެ ކެލުމް ވިލްސަން ގޯލެއް ކާމިޔާބުކުރިއެވެ. ނަމަވެސް، ވީއޭއާރްގެ އެހީ ހޯދުމަށްފަހު ރެފްރީ ވަނީ އެ ގޯލް ޖެހުމުގެ ކުރީން އިންގްލެންޑުން ފައުލްކުރުމުން ގޯލެއް ނޫންކަމަށް ނިންމާފައެވެ.\nމި މެޗުގެ ފުރިހަމަ ވަގުތު ހަމަވިއިރު ދެ ޓީމަށް ލަނޑެއްނުޖެހި އެއްވަރުވުމުން، ކުޅެވުނު އިތުރު ވަގުތުގެ ދެ ހާފުގައިވެސް އިންގްލެންޑުން ވަނީ ގިނަ ހަމަލާތަކެއް އުފައްދާފައެވެ. އެ ޓީމުގެ ސްޓާލިން އާއި ޑެލޭ އަލީ ފޮނުވާލި ހަމަލާތަކުގެ ހުރަހަކަށްވީ ސްވިޓްޒަލޭންޑްގެ ކީޕަރު ޔަން ސޮމާ އެވެ.\nމެޗުގައި އިތުރުވަގުތުގެ ދެ ހާފު ކުޅެގެންވެސް ނަތީޖާ ނުނެރެވުމުން ދެން ޖެހުނީ ޕެނަލްޓީ ޖަހާށެވެ. ޕެނަލްޓީ ޝޫޓްއައުޓްގައި އިންގްލެންޑްގެ ހެރީ މެގުއަޔާ، ރޮސް ބާކްލޭ، ޖޭޑަން ސަންޗޯ އާއި ސްޓާލިން އަދި ކީޕަރު ޕިކްފޯޑްގެ އިތުރުން އެރިކް ޑަޔާ ޕެނަލްޓީތައް ކާމިޔާބުކުރިއިރު ސްވިޓްޒަލޭންޑުން ފުރަތަމަ ޖެހި ފަސް ޕެނަލްޓީ ކާމިޔާބުކުރި ނަމަވެސް އެ ޓީމުގެ ހަވަނަ ޕެނަލްޓީ ޖޮސިޕް ޑާމިޗް ފޮނުވާލުމުން އިންގްލެންޑްގެ ކީޕަރު ޕިކްފޯޑް މަތަކުރިއެވެ.\nސްވިޓްޒަލޭންޑްގެ ޕެނަލްޓީތައް ކާމިޔާބުކޮށްދިނީ ސްޓީވެން ޒޫބާ އާއި ޒާކާ އަދި މެނުއެލް އަކާންޖީގެ އިތުރުން ކެވިން އެމްބާބޫ އަދި ފަބިއެން ޝާރ އެވެ. ޕެނަލްޓީ ޝޫޓްއައުޓްގައި ދެއްކި މޮޅުކުޅުމާއެކު ޕިކްފޯޑް ވަނީ އިންގްލެންޑްގެ ތާރީޚުގައި ވާދަވެރި މެޗެއްގައި ޕެނަލްޓީ ކާމިޔާބުކުރި ފުރަތަމަ ގޯލްކީޕަރުގެ މަގާމު ހޯދައިފައެވެ.\nމިއީ 1968 ވަނަ އަހަރުގެ ޔޫރޯ ފުޓްބޯޅަ މުބާރާތަށްފަހު އިންގްލެންޑުން ތިންވަނަ ހޯދި ފުރަތަމަ ފަހަރެވެ.\nމި މުބާރާތުގެ ފައިނަލްގައި މިރޭ ރާއްޖޭގަޑިން 23:45 ގައި ބައްދަލުކުރާނީ ޕޯޗުގަލްއާ ނެދަލޭންޑްސް އެވެ.


ތިމާ ﷲ ތައާލާގެ ރަޙްމަތުގައިވާހިނދު ﷲ ތަޢާލާގެމަތިން މަތިން ހަނދުމަކުރާ މީހަކަށް ދަތިޙާލަތެއް ކުރިމަތިވުމުން އެމީހާގެ މަތިން ﷲ ތަޢާލާ ހަނދުމަފުޅުކުރައްވަވާނެކަމަށް އޮތް ޙަދީޘްބަސްފުޅުގެ މާނަ ބައެއް މީހުން އެބަ އޮޅުވައިލައެވެ. އެމީހުން ދެކޭގޮތުގައި ރަޙްމަތުގައި ހުރިއިރު ﷲ ތައާލާގެ މަތިން ހަނދުމަނުކުރާ މީހާއަށް ކަމެއް ޖެހިގެން ﷲ ތަޢާލާ ހަނދުމަކުރުމުން ކުރާނެ ފައިދާއެއް ނެތެވެ. ފުރުޞަތު އެވަނީ ގެއްލިފައެވެ.\nމިއީ ވަރަށް ނުބައި ވިސްނުމެކެވެ. އެހެނީ ﷲ ތަޢާލާ ވަޙީކުރައްވަވާފައިވަނީ ތިމަން ﷲގެ މަތިން ހަނދުމަކުރުމުން އެމީހާގެމަތިން ތިމަން ﷲ ހަނދުމަފުޅުކުރައްވަވާނެކަމަށެވެ. އަދި ޝުކުރުވެރިވުމަށާއި ކާފިރު ނުވުމަށެވެ.\n"ފަހެ، ތިއަބައިމީހުން ތިމަން ރަސްކަލާނގެ ހަނދުމަކުރާށެވެ! އެއިރުން ތިމަން ރަސްކަލާނގެ ތިއަބައިމީހުން ހަނދުމަކރައްވަވާހުށީމެވެ. އަދި ތިމަން ރަސްކަލާނގެއަށް ތިއަބައިމީހުން ޝުކުރުކުރާށެވެ! އަދި ތިމަން ރަސްކަލާނގެއަށް ތިއަބައިމީހުން ކާފިރުނުވާށެވެ!" (އަލްބަޤަރާ: 152)\nފަހުން ނަމަވެސް ﷲ ތަޢާލާގެމަތިން ހަނދުމަކުރުމުގެ ވިސްނުން ދެއްވެމަކީ ވެސް ﷲ ތަޢާލާ އެމީހާއަށް ދެއްވެވި މަތިވެރި ނިޢްމަތެކެވެ. ދަތިޙާލަތެއް ކުރިމަތިވުމުންނަނަމވެސް ތިމާ ކުރިން އުޅެމުން އައި ގޮތް ބަދަލުކުރުމުގެ ފުރުޞަތު ލިބުމަކީ ކޮންފަދަ މަތިވެރި ނިޢްމަތެއް ހެއްޔެވެ؟ އެދަތި ޙާލަތު ކުރިމަތިކުރެއްވެވީ އެ މަތިވެރި ނިޢްމަތް ދެއްވަވަން ނޫންކަން އެނގެނީ ކާކަށް ހެއްޔެވެ؟ ވީމާ ކުރިން ހަނދުމަނުކުރެވިއޮތުމުން މާޔޫސްވުމުގެ ބަދަލުގައި އޮތީ އުފާކުރުމެވެ..\nމީސްތަކުންނޭވެ! ކުރިން ﷲ ތަޢާލާ ހަނދުމަނުކުރެވި އޮތްނަމަވެސް، ދަތިޙާލަތެއް ކުރިމަތިވެގެން ނަމަވެސް ﷲ ތަޢާލާ ހަނދުމަކުރާށެވެ! އެއިރުން އެ ދަތިކަމުން އަރައިގަނެވޭނެ މަގު ދައްކަވާނެތެވެ. އިން ޝާ ﷲ\nމިއާޔަތުގެ ފަހުބައާއިމެދުވެސް ކުޑަ ވާހަކައެއް ބުނެލާނަމެވެ. އަހަރެމެންނަށްވުރެ އެތައް ހާސްގުނައެއް ދަތިޙާލުގައި އުޅޭ އެތައް މިލިއަން މީހުން އެބައުޅެއެވެ. އެމީހުން ﷲ ތަޢާލާއަށް ޝުކުރުވެރިވާ މިންވަރު އެތައް ހާސްގުނައަކަށް އިތުރެވެ. ވީމާ ދެއްވަވާފައިވާ ނިޢްމަތްތަކަށް ޝުކުރުވެރިވުން އިތުރުކުރާށެވެ! ދީނުގައި ށާބިތުވެ ފަރުޟާއި ސުންނަތް އަދާކުރުމުގައި އިތުރަށް ވަރުވާތެރިވާށެވެ!


M. Veyvah bandharu tharahgeekurumuge mashroou ves kuriyah | Jazeera\tވޭވަށް ބަނދަރު ތަރައްގީކުރުމުގެ މަޝްރޫއު ވެސް ކުރިޔަށް - Jazeera\nވޭވަށް ބަނދަރު ތަރައްގީކުރުމުގެ މަޝްރޫއު ވެސް ކުރިޔަށް\nސާއިފް ޝިޔާދު January 13, 2021 121 views0\nމ. ވޭވަށް ބަނދަރު ތަރައްގީކުރުމުގެ މަޝްރޫއު ވެސް ބާރު ސްޕީޑްގައި ކުރިޔަށްދާ ކަމަށް އެ މަސައްކަތްކުރަމުން އަންނަ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ހާމަކޮށްފިއެވެ.\nއެމްޓީސީސީއިން މިއަދު ހާމަކޮށްފައިވާ ގޮތުގައި އެ މަޝްރޫއުގެ ޖުމްލަ މަސައްކަތުގެ 63 އިންސައްތަ އެ ކުންފުނިން ވަނީ ނިންމާލާފައެވެ. އަދި އެ މަޝްރޫއުގެ ދަށުން މިހާރު ކުރިޔަށްދަނީ ޕޭވްމަންޓް ހެދުމުގެ މަސައްކަތް ކަމަށް ވެސް އެމްޓީސީސީއިން ހާމަކޮށްފައިވެއެވެ.\nމި މަޝްރޫޢުގެ ދަށުން، 300 × 800 ފޫޓު ބަނދަރު ބޮޑުކުރުމާއި، 350 މީޓަރު ބޭރުތޮށި ހެދުމާއި، 130 މީޓަރު ރިވެޓްމަންޓް ޖެހުމާއި، 380 މީޓަރު އެއްގަމު ތޮށި ހެދުމާއި، 1880 އަކަމީޓަރު ޕޭވްމަންޓް ހެދުމާއި،2ނެރު ބައްތި ޖެހުމުގެ އިތުރުން 19 ބަނދަރު ބައްތި ޖެހުމަށް ވަނީ ނިންމާފައެވެ.\n48,863,172.98 ރުފިޔާ ޚަރަދުކޮށްގެން ކުރިއަށް ގެންދާ މި މަޝްރޫއުގެ އަމަލީ މަސައްކަތް ފަށާފައިވަނީ 27 އޮގަސްޓް 2019ގައެވެ.


SunOnline: Lanka in covid gai maruvaa meehun valhulaanee vaki rasheh\nލަންކާއިން ކޮވިޑުގައި މަރުވާ މީހުން ވަޅުލާނީ ވަކި ރަށެއްގައި\nރުގިއްޔާ މުހައްމަދު މޫސާ 03 Mar 2021, 11:21\nލަންކާއިން ކޮވިޑުގައި މަރުވާ މީހުން އަންދަން މަޖުބޫރު ކުރާތީ ގިނަ އަދަދެއްގެ މީހުން ވަނީ ނުރުހުން ފާޅުކޮށްފަ -- ފޮޓޯ: ގެޓީ\nކޮލަމްބޯ (މާޗް 3): ސްރީލަންކާއިން ކޮވިޑް-19 ޖެހިގެން މަރުވާ މީހުން ވަކި ރަށެއްގައި ވަޅުލަން ނިންމައިފި އެވެ.\nލަންކާގެ ސަރުކާރުން ކޮލަމްބޯ ގެޒެޓު މެދުވެރިކޮށް އިއުލާން ކުރި ގޮތުގައި ކޮވިޑު ޖެހިގެން މަރުވާ މީހުން ވަޅުލާނީ އިރަނައިތީވު ރަށުގަ އެވެ. އެއީ ކޮލަމްބޯއާ 300 ކިލޯމީޓަރު (186 މޭލު) ދުރުގައި އޮންނަ ރަށެކެވެ.\nލަންކާ ސަރުކާރުން ބުނި ގޮތުގައި އިރަނައިތީވުގައި މީހުން ވަޅުލަން ނިންމީ އެއީ ކުޑަ އާބާދީއެއް އޮންނަ ރަށަކަށް ވާތީ އެވެ. އަދި ކޮވިޑުގައި މަރުވާ މީހުން ވަޅުލާނެ ބިމެއް އެ ރަށުން މިހާރު ވަނީ ކަނޑައަޅާފަ އެވެ.\nލަންކާ ސަރުކާރުން ވަނީ ކޮވިޑުގައި މަރުވާ މީހުން ވަޅުލާނީ އިރަނައިތީވު ރަށުގައި ކަމަށް ނިންމާފަ -- ފޮޓޯ: ބީބީސީ\nލަންކާގެ މުސްލިމް ކައުންސިލްގެ ނައިބު ރައީސް ހިލްމީ އަހުމަދު ވިދާޅުވި ގޮތުގައި ކޮވިޑުގައި މަރުވާ މީހުން ވަކި ރަށެއްގައި ވަޅުލާން ނިންމުމަކީ ނަސްލީ ތަފާތު ކުރުމެކެވެ. އަދި އެ ނިންމުމުގެ ސަބަބުން އިރަނައިތީވުގައި ދިރިއުޅޭ މުސްލިމުންނާއި ޓަމިލް ދަރިކޮޅުގެ މީހުންގެ މެދުގައި ދެބަސްވުން އުފެދި ދާނެ އެވެ.\nލަންކާއިން ކޮވިޑުގައި މަރުވާ މީހުންގެ ހަށިތައް އަންދަން ނިންމީ މިދިޔަ އޭޕްރިލް މަހުގަ އެވެ. އެއީ އެ ބަލީގައި މަރުވާ މީހުން ވަޅުލުމުން ބިމުގެ ފެން ފަށަލަ ތަޣައްޔަރުވެ، ވައިރަސް ފެތުރިދާނެ ކަމަށް އެގައުމުގެ ނުފޫޒު ގަދަ ބުޑިސްޓު ހާމުދުރުން ތުހުމަތު ކުރުމުންނެވެ. ނަމަވެސް ދުނިޔޭގެ ސިއްހަތު ޖަމިއްޔާ އާއި ލަންކާގެ ސިއްހީ އޮފިޝަލުންވެސް ވަނީ ކޮވިޑުގައި މަރުވާ މީހުން ވަޅުލުމުގައި މައްސަލައެއް ނެތް ކަމަށް ބުނެފަ އެވެ. އަދި އެގައުމުން އެކަމަށް ހުއްދަ ދިނީ މިދިޔަ ބުރާސްފަތި ދުވަހު އެވެ.\nސްރީލަންކާގެ ލޯން މަޝްވަރާތައް ކޮޅެއްގައިނުޖެހި ނިމިއްްޖެ\nއެމެރިކާއިން ލަންކާއަށް 20 މިލިއަން ޑޮލަރުގެ އެހީ\nލަންކާގެ ޕެޓްރޯލް ކިއުގައި ހުރި މީހަކު މަރުވެއްޖެ


ޓެކްސް ފައިސާއިން ދައުލަތް ހިންގާއިރު، ބޯހިޔާވަހިކަމަށް ހައްލު ހޯދައިދިނުމަކީ ސަރުކާރުގެ ޒިންމާއެއް : ނަރީޝް - DhiDaily\nޓެކްސް ފައިސާއިން ދައުލަތް ހިންގާއިރު، ބޯހިޔާވަހިކަމަށް ހައްލު ހޯދައިދިނުމަކީ ސަރުކާރުގެ ޒިންމާއެއް : ނަރީޝް\nޕީއެންސީގެ ކައުންސިލް މެންބަރު އަޙްމަދު ނަރީޝް\nދައުލަތާއި, ސަރުކާރު ހިންގަނީ ރައްޔިތުންގެ ޓެކްސް ފައިސާ ނަގައިގެންކަމަށްވާއިރު، ރައްޔިތުންނަކީ ތާއަބަދު ބޯހިޔާވަހިކަމަށް ސަލާންޖަހާ ބަޔަކަށްވިޔަ ދީގެންނުވާނެ ކަމަށް ވިދާޅުވެ، ލޯކަލް ކައުންސިލް އިންތިޚާބުގައި މާފަންނު މެދު ދާއިރާއަށް ވާދަކުރައްވާ ކެންޑިޑޭޓު، ޕީއެންސީގެ ކައުންސިލް މެންބަރު އަޙްމަދު ނަރީޝް ކަންބޮޑުވުން ފާޅުކުރައްވައިފިއެވެ.\nޤާނޫނުއަސާސީއަކީ ކުޅޭކުޅޭ އެއްޗަކަށްވެފައިވާ މި ދަނޑިވަޅުގައި ނަރީޝް ކުރެއްވި ޓްވީޓުތަކެއްގައި ވިދާޅުވީ ޤާނޫނު އަސާސީގެ 20 ވަނަ މާއްދާގައި ބަޔާންކޮށްފައިވާ ގޮތުން ޤާނޫނުގެ ކުރިމަތީގައި ކޮންމެ މީހަކީ ހަމަހަމަ މީހެއްކަމަށެވެ. އެހެންކަމުން ރައްޔިތަކަށް ލިބެންޖެހޭ ކޮންމެ ހަމަ އެއްގައި ރައްޔިތުމީހާ ހަމަހަމަވާންޖެހޭކަން ނަރީޝް ފާހަގަކުރެެއްވިއެވެ.\n”ރާއްޖޭގެ ކޮންމެ ރަށެއްގެ ރަށްވެއްސަކަށް ގޯތިދެވޭ އުސޫލުން މާލޭގެ ރަށްވެހިންނަށް ވެސް، އެ އުސޫލުގެ ދަށުން ގޯތި ދެވެންޖެހޭ. އެކަން އެ ގޮތަށް ފަހިކޮށް ދިނުމަކީ ދައުލަތުގެ ފަރާތުން ސަރުކާރުގެ ޒިންމާއެއް“ ނަރީޝް ވިދާޅުވިއެވެ.\nނަރީޝް ވިދާޅުވީ ރައްޔިތުންނަށް ގޯތިދިނުމަށްޓަކައި މާލެ ކައިރިން ހިއްކަންޖެހޭނީ ފަޅެއްތޯ ނުވަތަ ރަށެެއްތޯ ނިންމަންޖެހޭނީ ވެސް، އެ ވަގުތަކު އޮތް ސަރުކާރަކުން ކަމަށާއި، ރާއްޖެއާއި މާލޭގެ ރައްޔިތުން ބޭނުންވަނީ އެކަމުގެ ހައްލު ކަމަށެވެ.\n”ތާއަބަދު ބޯހިޔާވަހިކަމަށް ސަލާންޖަހާ ބަޔަކަށް ރައްޔިތުން ވެގެންނުވާނެ.“ ނަރީޝް ވިދާޅުވިއެވެ.\nމީގެ އިތުރުން ނަރީޝް ވިދާޅުވީ ދައުލަތާއި، ސަރުކާރު ހިންގަނީ ރައްޔިތުންގެ ޓެކްސް ފައިސާ ނަގައިގެން ކަމަށްވާއިރު، މި ކަމުގައި ހައްލު ހޯދައި ދިނުމަކީ ސަރުކާރުގެ ޒިންމާއެއް ކަމަށެވެ.\nނަރީޝް މިހެން ވިދާޅުވެފައިވާއިރު، މާލޭގައި ދިރިއުޅޭ ރައްޔިތުންނަށް ބޯހިޔާވަހިކަން ހޯދައިދިނުމަށް ސަރުކާރުން އިތުރު ބިމެއް ހިއްކުމުގެ ވިސްނުން ގެންގުޅޭކަމަށް ހައުސިން މިނިސްޓަރު މުޙައްމަދު އަސްލަމް މި މަހު 10 ވަނަ ދުވަހުގައި ވިދާޅުވެފައިވެއެވެ.


Qatar inn Gaza ah mahaku 10 million dollaru ge theyo fonuvanee | ThePress\nގަތަރުން ގައްޒާއަށް މަހަކު 10 މިލިއަން ޑޮލަރުގެ ތެޔޮ ފޮނުވަން ނިންމައިފި\n23 November 2021, 10:12\nގައްޒާއަށް ތެޔޮ ހިފައިގެން ޓޭންކަރުތަކެއް ވަންނަނީ/ ފޮޓޯ: ރޮއިޓާސް\nފަލަސްތީނުގެ ގައްޒާއަށް ކުރިމަތިވެފައިވާ އިގްތިސާދީ މައްސަލަތައް ހައްލުކުރުމުގެ މަގްސަދުގައި ގަތަރުން ގައްޒާއަށް މަހަކު 10 މިލިއަން ޑޮލަރުގެ ތެޔޮ ފޮނުވަން އެއްބަސްވެފައިވާ ކަމަށް ގައްޒާ ކޮންޓްރޯލް ކުރާ ހަމާސް ޖަމާއަތުން ބުނެފިއެވެ.\nހަމާސް ޖަމާއަތުން ބުނީ މިކަމުގައި ހަމާސްއާއި ގަތަރާ ދެމެދު އަދި ވެސް މަޝްވަރާތައް ކުރަމުންދާ ކަމަށާ 10 މިލިއަން ޑޮލަރުގެ ތެޔޮ ހަމާސްއަށް ފޮނުވުމަށް ގަތަރުން އުސޫލެއްގެ ގޮތުން އެއްބަސްވެފައިވާ ކަމަށެވެ.\nހަމާސް ޖަމާއަތުން ބުނީ ގަތަރުން ތެޔޮ ގަންނަން ހަމަޖެހިފައިވަނީ މިސްރުން ކަމަށާ ގައްޒާ ތެޔޮ ފޮނުވާނީ ވެސް މިސްރު މަގުން ކަމަށެވެ. އަދި މިއީ ގައްޒާގައި މަސައްކަތްކުރާ ސިވިލް ސާވިސްގެ މުވައްޒަފުންނަށް މުސާރަ ދިނުމުގެ ގޮތުން ގަތަރުން ދޭ އެހީއެއް ކަމަށް ވެސް ހަމާސް ޖަމާއަތުން ވަނީ ބުނެފައެވެ.\nމި ގޮތުން މިހާތަނަށް ދެ ފަރާތުގެ ދެމެދު ވާހަކަ ދެކެވިފައިވަނީ ގަތަރުން ފޮނުވާ 10 މިލިއަން ޑޮލަރުގެ ތެޔޮ ގައްޒާގެ ތެޔޮ ސްޓޭޝަންތައް މެދުވެރިކޮށް ހަމާސް ޖަމާއަތުން ވިއްކާ އޭނގެ ލިބޭ ފައިސާއިން ގައްޒާގައި މަސައްކަތް ކުރާ ސަރުކާރުގެ މުވައްޒަފުންނަށް މުސާރަ ދިނުމަށެވެ. މީގެ ތެރޭގައި ޑޮކްޓަރުންނާއި ޓީޗަރުން ވެސް ހިމެނެއެވެ.\nހަމާސްގެ އޮފިޝަލަކު ވިދާޅުވީ، މަހަކު 10 މިލިއަން ޑޮލަރުގެ ތެޔޮ ވިއްކައިގެން ގައްޒާގައި މަސައްކަތް ކުރާ 40،000 ސިވިލް ސާވަންޓުންނަށް މަހު މުސާރަ ދެވޭނެ ކަމަށެވެ.\nހަމާސްއާއެކު މިފަދަ އެއްބަސްވުމެއް ގާއިމުކޮށްފައިވާ ކަން ގަތަރުން އަދި ކަށަވަރުކޮށްދީފައެއް ނުވެއެވެ. އެހެން ނަމަވެސް މިމަހުގެ 17 ވަނަ ދުވަހު ގަތަރުން ވަނީ ގައްޒާއަށް ތެލާއި އިމާރާތް ކުރާ ސާމާނު ފޯރުކޮށްދިނުމަށް މިސްރާއެކު އެއްބަސްވުމެއްގައި ސޮއިކޮށްފައިވާ ކަން އިއުލާނުކޮށްފައެވެ.\nހަމާސް ދުނިޔެ ގައްޒާ ގަތަރު